
CAPITOLUL I 
PRIZONIERUL Nr. 33 


Sir James Rockley, directorul marelui penitenciar de la 
Blackmoor, zâmbi ușor primind, prin căile oficiale 
obișnuite, o cerere de audienţă din partea prizonierului 33. 

În timp ce directorul citea raportul prezentat de 
gardianul șef, Beryl Grey fiica lui sir Derrick Grey, strălucit 
membru al Parlamentului, se găsea cu el în biroul lui, și sir 
James se hotări deodată să ofere frumoasei sale vizitatoare 
un divertisment original. 

— Adu omul cu o escortă, ordona el. Îl voi vedea aici. 

Gardianul fu uimit. De obicei, când un prizonier cerea să 
vorbească directorului, acesta, dacă consimţea, se ducea 
să-l vadă în celula sa. Dar, la urma urmei, casa lui sir 
James se găsea numai la câţiva pași de penitenciar; și apoi 
condamnaţii făceau adesea călătorii lungi cu trenul, însoţiţi 
de un singur gardian. 

Îndată ce plecă gardianul șef, sir James se întoarse spre 
fată: 

— Ai spus că ţii mult să-l vezi pe faimosul Lessinger mai 
înainte de a ne părăsi, Beryl. Ei bine! vei fi satisfăcută, 
peste o clipă va fi adus aici. 

— Oh! sunt foarte mulțumită! strigă fata. Adevărat că 
are o înfățișare îngrozitoare? Bine înțeles, am văzut 
portrete de-ale lui prin ziare, dar erau atât de deosebite 
unele de altele... 

Sir James zâmbi. 

— Nu trebuie să pui bază pe aceste fotografii, cea mai 
mare parte reprezentau cu totul alt individ. Acum îl vei 

vedea pe Lessinger în persoană. Pot să-ţi afirm că nu-i vei 
găsi o fizionomie brutală. Are aerul foarte distins, tot atât 
de rafinat pe cât îi erau metodele, dacă pot spune astfel. 
Dar un bărbat nu prea arată bine cu capul ras și în hainele 
închisorii. 

— Este primejdios? 

— Deloc. Lessinger, trebuie s-o spun, ne-a surprins 
plăcut. El a fost trimis aici acum șase luni pentru a ispăși o 
condamnare de cincisprezece ani. 

Fata se înfioră și-și încruntă sprâncenele-i negre, dar sir 
James nu observă și continuă: 

— Ni s-a prezis că nu-l vom putea ţine nici opt zile, că nu 
există nici o închisoare din care n-ar fi putut evada și-ţi 
mărturisesc, confidenţial, că mă cam temeam de deținerea 
lui aici. El a dat dovadă de o ingeniozitate remarcabilă 
favorizând fuga câtorva din complicii săi. 

— Şi el n-a încercat să fugă? întrebă fata. 

— Nu, până acum a avut o conduită perfectă. Gardienii îl 
vorbesc de bine... Dar iată-l; stai un minut să-l vezi, apoi, 
îţi voi cere să te retragi, căci nu știu ce vrea să-mi spună. 

— Crezi că e prudent să rămâi singur cu el, sir James? 
Cine știe dacă nu are vreun plan dibaci pentru a fugi. 

Sir James zâmbi. 

— Fii liniștită, copila mea. Știu cum să umblu cu 
deţinuţii; de altfel, gardienii vor fi la ușă. 

— Pentru ce nu aici, în cameră? 

— Nu, când un om cere să mă vadă, am ca principiu să 
rămân singur cu el. Dacă are să se plângă de tratament 
rău, nu o poate face cu un gardian alături de el. 

— Eşti foarte bun, sir James, murmură fata. 

— Prizonierul Nr. 33, anunţă gardianul deschizând ușa. 
Înaintează! Stai! Întoarce la stânga. 

Beryl zări doi oameni înarmaţi cu puști în pragul ușii. 
Inima i se strânse. În faţa ei era, viața adevărată, și nu o 
imagine pe un ecran. Apoi prizonierul 33 intră, și gardianul 
care-l însoţise ieși imediat. 


Lessinger era acolo, în faţa lor. 

El purta groaznica îmbrăcăminte a închisorii, dar 
atitudinea sa era mai curând aceea a unui soldat decât a 
unui condamnat. Era înalt, tânăr, viguros, cu un frumos 
obraz regulat și inteligent. Beryl avu certitudinea că acest 
om, oricare ar fi fost cariera aleasă, s-ar fi ilustrat. Avea în 
ochi o expresie de tenacitate și o licărire pe care ea o mai 
văzuse la unii oameni ajunși în situaţii înalte. La tatăl său 
de exemplu, pe care nimic nu l-ar fi împiedicat să 
săvârșească ceea ce hotărâse să facă, ea o simţise adesea. 
Tot astfel era și prizonierul acesta. El zâmbea, dar sub 
acest zâmbet se ascundea o voinţă ce-o tulbură în mod 
ciudat pe fată. 

Intrând, Lessinger o salută cu ușurință și curtoazie. 
Până aș da seama de gestul său, ea îi răspunse la salut, 
apoi roși întâlnind privirea mirată a lui sir James Rockley. 
Totuși, părăsind încăperea, ea nu-și regretă gestul. 

— Ei bine, întrebă sir James, după ce se închise ușa în 
urma fetei. Dumneata ești prizonierul Nr. 33? A 

— Mă numesc Lessinger, spuse prizonierul sec. Îţi dau 
voie să-mi spui pe nume. 

Sir James fu cât pe aci să se înăbușe. Acest mod dea 
răspunde... Totuși, el credea să cunoască sufletul omenesc 
și instinctul său de umanitate birui iritarea. El reluă. 

— Pentru ce ai cerut să mă vezi? Ai să te plângi de ceva? 

— Absolut de nimic, răspunse Lessinger. Din contră, te 
felicit pentru organizarea dumitale perfectă. N-am avut de- 
a face decât cu oameni corecţi și chiar amabili. Vreau să-ţi 
vorbesc de altceva. 

— Ce anume? 

— Pot să stau jos? 

Sir James avu o mișcare de nerăbdare. 

— Un prizonier nu poate sta jos înaintea directorului 
închisorii, spuse el cu severitate. 

— De ce nu? replica Lessinger cu aceeași severitate. 
Ultima oară când ne-am întâlnit, dumneata ai fost acela 

care mi-ai cerut voie să stai jos și eu ţi-am permis. 

Sir James dădu din umeri. 

— Nu minţi! Nu te-em mai văzut niciodată până ce ai 
fost trimis aici. 

Celălalt avu un zâmbet rece. 

— Te înșeli, sir James. Noi ne-am cunoscut, dar e cam 
mult de-atunci. Eram împreună în armata engleză, și eram 
ofițerul dumitale superior. Îţi mulţumesc că-mi oferi un 
scaun. 

El se așeză calm. 

— Am primit azi de dimineaţă un raport de la șeful 
personalului meu... începu el. 

Sir James sări în sus și-l întrerupse cu violenţă: 

— Asta e culmea! Văd că n-am avut dreptate să fiu 
indulgent cu dumneata! Cum ai putut primi scrisoarea 
asta? 

— Regret că nu te pot informa, răspunse Lessinger 
politicos. Modul în care îmi parvin scrisorile și ziarele nu 
mă privește; este treaba subordonaţilor mei. Sunt oameni 
capabili și sunt satisfăcut de serviciile lor. 

— Și primești și ziarele de dimineaţă? Vasăzică cunoști 
tot atât de bine ca și mine ultimele noutăţi? 

— Bine înţeles, spuse Lessinger. Îţi pot spune care este 
favoritul premiului Grand National, să-ți dau cursurile de 
închidere ale anumitor mine de aur care mă interesează și, 
dacă dorești, îţi pot spune în taină clauzele principale ale 
proiectului de lege pe care D. Derrick Grey are de gând să- 
| prezinte săptămână viitoare despre taxele bogățiilor 
dobândite în cursul războiului. 

— Amănuntele acestui proiect de lege încă n-au fost 
publicate, observă directorul. 

— Totuși ţi le pot indica pe toate. Aici, sunt înaintea 
ziarelor și a publicului. 

Lessinger își aprinse ţigara cu chibriturile puse pe masă 
și continuă: 

— Acuma știi că ceea ce spun merită să fie ascultat. 


7 


Motivul pentru care sunt aici privește în destul de aproape 
pe tânăra care se afla aici când am intrat, și căreia, ai omis 
să mă prezinti. Îţi voi da un avertisment care privește pe 
tatăl acestei fete, Derrick Grey, și aceasta în interesul lui. 

Sir James începu să fie puţin tulburat. Nu mai credea în 
bluff. Deţinutul o identificase pe Beryl Grey. 

— Ce-ai de spus de d. Grey? întrebă el sec. 

— Viaţa lui Derrick Grey este în pericol, declară 
Lessinger. El ameninţă siguranța unor oameni foarte 
puternici, fără scrupule, care au angajate interese mari. 
Trebuie să se păzească. I se pregătește moartea. 

Ușurinţa dispăruse din vorbele deţinutului. Directorul 
înţelese că acest avertisment merită să fie luat în 
consideraţie. Şi totuși, cum să iei în serios un astfel de 
informator? 

— Toate amănuntele sunt în raportul acesta, continuă 
Lessinger; dar nu ţi le voi da. Imi este de ajuns că te-am 
pus în gardă. Evident, dacă vrei poţi să iei scrisoarea, dar 
este redactată într-un cod secret pe care nu vei reuși să-l 
descifrezi. Te-am avertizat, dumneata avertizează Scotland 
Yard-ul și Ministerul de Interne. Aș putea-o face chiar eu, 
și poate că o voi face peste două sau trei zile. Dar ei vor 
lua mai mult în consideraţie un avertisment venind de la 
dumneata. Poate că gestul meu te uimește. Pentru ce mă 
alătur de legea care m-a condamnat? Dar când vad un 
copil jucându-se cu primejdia, strig instinctiv: „Păzea!” 
Acest Derrick Grey e un copil. El încearcă să-și servească 
ţara după conștiința sa, dar a atacat pe alţii mai puternici 
decât el, fără ca să-și dea seama, și nu-și închipuie ca 
fiecare oră ce bate poate marca pentru el moartea. Eu nu 
mai am încredere în Scotland Yard de când i-am părăsit 
direcțiunea pentru a deveni musafirul dumitale. McGoorty, 
noul inspector principal, este un om de treabă, cu toate că 
a tras asupra mea, sperând să mă rănească în mod serios. 
N-am pică pe el, dar mărturisesc că e bătrân și n-are nicio 
subtilitate. Nu există decât un om care să se poată ocupa 

de afacerea asta în absenţa mea.. 

— Cine? întreba sir James, convins de asigurarea asta. 

— Al. John Darrell, M. P.? care este mai cunoscut 
publicului sub numele de Slade de la Yard. Poate că el 
poate salva pe Derrick Grey de un dezastru, dar e 
îndoielnic. Fie vorba între noi, nu prea am încredere în d. 
Slade după cum nici el însuși nu are. 

— Dar el te-a bătut! remarcă directorul. 

— Noroc. Norocul începătorului! El avea toate atuurile 
în mână și trebuie să spun că le-a jucat bine. El nu poate 
spera într-o a doua șansă la fel. Evident, dacă guvernul 
vrea să mă elibereze ca și pe partenera mea Serpolet, noi 
vom face în așa fel ca să nu se întâmple nimic D-lui Grey. 
Ai putea să faci propunerea asta. Dar va fi acceptată?... 

Sir James nu răspunse și dădu ordin ca deţinutul să fie 
dus înapoi. 


2 Membru al Parlamentului. 


CAPITOLUL II 
MESAJ DE LA BLACKMOOR 


Sir James Rockley nu se ocupa deloc de afacerea despre 
care îi vorbise deţinutul Lessinger. Pentru el era o 
chestiune de demnitate personală. Era ridicol gândul că un 
director de închisoare putea primi ordine de la un deţinut 
și dacă se afla un asemenea lucru se făcea de râs. 
Lessinger și-ar fi făcut o datorie să răspândească știrea, 
căci adora publicitatea. 

Trei zile mai târziu McGoorty, inspector principal la 
Scotland Yard, intrând într-o dimineaţă în biroul său, găsi o 
scrisoare pe masă. 

El se opri brusc în mijlocul încăperii, puţin palid și cu 
ochii ficși. Înţepenit pe locul unde era, el se aplecă și 
examină cuțitul fără a-l atinge. Pe mâner se afla o mică 
placă de argint, pe care era gravat un nume ce nu-l putea 
citi din locul unde se afla. Dar el cunoștea foarte bine 
cuțitul și numele. 

McGoorty se scutură, scoase un mormăit nearticulat și 
puse mâna pe grupul butoanelor de servicii care-l legau de 
toate birourile ceea ce avu ca rezultat alarmarea în același 
timp a tuturor subordonaţilor săi. 

Se auziră pași grăbiţi pe scări și coridoare, și o duzină 
de bărbaţi năvăliră în biroul inspectorului principal. 

McGoorty îi privi o clipă apoi obrazul îi deveni roșu și 
ochii săi aruncară fulgere. 

— Ce-i asta? striga el. De ce-aţi venit cu toţii? L-am 
sunat pe Buzzard. 

În realitate, el apăsase pe toate butoanele soneriilor 

odată, dar părea atât de furios încât nimeni nu îndrăzni să 
replice. El continuă: 

— Buzzard, rămâi aici. Și dumneata, Sanderson. Voi 
ceilalţi, plecaţi. Daca vă mai aud urcând și coborând ca o 
bandă de nebuni, vor fi în perspectivă câteva revocări. Aţi 
înţeles? 

Ei înţeleseră și se îngrămădiră spre ieșire. 

McGoorty se întoarse spre cei doi detectivi, ce 
rămăseseră: 

— Ia ascultă, Buzzard, ai început să te ţii de farse? 

— Câtuși de puţin, domnule. Ce farse? 

— Mi se pare că dumneata ești responsabil de biroul 
acesta când lipsesc eu. Cum îţi explici asta? 

Buzzard privi cu uimire cuțitul înfipt în masă și dădu din 
cap. 

— N-o explic, domnule. Acum un sfert de oră am fost aici 
și cuțitul nu era. Sunt sigur. Când am ieșit, am încuiat ușa 
și de-atunci n-a mai intrat nimeni. 

McGoorty dădu din umeri. 

— E o idioţenie ceea ce spui! Adică obiectul acesta a 
venit singur? Sanderson, uite-te! Ai mai văzut acest cuţit? 

Detectivul luă cuțitul ce i-l întindea șeful său și se 
încruntă. 

— Da, am mai văzut unul asemănător, domnule. 

— Şi eu, replică McGoorty. Este cuțitul lui Lessinger. 
Același cuţit ce-a fost găsit la miss Dora Derrington în 
noaptea când a fost asasinat Bolton Seeker, în camera 
sigilată. Această armă a fost pusă în muzeul nostru 
criminal. Dumneata aveai paza acestui muzeu. Du-te și adu 
cuțitul lui Lessinger. 

Sanderson se repezi afară din încăpere și reveni îndată 
speriat. 

— Cuţitul a dispărut, șefule. Dulapul este încuiat și cheia 
a fost tot timpul la mine dar cuțitul nu mai este acolo. 

— Natural, fiindcă e aici, mormăi McGoorty. Bine, 
plecaţi! 

McGoorty, rămase singur, și deschise scrisoarea. El 
recunoscu scrisul faimosului Lessinger, și iată ce citi: 


„Dragă Domnule Goorty, mă tem că nu te pot 
felicita. Nimeni nu cunoaște mai bine ca mine 
Scotland Yard-ul și știu că o muncă de rutină ca a 
dumitale este în general suficientă, dar din când în 
când, dragă McGoorty, trebuie puțină imaginație, 
ba chiar pătrundere. Or, dumneata nu ai niciuna 
din aceste două facultăți. Ti-am dat o șansă, dar 
dacă nu te vei arăta la înălțimea datoriei dumitale, 
voi lua măsuri căci nu pot lăsa să se prăpădească 
ceea ce eu am organizat cu atâta trudă. 

Dl. Derrick Grey, M. P. este în pericol de moarte. 
Datoria dumitale ar fii să știi asta; dumneata habar 
n-ai de asta. Ar trebui să-l aperi; nu faci nimic. 
Ocupă-te de asta; altminteri voi fi obligat să evadez 
ca să mă ocup eu. 

Lessinger” 


McGoorty gemu. El avusese întotdeauna impresia că 
situația sa de șef era cam prea grea pentru umerii lui și 
avea presimțirea că era nu-l va duce la nimic bun. 

— E un complot, murmură el. Lessinger uneltește ceva, 
în curând vom afla că a fugit. Ce spun eu? Desigur că 
trebuie să fie deja în libertate. Cine altcineva a putut așeza 
scrisoarea asta aici? Cine altcineva a putut lua cuțitul și a-l 
aduce în acest birou încuiat? 

McGoorty încercă fără succes să telefoneze la 
închisoarea de la Blackmoor. În timpul nopţii fusese o 
furtună și linia tăiată. Atunci, trimise guvernatorului 
următoarea telegramă: 


„Supravegheați Lessinger. Credem evadare 
iminentă, McGoorty. Scotland Yard”. 

CAPITOLUL III 
McGOORIY INTRA IN ACTIUNE 


Când inspectorul principal McGoorty se găsea în 
prezența unui caz încurcat și grav, prima lui mișcare era 
de a cere ajutor lui J. Darrell M. P. care, pentru el, era 
mereu Jack Slade, expert în criminalistică. 

— Şi eu am primit o scrisoare, spuse Slade, după ce 
ascultă cu atenţie povestirea polițistului. Uite, citește. 

McGoorty luă scrisoarea ce-i era întinsă și care se 
exprima astfel: 


„Dragă Slade,  neglijezi lucrul ce ti l-am 
încredințat. Politică poate face oricine, dar pentru a 
conduce un serviciu la Scotland Yard trebuie un om 
superior. McGoorty este o simula roată de mașină. 
El n-are nicio imaginație și s-a lăsat împotmolit în 
rutină. Ai grijă să-ți supraveghezi colegul de la 
Parlament, pe Dl. Derrick Grey. Te asigur, că are 
mare nevoie de asta. Sper să te vad curând. 
Respectele mele  D-rei Moyra  Derrington. Al 
dumitale, 

Lessinger. 


P. S. Regret eroarea cu privire la acel ac. Nu 
știam că era un cadou. Scuză-mă”. 


McGoorty se încruntă și, după un moment de tăcere, 
întrebă: 
— Crezi că a evadat? 

— În privinţa asta poţi să fii liniștit, răspunse Slade. Am 
telefonat la închisoare; e acolo. Acum că autorităţile sunt 
avertizate, cred că Lessinger are puţine șanse să evadeze. 

— Mi-ar place foarte mult să fiu convins de asta, spuse 
McGoorty. Ce e povestea asta cu acul la care face aluzie? 

Slade dădu din umeri. 

— Încă un mister. Acum câteva zile am pierdut un ac de 
cravată cu diamante având o valoare destul de mare, și am 
făcut publicat un anunţ pentru a fi regăsit. Ţineam mult la 
el, căci era un cadou de la miss Moyra Derrington. Am 
lipsit două zile și n-am revenit decât azi de dimineaţa. 
Când am intrat în camera asta am găsit scrisoarea pe care 
ai citit-o, și care, după cum poţi vedea, n-a venit cu poșta. 
Servitoarea mi-a spus că de dimineaţă când a făcut 
curăţenie și a aprins focul scrisoarea nu se afla aici. Totuși 
în apartament n-a pătruns nimeni în afară de mine și de un 
funcționar al Societăţii de electricitate. 

— Ah! murmură McGoorty, dând din cap. Odinioară era 
Omul de la gaz. 

— Și ce este mai curios, continuă Slade, este că 
scrisoarea era prinsă de sugativă cu acul meu cu diamante 
pe care l-am pierdut. 

— Şi ce să gândim de afacerea Derrick Grey? reluă 
inspectorul principal. Desigur că e născocită pentru a ne 
atrage atenţia în altă parte, nu? 

— Poate... Dar trebuie să știi că Derrick Grey joacă în 
acest moment un joc foarte primejdios. 

— Ce face? 

— Dacă proiectul său e acceptat la Cameră, e foarte 
probabil că unii milionari se vor deveni foarte săraci, și 
alții pot risca chiar închisoarea. Or, acești milionari, fără 
nicio îndoială, vor lua măsuri pentru a se apăra. 

— Dacă este așa, poate că e ceva adevărat în spusele lui 
Lessinger, murmură McGoorty. 

— Da. Dar trebuie să privim lucrurile sub toate feţele. 
Dacă Lessinger se interesează de afacerea asta, este că 

are vreun profit de tras. Nu l-am văzut niciodată pe 
Lessinger ocupându-se de ceva fără ca să aibă un interes 
oarecare. În tot cazul, nu vei pierde nimic ducându-te să-l 
vezi pe Grey. Acum o oră știu că se simţea bine. 

— De unde știi? I-ai vorbit? 

— Nu, l-am văzut la gară. Probabil că se întorcea și el de 
undeva. Poate că m-a zărit, dar m-a evitat. 

McGoorty plecă și se duse direct la Derrick Grey. Ușa 
casei îi fu deschisă de un valet tânăr și cu înfățișarea 
corectă, care, la cererea poliţistului, răspunse: 

— Regret, domnule. Dl. Grey lipsește și nu se va 
reîntoarce decât poimâine. 

McGoorty nu se arata niciodată prea răbdător. El bănui 
o minciună și, îmbrâncind servitorul, intră în vestibul. 

— Spune D-lui Grey că inspectorul McGoorty, de la 
Scotland Yard, dorește să-l vadă. 

— Dar, domnule, v-am mai spus că nu e aici. 

— Am auzit foarte bine, ripostă McGoorty. Du-te și 
anunţă-l. Știu că s-a reîntors din călătorie. 

Valetul dădu din umeri. 

— Secretara d-lui Grey este aici. Dacă voii să așteptați, 
mă duc s-o întreb. 

În loc să aștepte, McGoorty, îl urmă pe valet care 
străbătu un coridor și, fără ca să bată, deschise o ușă. 

McGoorty intră după el, cu pălăria pe cap. El se gândea 
că un detectiv nu trebuie niciodată să-și scoată pălăria 
dacă este obligat s-o ţină în mână. Mâinile trebuiau să 
rămână întotdeauna libere. Fracţiunea de secundă 
pierdută numai în gestul de a lăsa să cadă o pălărie putea 
fi fatală în caz de atac neașteptat. 

Secretara era o persoană tânără, foarte frumoasă și ai 
cărei ochi erau plini de inteligenţă. Inspectorul admitea 
frumuseţea la o femeie, dar dacă aceasta era și inteligentă, 
devenea neîncrezător. 

El putu nota o rapidă privire de complicitate între 
secretară și valet și conchise că bănuielile sale erau 

fondate. În același timp, el simţi un ciudat fior nervos, 
senzaţie fizică, destul de stranie care-l prevenise adesea de 
o primejdie iminentă. 

Socotind primejdios ca omul să rămână în spatele lui, îl 
făcu să iasă cu un gest imperios și închise ușa. Secretara îl 
privi cu indignare. 

— Nu crezi că ai putea să-ţi scoţi pălăria? spuse ea sec. 

— Scuză-mă, spuse polițistul punând pălăria pe masă. 
Sunt inspectorul principal McGoorty, de la Scotland Yard. 

El observă fata și-i văzu privirea nehotărâtă și mâinile 
crispându-i-se ușor. De mai multe ori în cariera lui de 
detectiv, McGoorty remarcase această ușoare crispare și 
știa că era un semn de frică. El notă că ochii fetei se 
îndreptau spre o ușă ce se găsea în fundul încăperii. 

— Vreau să-l văd pe Dl. Derrick Grey, reluă el. 

— Mă tem că astăzi nu-l poţi vedea, lipsește din Londra. 

— Biroul D-lui Grey este acolo? întrebă el arătând ușa 
din fund. 

— Da. 

— Vreau să-l vizitez. Nu vreau să stau acolo, dar te rog 
să deschizi ușa ca să arunc o privire înăuntru. 

— Nu o voi face, răspunse fata cu un calm aparent. 

McGoorty străbătu încăperea în două salturi, dar 
secretara fu mai rapidă, ea sări și se înfipse în faţa ușii cu 
braţele întinse. 

— Nu vei intra! striga ea. 

McGoorty apucă fata de braţ și o depărtă de ușă. Ea 
strigă din toate puterile: 

— Rankin! 

Valetul trebuie că aştepta, căci, imediat, el se repezi în 
încăpere și se aruncă asupra inspectorului cu mai mult 
curaj decât prudență. McGoorty, obişnuit cu acest fel de 
atacuri, își respinse agresorul cu o mână de fier și, 
trimițându-i un pumn în falcă, îl întinse pe parchet unde 
rămase gemând. 

— Uite ce înseamnă să ataci un ofițer de poliţie în 

exerciţiul datoriei sale, spuse McGoorty privind fata care 
sta rezemată, tremurândă și palidă, de perete. 

McGoorty încercă să deschidă ușa, dar aceasta era 
încuiată. 

— Unde e cheia? întrebă el. 

Fata rămase mută, părând gata să leșine. 

McGoorty apucă un fotoliu și-l aruncă în ușă. O tăblie 
pocni și fata ţipă. Inspectorul își reîncepu manevra și la a 
treia tentativă ușa se deschise. 

McGoorty intră îndată și se găsi într-o încăpere elegantă 
și confortabilă a cărei mobilă principală era un birou mare 
înaintea căruia se găsea un fotoliu gol. 

McGoorty privi în jur și nu văzu nimic suspect. El n-avea 
niciun drept să violeze un domiciliu particular sub 
pretextul că văzuse o licărire de spaimă în ochii unei fete. 
Derrick Grey era susceptibil și influenţabil. 

Voi să se retragă când zări o pălărie pe o măsuţă într-un 
colţ întunecat; pălăria era udă. El își aminti că afară ploua. 
Înaintă în cameră și atunci văzu piciorul unui bărbat ce 
ieșea de sub birou. 

Între fotoliu și birou era întins un bărbat, cu faţa spre 
covorul unde se crispau mâinile. McGoorty, întoarse 
repede capul și ascultă inima care nu mai bătea. 

Acest om era Derrick Grey. 

CAPITOLUL IV 
ENIGME 


McGoorty recunoscu ușor figura lui Derrick Grey, M. P., 
fiindcă în ultimele luni o văzuse adesea prin ziare. O pată 
roșie pe tâmplă arăta cauza morții. 

McGoorty își aminti brusc de cele două persoane pe care 
le lăsase în camera de alături; persoane care făcuseră totul 
pentru a-l împiedica să intre în biroul unde era cadavrul. 
Nu cumva fugiseră? Inspectorul se repezi spre ușă și oftă 
ușurat. Erau acolo Rankin, pe jos, părea încă buimăcit; 
buzele îi sângerau; fata, îngenuncheată lângă el, încerca să 
oprească sângele cu batista. Desigur că era legată de rănit 
de simpatie sau interes, altminteri ar fi profitat de ocazia 
ce i se oferea ca să fugă. 

Când apăru polițistul ea ridică capul și-i aruncă o privire 
dispreţuitoare. 

— Ei bine! spuse ea cu răceală, acuma cred ca ești 
satisfăcut? 

McGoorty o privi atent cu oarecare admiraţie. Cel puţin, 
era îndrăzneață. Dar unde voia să ajungă? 

— Da, sau cel puţin am aflat ceva, răspunse el. 

— În cazul acesta, cred că ai face bine să pleci, relua ea. 
N-am nevoie să-ţi spun că atacul dumitale faţă de acest om 
și mine ca și pagubele ce le-ai făcut în casa asta vor avea 
urmări supărătoare pentru dumneata. 

— Ştii foarte bine că stăpânul dumitale d. Derrick Grey, 
este întins mort înaintea biroului sau. 

— Mort!... murmură secretara cu o voce înăbușită și 
pălind. 

— Asasinat, preciză inspectorul. Şi m-aș mira foarte să 
nu fiți amestecați amândoi în afacerea asta. 

Fata se repezi spre ușă dar braţul puternic al lui 
McGoorty o opri. 

— Nu vei trece, spuse inspectorul liniștit. Vei rămâne 
aici cu mine. Vreau să vă supraveghez pe amândoi odată. 
Fără glume. 

— Lasă-mă să trec! Vreau să intru în acest birou! Nu mă 
vei împiedica! 

— Ba te voi împiedica. Nimeni nu va intra în încăperea 
asta înaintea mea, și eu nu voi intra decât când amândoi 
veţi fi bine păziţi. 

— Vrei să spui că suntem arestaţi? 

— Acum nu, spuse inspectorul. Aceasta va avea loc la 
timpul său. Crima asta va face senzaţie. Dacă-ţi place 
publicitatea, vei fi servită, fetițo. Dar îmi trebuiesc martori 
și dovezi. Până atunci, cu cât veţi vorbi mai puţin, cu atât 
va fi mai bine; sau pentru a mă exprima mai oficial, tot ce 
veţi spune va putea fi reținut contra voastră și să servească 
la judecată. 

Fata îl privi uimită. 

— Judecată? 

— Eşti o actriță bună, replică McGoorty, dar cu mine îţi 
pierzi timpul. Încearcă să seduci juriul. 

— Asta-i nerușinare, strigă fata. Ai un motiv, pe care nu-l 
cunosc, ca să minţi și să încerci să mă înspăimânţi! 

McGoorty rânji. 

— Atunci, în încăperea de alături, nu sunt decât mobile? 

— Natural, răspunse fata. Și te desfid să deschizi ușa și 
să dovedești contrariul! 

McGoorty dădu din umeri. 

— Repede îţi schimbi părerea. Adineaori, mi se pare că 
dumneata erai aceea care nu voiai să deschizi ușa. Vom 
vedea asta curând cu toate că nu înţeleg ce vrei să câștigi 
cu acest bluff. 

Tot vorbind el se îndreptă spre masa unde lucra 

secretara când intrase el, și unde se găsea un telefon. 
Imediat, fata se repezi spre ușa sfărâmată. McGoorty avu 
exact timpul s-o prindă în trecere; ea se zbătea cu violență 
și Rankin veni în ajutorul ei. Aceasta dorea și inspectorul: 
el avea niște cătușe la el și, o clipă mai târziu, ele erau pe 
încheieturile mâinilor adversarilor săi, legându-i pe unul de 
celălalt. 

— Poate că asta vă va face mai înţelegători, spuse 
McGoorty. 

Rankin protestă energic. 

— E ilegal! Încă nu suntem arestaţi și n-ai dreptul să ne 
pui cătușe! 

— Nu te îngriji de asta, replică McGoorty, îmi asum 
toată responsabilitatea. 

El împinse spre ușa sfărâmată greaua masă de scris pe 
care puse fotoliul. Apoi chemă Scotland Yard-ul la telefon 
și-l rugă pe inspectorul Buzzard să vină numaidecât cu 
mașina și cu trei oameni. Apoi, telefonă lui Slade (pe 
adevăratul său nume d. John Darrel M. P.). 

— Aici McGoorty, spuse inspectorul recunoscând vocea 
lui Slade. Îţi vorbesc din casa lui Derrick Grey. Poţi să vii 
aici imediat? 

— Ce este? întrebă Slade. 

— Grey a fost asasinat. 

Inspectorul auzi la celălalt capăt al firului o exclamaţie 
de oroare, apoi răspunsul: 

— Într-un sfert de oră sunt acolo. 

Slade și polițiștii sosiră în același timp. McGoorty lăsă pe 
Slade și Buzzard să intre, lăsând pe cei trei detectivi să 
aștepte pe coridor. 

— Înainte de a vă duce în camera unde a avut loc crima 
vă voi povesti tot ce s-a întâmplat, spuse McGoorty. 
Derrick Grey este întins fără viaţă de cealaltă parte a ușii 
și cred că veţi fi de acord cu mine că și-a găsit moartea 
prin mijloace violente. În cameră am stat de-abia un minut, 
și asigurându-mă că nu mai era nimic de făcut pentru 

victimă, am ieșit imediat. De atunci n-a mai intrat nimeni și 
n-a fost atins nimic. 

El povesti tot ce se petrecuse de la sosirea lui în casă și 
modul în care secretara și valetul încercaseră să-l 
împiedice să intre în camera crimei. 

— I-ai arestat? întrebă Slade cu voce joasă. 

— Încă nu, cel puţin nu oficial, răspunse McGoorty. A 
trebuit să le pun cătușe, căci au încercat să pătrundă în 
încăpere, lucru ce nu puteam tolera. 

Slade și McGoorty dădură la o parte masa și fotoliul și, 
lăsându-i pe cei doi prizonieri în paza lui Buzzard, 
împinseră ușa spartă. 

— Pentru ce ești atât de sigur că ar fi o crimă? murmură 
Slade. 

— Mai întâi Derrick Grey juca un joc primejdios, după 
cum știi, răspunse McGoorty. Și apoi când am cerut să 
inspectez biroul, am văzut teroarea în ochii tinerei 
secretare și am simţit că se petrecuse ceva... Nu mă 
înșelasem.. 

— Crezi că l-a ucis ea? 

— Ea și servitorul... sau cel puţin ei știu cine a făcut-o. 
Uite, privește. 

McGoorty înaintă spre birou. El se opri brusc; apoi făcu 
un pas înainte și se opri iar. Figura sa deveni lividă. El 
privi pe jos și în jurul camerei cu un aer rătăcit. 

— Ce este? spuse Slade înaintând. Unde e corpul? 

McGoorty scutură din cap fără a putea vorbi. Corpul lui 
Derrick Grey dispăruse. Încăperea era goală, nici pălăria 
nu mai era acolo. 

Slade se uită la inspectorul principal. Acesta se lăsă pe 
un scaun de lângă el, ca și cum picioarele nu-l mai puteau 
susţine. 

— Unde este corpul lui Derrick Grey? întrebă Slade 
foarte surprins. Credeam că ai spus că era aici? 

McGoorty, deodată, păru să-și revină și se ridică cu 
energia disperării, cu fălcile încleștate. 

— S-a întâmplat ceva ciudat aici, mormăi el. 

— Te cred, răspunse Slade. 

McGoorty se întoarse furios spre el. 

— Crezi că sunt ţicnit? Că sunt prea bătrân pentru că nu 
mai știu nici ce văd și nici ce fac? Spune-o, pentru că asta 
gândești! 

Slade îl bătu pe umăr cu un gest amical. 

— Taci, prietene! Nu vorbi prostii! Mă anunti că Derrick 
Grey zace mort în camera asta. Mă aduci aici și nu găsim 
pe nimeni, nici mort nici viu. E natural să exprim oarecare 
uimire. Povestește-mi ce s-a întâmplat. 

— Ti-am spus tot, răspunse McGoorty. Dumneata știi tot 
atâta ca mine și eu știu ce-am văzut. Corpul lui Grey era 
întins aici de-a lungul biroului. Pălăria lui era pusă acolo, 
pe măsuţă. Omul era mort. Nu mai respira. Inima nu-i mai 
bătea. Un om mort nu-și poate lua pălăria și să plece dintr- 
o cameră! Ce vrea să zică asta? 

Slade nu răspunse. El inspectă încăperea. Se duse spre 
ușa cealaltă și văzu că era încuiată pe dinăuntru, dar 
scoțând cheia, zări unele zgârieturi ce indicau că 
extremitatea sa fusese apucată de un clește și că astfel 
cheia putuse fi întoarsă. 

— Aici s-a petrecut ceva misterios, spuse Slade. Sunt 
convins că spui adevărul Mac, și că ai văzut corpul lui 
Derrick Grey acum o jumătate de oră aici. 

— Şi acum unde este? 

— A fost răpit. 

— Dar cum? întrebă McGoorty. Nu ţi-am spus că tot 
timpul am fost în camera de alături? Nu este posibil ca să 
fi fost răpit corpul fără ca eu să nu aud nimic. 

— Nu e imposibil, dragul meu. Covorul este foarte gros, 
și răpirea s-a putut face fără zgomot de doi oameni. 
Dumneata nu erai atent; nu te gândeai că s-ar fi putut 
petrece ceva în camera asta, și erai ocupat cu prizonierii. 

— Da, exact, spuse inspectorul. Mă băteam cu ei, și 
mișcăm mobilele pentru a bara ușa. Apoi, ţi-am telefonat 

dumitale și la Scotland Yard. Admit că o jumătate de 
duzină de oameni să fi putut pătrunde prin ușa din faţa și 
să plece cu toate mobilele, fără ca eu să-i pot auzi. Dar 
unde ne duce asta? Cine a putut lua cadavrul lui Derrick 
Grey și pentru ce? 

Slade dădu din umeri 

— Deocamdată să lăsăm asta. E o poveste ciudată, care 
va privi pe alte persoane decât pe cei doi prizonieri ai 
dumitale. Uite-te aici, ușa a fost descuiată recent de 
cealaltă parte, și încuiată la fel. Aceasta s-a făcut cu 
ajutorul unui clește special. Pe cheie se văd urme 
caracteristice. 

McGoorty privi cheia cu amărăciune. Slade continuă: 

— Pe colțul biroului, se găsește o mică pată care, cred că 
trebuie să fie sânge. Ai spus că Grey avea un semn roșu pe 
tâmplă, probabil că asta n-avea nimic de-a face cu moartea 
lui, trebuie că s-a lovit în cădere. Şi apoi uite încă ceva ce 
poate avea importanţa. 

Slade luă dintr-o scrumieră o ţigară consumată pe 
jumătate și continuă: 

— 'Ţigara asta este încă umedă. Asta dovedește că cineva 
a stat la biroul acesta, de foarte curând și era în viaţă. Era 
probabil Derrick Grey, și dacă mai vrei o dovadă uite-o. 

El îl duse pe inspector înaintea măsuţei, și-i arătă 
picăturile de apă: 

— Pălăria era aici, nu? Uite apa care s-a scurs din ea și i- 
a marcat conturul. 

Ș CAPITOLUL V 
INCEPUT DE ANCHETA 


— Ei bine! întrebă secretara, văzându-i pe detectivi 
reapărând, ne arestaţi? 

— Nu, mormăi McGoorty. Ai fost destul de îndemânatică 
pentru a face să dispară ceea ce te-ar fi putut acuza. 

— Nu știu ce vrei să spui. 

— Corpul d-lui Grey nu mai este în birou. 

Slade, care observa fata, crezu că vede trecând o 
expresie de ușurare în privirea încordată. 

— Am spus eu că dumneata ai inventat toate astea, 
răspunse ea lui McGoorty, uite dovada. 

— Pentru ce aș fi inventat povestea asta? spuse 
McGoorty, dar fără energia ce-i era obișnuită. 

— Pentru că îţi trebuia o scuză pentru violarea de 
domiciliu și agresiunea asupra mea; ăsta-i primul lucru ce 
ţi-a venit în minte... Îmi închipui că acuma ai de gând să 
spui că corpul era acolo; că l-ai văzut; dar că apoi a fost 
răpit. 

McGoorty nu răspunse. Adversara sa era îndemânatecă. 
Ea avea de partea ei inteligenţa și frumuseţea, arme 
primejdioase. La un semn al lui Slade, el desfăcu cătușele 
și puse în libertate pe cei doi prizonieri. 

— Atunci, nu mai suntem arestaţi? întreba fata. 

— N-aţi fost niciodată, răspunse inspectorul. Aţi fost 
păziţi numai. 

McGoorty chemă polițiștii rămași pe coridor și, după 
imboldul lui Slade, le dădu ordin să supravegheze pe 
secretar și valet și să nu-i piardă din vedere. 

— Nu-i lăsaţi să vadă că-i urmăriţi, spuse inspectorul 
principal. Urmăriţi-i și ţineţi-mă la curent. 

Înainte de a părăsi casa, Slade și McGoorty culeseră o 
nouă dovadă a dramei ce-o bănuiau. A doua ușă a biroului 
unde inspectorul văzuse cadavrul dădea într-un coridor 
strâmt care ducea în grădină. Anchetatorii aflară că 
Derrick Grey se servea adesea de această ieșire pentru a 
scăpa de ziariști sau alţi indiscreti. Ei aflară de asemenea 
că un comisionar văzuse doi oameni ducând prin această 
ieșire ascunsă ceva la un automobil mare închis. 
Comisionarul nu știa ce era acel „ceva”, dar semăna cu un 
covor făcut sul și înfășurat într-o pânză neagră. 

— Cam ce mărime avea sulul? întrebă Slade. 

Comisionarul se gândi o clipă. 

— Aproape cam cât un corp omenesc, răspunse el. 

CAPITOLUL VI 
CASA DE BANI 


În aceiași dimineaţă, aproape la aceeași oră, locuinţa lui 
sir James  Rockley, directorul penitenciarului de la 
Blackmoor, fu teatrul unui incident care fu cât pe aci să fie 
dramatic. 

Beryl Grey stătea la sir James și, bine înţeles, nu știa ce 
se petrecuse în casa tatălui său, la Londra. 

Incidentul privea pe fiica lui sir James, micuța Marjorie, 
copil răsfăţat de cinci ani pe care toata lumea o râzgâia, 
mai ales Beryl, care o adora și se juca cu ea ore întregi. 

Scopul micuţei Marjorie, în dimineaţa aceea, era să 
găsească o ascunzătoare destul de bună pentru ca Beryl să 
n-o poată descoperi. Copila ar fi rămas ore întregi într-un 
dulap sau într-un colţ al podului dacă știa că Beryl o caută 
și jocul se termină prin strigate de bucurie și râsete de 
veselie. Marjorie era o copilă inteligentă, care-și păstra 
gândurile pentru ea. De la un timp ea observase o 
ascunzătoare care, dacă putea ajunge vreodată la ea, era, 
după părerea ei, mai bună decât oricare alta. Aceasta 
ascunzătoare era casa de bani a lui sir James, o mobilă 
grea și masivă cu o broască cu o combinaţie care se 
deschidea printr-o serie de litere pe un cadran. Ea servea 
la păstrarea documentelor oficiale și a banilor pentru plata 
personalului închisorii. Marjorie o văzuse deschisă adesea, 
dar nu putuse intra în ea niciodată în lipsa tatălui ei și a d- 
lui Wilson, căci atunci casa de bani era închisă. Cu toate 
acestea, micuța o supraveghea. Or, dl. Wilson trebuind să 
plece cu motocicleta, ieși o clipă din cameră, lăsând ușa 

casei de bani întredeschisă. Marjorie socoti momentul 
prielnic. Nimeni n-o va vedea intrând în ea; tatăl sau era la 
telefon, Beryl cu mama sa în boudoir și d-l Wilson în 
vestibul, își punea pardesiul. Reţinându-și respiraţia, copila 
se putu introduce în mobila de oţel. Pe cât putu, trase ușa 
după ea și se instală pe registre și hârtii, plină de bucurie 
la gândul păcălelii ce i-o rezerva aceleia căreia îi spunea 
mătușa Beryl. 

Câteva clipe mai târziu, dl. Wilson, gata de plecare, sosi 
în grabă și închizând de tot ușa casei de bani, strică 
combinaţia literelor aflate pe cadran, care, după obicei o 
dădea în fiecare dimineaţă lui sir James. Când micuța 
încercă să se facă auzită, el plecase. 

Sir James, plecând de la telefon, se duse să-și facă raita 
obișnuită prin închisoare. El se afla acolo de o oră când o 
camerista înnebunită veni să-i spună că Marjorie era 
încuiată în casa de bani unde putea fi auzită plângând și 
ţipând. Toată casa se adunase în birou: trei cameriste, lady 
Rockley, Beryl Grey. Ţipetele copilei se auzeau îndepărtate 
prin ușa cea grea. Totuși, nu mai era nici un motiv de 
neliniște serioasă, lady Rockley asigurând că sir James va 
deschide îndată casa de bani. 

El sosi în grabă, se repezi spre casa de bani, duse mâna 
la cadranul combinației de litere, apoi se opri cu faţa 
contractată de spaima. 

— Continuă! deschide! spuse Beryl cu nervozitate. 

Dar el uitase cuvântul combinației. 

Dl. Wilson avea obiceiul să aleagă un cuvânt în fiecare 
dimineaţă și-l împărtășea și lui sir James, care se 
deprinsese să-l uite imediat. Pentru motive ușor de ghicit, 
nu era scris niciodată. Sir James își amintea de cuvântul 
din ajun, de acelea de săptămâna trecută, dar nu reușea să 
și-l amintească pe acela din dimineaţa aceea. El păli. Casa 
de bani era de fabricaţie modernă, și garantată l-a adăpost 
de spărgători și incendii. Numai că, conţinea foarte puţin 
aer respirabil. Sir James știa că pentru un adult închis 

înăuntru, asfixia ar fi avut loc cam după două ore; pentru 
un copil ar fi trebuit socotite două ore și jumătate. Şi 
jumătate din acest timp trecuse. 

Wilson trebuia să lipsească cel mult două ore dacă n-ar fi 
întârziat. Sir James trimise pe cineva cu o mașină în 
cântarea lui. El trimise de asemenea după lăcătușul din 
orășel, acesta sosi cu sculele sale, dar după ce arunca o 
privire asupra casei de bani dădu din cap și declară: 

— Nu voi putea face nimic. Mi-ar trebui cincisprezece 
zile pentru a o deschide... și încât... 

Totuși, el încercă și singurul rezultat fu ruperea câtorva 
scule. 

În acest timp, strigatele fetiţei slăbiseră, apoi încetaseră 
cu totul. Evident că aerul se rărise în casa de bani care 
curând avea să devină un mormânt. 

Lady Rockley ședea pe scaun, foarte palidă, cu ochii 
rătăciţi, mută și neclintită. Sir James umbla prin cameră, 
înnebunit.  Cameristele plângeau. Beryl își stăpânea 
emoția, dar spaima ei era grozavă; ea înţelesese că 
Marjorie se dedase jocului ei favorit. 

Ca culme a nenorocirii, mesagerul trimis în căutarea lui 
Wilson reveni anunțând că acesta din urmă avusese un 
accident. El fusese găsit zăcând neînsufleţit pe șosea la 
cinci kilometri de casă și fusese dus la spitalul South 
Talverton. Avea o comoţie cerebrală și risca să fie fără 
cunoștință timp de mai multe zile. La această veste, toată 
lumea fu năucită. Lady Rockley izbucni în suspine. Medicul 
ce fusese chemat sosi în vremea aceasta și propuse să fie 
adus cu avionul un specialist de la fabricantul casei de 
bani, dar acestuia îi trebuia câteva ore pentru a veni. 

Beryl Grey, faţa de această zăpăceală generală, avu o 
revoltă surdă. Nu se va încerca nimic? Nu exista nimeni 
oare să poată face ceva? Deodată îi răsări în minte figura 
unui om văzut de curând în infamanta uniformă a 
închisorii. Da, omul acela, poate... 

Ea se avântă spre sir James și, apucându-l de braţ pe 

care-l scutură în febra emoţiei sale, spuse: 

— Omul acela, striga ea, omul acela pe care l-ai adus, 
acum câteva zile ca să-l vad, Lessinger, deţinutul! 

Sir James o privi buimac. 

— Nu înţelegi? relua ea. Peste o jumătate de oră, 
Marjorie va fi moartă. Nu există decât o singura speranţă! 
Omul acela... Lessinger! 

Câteva minute mai târziu se auziră pași și Lessinger fu 
adus de doi gardieni înarmaţi. Beryl se repezi înaintea lui 
în vestibul și în câteva cuvinte îi explică situaţia. 

— De cât timp e închisă fetiţa în casa de bani? întreba 
deţinutul. 

— De vreo două ore. 

— Atunci poate fi salvată, căci trebuiesc trei ore pentru 
ca un copil mic să epuizeze aerul ce se afla înăuntru. 

— Poţi să deschizi casa de bani? întreba Beryl, 
tremurândă. 

— Da, răspunse  deţinutul cu simplitate. Asta-i 
specialitatea mea. 

El zâmbi și fata îi arunca o privire de reproș. Pentru ce 
glumea el astfel într-un asemenea moment? Apoi ea gândi 
că el spunea adevărul și roși. 

— Lăcătușul are câteva scule, spuse ea timidă. 

Lessinger începu să râdă. 

— N-am nevoie de nimic... Ah! ba da, o bucată de 
glaspapir! 

Gardienii îl aduseră în cameră. 

— Acum, spuse el, vă voi cere o tăcere absolută. Voi 
întrebuința un truc vechi pe care poate că l-aţi mai văzut la 
teatru. A fost inventat de un romancier american, dar eu 
sunt singurul care l-am pus în practică. Atotștiutorii vor 
spune că acest lucru nu s-a făcut și nu se va face niciodată. 
Ei bine! Acuma, veţi asista la el. Repet că vă cer o liniște 
absolută. Cele ce nu se pot opri din plâns sunt rugate să 
iasă. De altfel, nu e nici un motiv pentru a plânge. 

Toata lumea păstra tăcere. Minutele treceau. Cadranul 

se învârtea mereu. Obrazul lui Lessinger era încordat; pe 
frunte îi apărură broboane de sudoare. Deodată, el tresari 
ușor și aruncă o privire rapidă spre Beryl. Aceasta își simţi 
inima sărind căci ea, înţelese lămurit că el câștigase 
partida: mica Marjorie era salvată. 

După câteva noi mișcări ale cadranului, el se ridică, și 
scoase din buzunar ceva la care se uita. Beryl, cu toata 
groaza acestor minute din urmă, fu apucată de o violentă 
pofta de râs: deţinutul ţinea în mână un ceas de aur și 
nimeni, în afara de Beryl nu observă că era ceasul lui sir 
James Rockley. Lessinger puse obiectul la loc în buzunarul 
său și spuse cu satisfacţie: 

— Exact treisprezece minute. Nu-i rău deloc. Cuvântul 
era „Beryl”. Când am avut primele două litere le-am ghicit 
pe celelalte. Dacă ar fi fost o combinaţie de litere luate la 
întâmplare, desigur că mi-ar fi trebuit o jumătate de oră. 

El deschise ușa de oţel și fetița apăru prăbușită pe 
registre și documente. Ochii ei erau închiși; părea moartă. 

— E leșinată, spuse Lessinger. 

El se întoarse spre cei doi gardieni și ordonă: 

— Scoateţi-o încet; întindeţi-o pe jos; restul este treaba 
dumitale, doctore. Același tratament ca pentru un înecat. 

Trebuiră încă zece minute pentru ca respiraţia artificială 
practicată de medic să redea viața copilei. Aceasta avu 
spasme ușoare, deschise ochii săi mari albaștri și începu să 
plângă încet. Medicul o puse în braţele mamei sale și 
servitoarele reîncepură a plânge. 

Sir James se îndreptă, își căută batista și-și suflă nasul 
cu zgomot, apoi: 

— Unde e Lessinger, spuse el deodată. 

Într-adevăr unde era Lessinger? 

Gardienii care urmăriseră cu atenţie tratamentul 
respirației artificiale priviră în jurul lor. Lessinger nu mai 
era în încăpere. Ei se repeziră spre ușă. Ușa era încuiată și 
cheia fusese luată. 

CAPITOLUL VII 
IN LIBERTATE 


O singură persoană din cameră observase că Lessinger, 
în timp ce toata lumea se ocupa de copila leșinată, fugise. 
Aceasta era Beryl Grey. Ea tăcuse, fără a ști nici ea pentru 
ce. 

Când ea îl văzuse pe aventurier părăsind încet grupul 
ce-o înconjura pe micuța Marjorie, ea îi înțelese intenţia și 
se întoarse pentru a nu-l vedea ieșind pe ușă. Incontestabil 
el salvase viaţa copilei și, în schimb, Beryl Grey îi dăduse 
libertatea. El o știa. O văzuse pe tânăra fată uitându-se la 
el și întorcând capul: ea îi putuse observa ușorul lui 
zâmbet de gratitudine, ca și cum îi era recunoscător și în 
același timp batjocoritor. 

Când Lessinger se găsi de cealaltă parte a ușii, în 
costum de deţinut, el reflectă repede. Libertatea cu o ușa 
încuiată între el și gardienii săi era un lucru apreciabil. 
Faptul de a se îndepărta de Blakmoor Jail era un alt aspect 
al problemei. El scoase fără zgomot cheia din broască și o 
băgă în buzunar. Ferestrele lui sir James erau prevăzute cu 
gratii, lucru ce fusese remarcat de deţinut. Prima lui grijă 
fu să taie firul telefonic. După aceasta, scoase din buzunar 
o bucată de cretă roșie ce se afla acolo în ciuda tuturor 
regulamentelor și-și scrise pe ușă faimoasa-i semnătură: 
Lessinger. Apoi privind-o cu o satisfacţie vădită, el 
murmură: 

— Ca în timpurile bune! 

Știind că toată lumea din casă, servitori și gardieni, era 
în birou, el era sigur că nu va fi tulburat mai înainte ca ușa 

să fie spartă și, cum aceasta era groasă, asta va lua timp. 
Afară de asta, poate că dispariția sa nu va fi observată 
numaidecât. 

El trecu într-o cameră vecină care se întâmpla să fie 
cabinetul de toilette al lui sir James. Era tocmai ceea ce 
cânta. Lasă ușa deschisă pentru a auzi ce se petrecea 
alături, apoi se transformă cu o rapiditate și un gust pe 
care nici un artist nu le-ar fi putut egala. Hainele lui sir 
James îi veneau bine. În câteva minute, îmbrăcat cu un 
costum de troled, el avu înfățișarea perfectului „gentleman 
englez”. 

— Păcat că n-am timp să fac o baie, gândi el. Părul mi-e 
puţin cam scurt, dar cu o șapcă, n-o să se vadă. 

După aceasta, el trecu în salon, unde scrise câteva 
rânduri adresate directorului. Câteva bibelouri dintr-o 
vitrină îi atraseră atenţia și el căută instinctiv ceva pentru 
a sparge geamul, dar se răzgândi îndată: „Fără glume! 
Pentru moment să fim serioși”. 

În acel moment, auzi lovituri violente în ușa camerei din 
care fugise. 

— Daţi-i înainte băieți! murmură el cu veselie. O să vă 
trebuiască puţin timp pentru a sparge ușa. De altfel, dat 
fiind că am salvat viaţa speranţei familiei, găsesc cam 
deplasată graba asta de a mă duce înapoi în celula mea... 

În faţa casei, se găseau două mașini. Una aparţinea 
doctorului; a doua era aceea care fusese trimisă în 
căutarea lui Wilson. Lessinger își dădu seama că aceasta 
din urma era cea mai bună. El desfăcu bușonul 
rezervorului de benzină al celei dintâi pentru a-l goli, și 
tocmai se instala la volanul celeilalte, când auzi strigăte. 
Era sir James; el deschisese fereastra și striga printre 
zăbrele, căci nu-l recunoscuse pe Lessinger în noua sa 
ținută. 

— Hei! strigă el. Suntem încuiaţi și un deţinut a evadat. 
Intră te rog în casă și descuie ușa dacă este cheia în 
broască. 

El se întrerupse brusc. Lessinger ridicase capul 
zâmbind. 

— E în regula, sir James, spuse el amabil. Uite cheia! 

Și el o aruncă cu atâta îndemânare încât ea trecu printre 
zăbrelele ferestrei. 

Îndată ce făcu acest gest, își dădu seama că făcuse o 
prostie căci aceste câteva minute câștigate de adversarii 
săi îi puteau fi funeste. În același moment, printre gratiile 
ferestrei apăru o carabină, se văzu o flacără și se auzi o 
explozie, dar Lessinger auzi un strigăt de femeie și văzu 
ridicându-se o mână. Glontele se pierdu în depărtare, 
aventurierul avu timp s-o vadă pe Beryl Grey 
cramponându-se de carabina gardianului cu care se lupta 
pentru a-l împiedica să tragă din nou. Aventurierul demară 
și mașina porni în viteză. 

CAPITOLUL VIII 
CONFERINŢA LA MINISTERUL DE 
INTERNE 


— DI. Darrel? întrebă înaltul funcţionar al Ministerului 
de Interne strângând mâna vizitatorului său. Sau să vă 
spun Dl. Slade? Cred că sunteţi mai cunoscut sub acest 
nume în legăturile dvs. cu Scotland Yard-ul și pentru o 
afacere a acestuia v-am rugat să treceţi pe aici. Lucrez 
după instrucţiunile Ministerului de Interne. Consideraţi 
deci tot ce vă voi spune ca venind direct de la el. 

Inspectorul principal, McGoorty, care-l însoțea pe Slade, 
făcu un salut destul de stângaci. 

— Staţi jos, spuse Cartington; putem discuta și stând 
confortabil. 

El împinse spre ei o cutie cu ţigări și continuă: 

— Cred că e inutil să vă spun subiectul asupra căruia 
doresc să vă consult. 

— Evadarea lui Lessinger, cred, sparse McGoorty. 

Cartington zâmbi și dădu din umeri. 

— Nu. Am aflat ieri de fuga acestui personaj pitoresc. La 
drept vorbind, mă așteptam la asta. În treacăt fie spus, îl 
consider ca un om remarcabil... Ministrul de Interne nu se 
ocupă de captura lui Lessinger, aceasta este cu totul 
afacerea dvs. a amândurora și nu mă îndoiesc ca Scotland 
Yard-ul va duce la bun sfârșit această mică afacere. D-l 
Slade l-a arestat pe Lessinger data trecută și sunt sigur că 
o poate face și de data asta dacă își dă osteneală. 
Actualmente ne preocupă misterioasa dispariţie ai lui 

Derrick Grey. 

— Vrei să spun asasinarea lui Derrick Grey, îl întrerupse 
McGoorty. 

— Într-adevăr crezi că a fost asasinat? 

— L-am văzut mort, răspunse inspectorul principal cu 
fermitate. 

— Da, cunosc povestea, spuse Cartington. Dar totuși, nu 
mi-ai arătat cadavrul, și o crimă fără cadavru este foarte 
greu de dovedit. În ceea ce-l privește pe Derrick Grey, sper 
să fi greșit. Ce zici, domnule Slade? 

— Pentru moment prefer să-mi păstrez părerea, 
răspunse Slade. Eu nu am văzut corpul, dar am avut dovezi 
suficiente pentru a fi convins că Dl. Grey se găsise de puţin 
timp în încăperea de unde, mort sau vu, a fost luat, apoi 
dus într-o mașină neagră închisă. 

— Nu mergi mai departe cu declaraţiile? spuse 
Cartington. 

— Nu încă. 

— Foarte bine, deci până la noi ordine, lucrul rămâne un 
mister. Lucru de care suntem siguri, este că Derrick Grey 
a dispărut în împrejurări anormale. Nu mai exista îndoială 
că a revenit de la Salisbury la Londra și că a ajuns cu bine 
în gara Paddington. De atunci, dispare. Nu trebuie 
înlăturată posibilitatea că a putut avea un deranjament 
mintal. Poate că acuma străbate orașul cu creierul rătăcit. 
Totuși, eu însumi știind unele fapte pe care dvs. încă nu le 
cunoașteţi, personal nu cred în aceasta teorie. 

— Nici eu, declară Slade, în timp ce McGoorty murmură: 

— L-am văzut mort, inima îi încetase de a mai bată și nu 
mai respira. 

— Sper, domnule McGoorty, că vei înțelege că ceea ce 
voi spune nu implica nicio critică pentru dumneata, 
departe de asta. Dar mi s-au dat instrucţiuni pentru a-l 
ruga pe d. Slade ca, pentru moment să lase de o parte 
activitatea sa parlamentară și să binevoiască a se 
reîntoarce la Scotland Yard numai pentru ancheta asta. 

— Vrei să spui ancheta asupra lui Derrick Grey? întrebă 
McGoorty. 

— Da. 

McGoorty dădu din umeri. 

— Tot așa se poate ocupa și de urmărirea lui Lessinger, 
nu țin deloc la asta. 

Ei râseră de aceasta declaraţie spontană, apoi 
Cartington declară: 

— Dispariţia asta misterioasă nu este cunoscută încă de 
public, și gândesc că Scotland Yard-ul va fi de acord cu 
dorința ministrului de a păstra secretul cât mai mult timp 
posibil. Totuşi, unii membri din Guvern cunosc câteva 
amănunte, și cu toţii doresc ca dumneata, domnule Slade, 
s-a iei imediat afacerea în mână. 

— Voi fi foarte fericit să cooperez cu prietenul meu, 
inspectorul principal McGoorty, spuse Slade. El cunoaște 
mai bine decât mine meseria de detectiv cu toate că nu a 
avut atâta noroc. 

— Minunat, răspunse Cartington. Dumneata și dl. 
McGoorty veţi lucra împreună cu toată poliţia la dispoziția 
dvs., chiar, dacă trebuie, cu ajutorul Serviciului Secret. 
Sper că amândoi veţi reuși a pătrunde acest mister, căci vă 
asigur că este o afacere foarte importantă. 

— Aveţi vreo informaţie care să nu fie cunoscută de 
Yard? întrebă Slade. 

— Chiar pentru asta v-am chemat, răspunse Cartington. 
lată pe scurt faptele așa cum le cunoaștem noi. Știţi că 
Derrick Grey ducea o campanie activă în contra 
posesorilor de bogății mari dobândite în timpul războiului 
și mai ales în urma tulburărilor financiare ale ţării lor și a 
altor ţări, după pace. Nu sunteţi niciunul nici celalalt 
speculanti, dar vă pot spune că povestea dezastrelor 
monetare ce au urmat după Războiul mondial încă n-a fost 
scrisă; când va fi, se va vedea că toate tulburările de acest 
gen au fost provocate de un mic număr de oameni care au 
controlul marilor avuţii din lumea întreagă, și al căror scop 

a fost să se îmbogăţească mai mult în dauna altora. 

Nu vreau să spun că oamenii aceștia au operat împreună 
într-un sindicat. Uneori, se uneau; alteori, din contra, 
lucrau singuri. Unii dintre ei sunt în ţară; alţii în America; 
alţii pe Continent. Mai mulţi dintre ei, după cum știți, s-au 
prăbușit sau și-au avut pedeapsa meritată. Ceilalţi, cu mult 
mai numeroși au rămas nepedepsiţi și triumfători. Ei au 
sfidat legea, au călcat-o și s-au îmbogăţit în dauna ţării și a 
compatrioţilor lor. Cred că Derrick Grey cunoștea mai bine 
ca oricine acest fel de bandiți în stil mare care fac pe 
potentaţii. De altfel, acesta e un subiect destul de tentant 
pentru o campanie politică și Derrick Grey era un entuziast 
și chiar, după unii, un fanatic. Campania lui curajoasă nu 
întâlnea aprobarea tuturor. Numeroși sunt aceia care 
gândesc că oamenii și firmele care câștigă bani în timp de 
război nu sunt, în bloc, condamnabili. Dacă Derrick Grey ar 
fi prezentat proiectul său de lege asupra taxării tuturor 
avuţiilor făcute astfel, n-ar fi avut toată Camera de partea 
lui. 

Dar este un punct asupra căruia toata lumea este de 
acord: Nicio milă pentru cei ce s-au îmbogăţit prin fraudă 
sau corupţie și de manieră a discredita ţara lor și a o duce 
la dezastru. Ştim cu toţii că acești oameni există, îi 
bănuim, dar n-avem nicio dovadă în contra lor. Banii lor îi 
fac puternici și ei sunt îndemânateci. In cursul 
investigaţiilor sale, Derrick Grey a descoperit un grup de 
oameni ce câștigaseră milioane în urma unor operaţiuni 
frauduloase, care operaţiuni, după Derrick Grey, vor 
contribui a pune într-o situaţie primejdioasă atât ţara 
noastră cât și alte ţări. 

— Spui că el știa exact cine sunt acești oameni? întrebă 
Slade scurt. 

— Da. Intr-un cerc oarecare, Grey era considerat ca un 
visător, un utopist, dar, în realitate, el nu se baza decât pe 
fapte precise și nu făcea nimic fără dovezi sigure. A avut 
mult de furcă până și-a stabilit convingerea pe date ce nu 

puteau fi negate. De la război încoace, el a făcut cercetări, 
când întâmplarea îi furniză informaţii folositoare care 
veniră să completeze, mai târziu, informaţii concludente. 

— Vrei să spui că a cules o mărturie îndeajuns de 
importantă pentru a obţine o condamnare înaintea unui 
tribunal? întrebă Slade din nou. 

— Da. Notaţi că, personal, eu nu cunosc această 
mărturie; mă bazez pe ce mi-a spus Grey, dar n-am nici un 
motiv să cred că nu era adevărat. Sunt convins că ela 
reușit să obţină dovezi destul de puternice pentru a fi în 
măsură să ducă această mică coterie de milionari înaintea 
justiţiei și astfel să-i distrugă. 

McGoorty se ridică. 

— Dacă este astfel, D-le Cartington, sunt mai convins ca 
niciodată de adevărul aserțiunii mele. 

— Care aserţiune, domnule McGoorty? 

— Că Derrick Grey e mort! 

— Fără îndoială că ai dreptate. 

— De când și-a complet el informaţiile sale? întrebă 
Slade. 

— Cred că de aproape trei săptămâni. 

— Şi aceasta constă în ce? 

— Aici e necesară o digresiune, răspunse Cartington. Aţi 
auzit, de altfel ca toată lumea, de un oarecare financiar 
internaţional anume Otto Sach? 

— Natural. 

— Şi fără îndoială că știți că era cel mai mare escroc al 
secolului și poate al tuturor secolelor. Niciunul din 
financiarii pirați de care vorbește istoria, nu-l poate egala. 
Pe lângă el, însuși Lessinger este un novice. Otto Sach 
pare un adevărat personaj de roman. El are o putere 
cerebrală uimitoare, imaginaţia sa este înspăimântătoare 
și abilitatea incomparabilă. El a furat naţiuni întregi și a 
împrumutat milioane guvernelor străine în schimbul unor 
monopoluri. El a furat pretutindeni și întotdeauna cu o 
măiestrie genială. E o figură ciudată, rece, fără pasiune; un 

creier fără niciuna din dorinţele și slăbiciunile omenești. El 
s-a ridicat singur, după cum se spune, căci debutase în 
viaţă ca un mic funcţionar și ajunsese să conducă politica 
naţiunilor prin puterea banilor săi și să se împrietenească 
cu mai mulţi șefi de State. Este un om încă tânăr și mereu 
seducător. N-are mai mult de patruzeci și cinci de ani. 

— Pentru ce spui „are”? întrerupse McGoorty. Otto Sach 
și-a zburat creierii anul trecut. 

Cartington adăugă, fără a răspunde la întrebare: 

— În cursul unor investigaţii care mai durează încă, s-a 
găsit un deficit de șaizeci la șaptezeci de milioane. Unde 
au intrat acești bani? 

— Nu trebuie să mă întrebi pe mine, răspunse 
McGoorty. Nu prea sunt tare în finanţe. N-am avut 
niciodată destui bani pentru a mă interesa de asta. 

— Şi și-a zburat el într-adevăr creierii? întrebă 
Cartington. 

McGoorty sari în sus: 

— Ce vrei să spui? Pretinzi că Otto Sach e mort? 

— Eu n-am păreri personale, spuse Cartington dar 
Derrick Grey afirma asta. 

— Haida de, protestă McGoorty. Otto Sach s-a sinucis pe 
continent. Și corpul sau a fost înmormântat. 

Slade nu spuse nimic; îl privi pe Cartington. 

— În parte ai dreptate, spuse acesta din urma 
inspectorului principal. A fost un corp care însă n-a fost 
îngropat, ci incinerat foarte repede după moarte. 

— A fost identificat? întrebă Slade. 

— Vă voi spune părerea lui Derrick Grey, răspunse 
înaltul funcţionar. Corpul ce-a fost incinerat nu era al lui 
Otto Sach. Acesta trăiește și este foarte probabil că se află 
în Anglia. Cât despre milioane, Derrick Grey spune că el 
știe unde sunt. El pretinde că Otto Sach avea intenţia să 
dispară în momentul psihologic simulând o sinucidere. O 
împușcătură, un cadavru și o incinerare rapidă, prietenul 
dvs. Lessinger a făcut lucruri mai mari. 

— Vrei să spui că Lessinger este Otto Sach? făcu 
McGoorty. 

Cartington începu să rada. 

— Oh! nu. Dar nu uita că Lessinger a fost atașat 
Scotland Yard-ului timp de mai mulţi ani și întreabă dacă 
n-ar fi foarte simplu pentru un om atât de bogat ca Otto 
Sach să joace comedia ce-am spus-o: falsa moarte și falsa 
incinerare. De altfel, nu este o idee nouă. Și crezi că un om 
ca Sach, dispărând astfel, n-ar fi ascuns o sumă importantă 
pentru nevoile sale viitoare? Aceasta ar explica dispariţia 
milioanelor. Derrick Grey, știind toate acestea, ţinea 
amenințarea suspendată deasupra capetelor celor șapte 
misterioși. 

— Cine sunt acești Sapte misteriosi? întrebă Slade. 

— Grupul financiarilor necinstiţi despre care am vorbit. 

— Din care făcea parte Otto Sach? 

— Din care face parte, dacă Grey spune adevărul. 

— Cum a avut el aceste informaţii? 

— lată ce mi-a povestit chiar el. Acești șapte banditi, 
dintre care șase sunt englezi și al șaptelea străin, au făcut 
acum câtva timp un lucru destul de prostesc, și chiar e 
greu de înţeles cum au putut niște oameni inteligenţi să se 
expună într-un mod atât de copilăresc. Acești oameni au 
întocmit un document, care este de fapt o dare de seamă a 
activităţilor lor anuale trecute și prezente. După Grey, 
există șapte copii ale acestui document, toate semnate de 
cei șapte oameni, ceea ce face din fiecare document un 
original. Fiecare asociat deţine unul din aceste documente. 

— Dar pentru ce au făcut o asemenea prostie? protestă 
McGoorty. 

— Cred ca asta a fost stabilit și semnat pentru apărarea 
lor mutuală pentru ca nici un membru al acestei alianţe să 
nu se poată întoarce în contra celorlalţi fără ca el însuși să 
nu se învinovăţească. Aceasta este în tot cazul părerea lui 
Grey, și eu cred că nu se înșela. Aceasta se face câteodată, 
mi se pare, în unele asociaţii criminale. După Grey, acești 

oameni erau într-atât de compromiși încât se temeau unii 
de alţii. Cu aceste documente ce-i acuzau pe toţi, nu putea 
exista trădare. Vă puteţi imagina valoarea unor asemenea 
documente. Fiecare din acești asociaţi îl păstra pe al sau 
cu cea mai mare grijă. Acum, ajungem la fapte: una din 
hârtii a fost pierdută. 

Cartington făcu o pauză, aprinse o noua ţigară și reluă: 

— Nu știu cum s-a putut produce faptul. Documentul a 
ieșit din mâinile asociatului ce-l deţinea și a căzut în 
mâinile lui.... Derrick Grey. 

lată cum se prezintă situaţia, domnilor. Vă daţi seama că 
scopul urmărit de Derrick Grey nu era himeric. 

— Cui aparţinea documentul pierdut? întrebă Slade. 

— Lui Otto Sach. 

— Cum a ajuns la Derrick Grey? 

— Nu știu, nu mi-a spus. Asta nu-i treaba mea și nici a 
dvs. 

— Ce-a făcut Otto Sach când a observat că nu mai avea 
această hârtie? 

— S-a sinucis, sau cel puţin a făcut să se creadă asta. 
Evident că momentul psihologic n-a fost ales chiar de el - 
asta a fost făcută de Derrick Grey - dar el era pregătit 
pentru orice eventualitate. 

— Unde este acum hârtia, domnule Cartington? întrebă 
Slade. 

— Era în mâinile lui Derrick Grey, după cum v-am mai 
spus, și a rămas acolo. N-am văzut-o niciodată, și după 
câte știu, n-a văzut-o nimeni. Derrick Grey a vorbit de ea 
unor membri ai Guvernului, dar înțelegeţi că voia să aibă 
afacerea completă mai înainte de a o preda justiţiei. 

— A dat numele celor șapte oameni implicaţi? 

— Nu, cu excepţia lui Otto Sach, care este crezut mort, 
ceilalţi rămân ascunși. 

Cartington se sculă din fotoliu. 

— Asta-i tot ce vă pot spune, domniilor. V-am chemat 
pentru a mă înţelege cu dvs. asupra dispariţiei D-lui 

Derrick Grey, membru al Parlamentului, și dacă căutaţi un 
motiv al dispariţiei sale, vi-l indic. De o parte aveţi un 
membru al Parlamentului, loial și convins, care poate că a 
vorbit nesăbuit; de altă parte, șase oameni - și fără îndoială 
șapte - posedând avuţii imense, sunt ameninţaţi cu ruina și 
înfierarea publică. Domnilor, vă încredinţez afacerea. 

CAPITOLUL X 
AVENTURI LA MIEZUL NOPŢII 


Pe la miezul nopţii, Slade își făcu intrarea în casa lui 
Derrick Grey, întocmai ca un spărgător dibaci, ajutat de 
unul din detectivii Scotland Yard-ului ce era pus de pază, 
prin împrejurimi, și care reuși, cu lama unui cuţit, să 
deschidă fereastra de la bucătărie. 

— Toată lumea doarme de o oră, spuse detectivul. 

Și arătând o fereastră la etajul întâi, el adăugă: 

— lată camera secretarei; a stins lumina la unsprezece 
jumătate. Valetul doarme la etajul de de-deasupra și el a 
stins lumina cam de mult. 

Slade îi mulţumi și recomandă tuturor polițiștilor de 
gardă să nu se arate. 

— Supravegheaţi casa din toate părţile, recomandă el. 
Dacă iese cineva în timpul nopţii, mă veţi vedea în urma 
lui. Dacă din întâmplare nu sunt, va fi din cauză că mă va 
împiedica ceva neprevăzut; în acest caz, urmăriţi-l voi. 

— Şi d-voastră, domnule? 

— Doi dintre voi vor intra să-mi vină în ajutor. 

Slade era convins că tânăra secretara era deținătoarea 
cheii misterului și-și puse în gând s-o supravegheze. El nu 
dădea nicio atenţie lui Rankin, valetul. 

Casa era întunecată și tăcută. Slade cunoștea locurile și 
putea să circule fără a trebui să recurgă la lanternă. El 
purta tălpi de cauciuc și, de altfel, în partea locuită a casei, 
coridoarele și scările erau garnisite cu covoare groase. 

În afară de secretară și valet în casă se găseau cinci 
servitoare. Ele locuiau la al treilea și cel din urma etaj. 

Slade studiase un plan al casei de care își amintea perfect. 
El ajunse, fără cel mai mic zgomot, la primul etaj. In tindă 
se deschideau patru uși; prima, la dreapta, era aceea a 
camerei ocupată de miss Delmar, în faţă era camera lui 
miss Beryl Grey, alături camera tatălui său, și a patra, o 
cameră de musafiri. Chiar înaintea lui Slade, se găsea un 
dulap mare cu rochii și, în faţa acestui dulap, de-asupra 
scării, o fereastră lăsa să treacă puţină lumină căci 
noaptea era luminoasă. 

Mereu tăcut ca o umbră, Slade se strecură până la ușa 
lui Miss Delmar și-și lipi urechea. Nu auzi nimic. Totuși, 
casa era atât de liniștită, încât respiraţia regulată a unei 
persoane adormite ar fi trebuit să fie perceptibilă. Sau 
miss Delmar respira foarte încet, sau era trează. Slade 
înclină spre cea de-a doua ipoteza și rămase convins că 
dacă deschidea ușa, o va găsi îmbrăcată și ascultând cu 
aceeași atenţie ca el. Fără a mai ezita, se duse până la 
dulap, deschise ușa cu precauţie și se strecură înăuntru. 
Dulapul era plin de vestminte de damă, și fu numaidecât 
pătruns de un parfum subtil, evocând florile de primăvară. 
Unde mai întâlnise el acest parfum proaspăt? Nu se gândi 
la asta prea mult, preocupat de lucruri mai serioase decât 
un parfum de femeie. El era convins că documentul ce-i 
acuza pe cei șapte misterioși se găsea mereu ascuns în 
casă. El lăsase ușa dulapului întredeschisă pentru a putea 
supraveghea ușa secretarei, cu speranţa ascunsă că 
aceasta, sau poate valetul, se vor scula în cursul nopţii 
pentru a căuta hârtia. Pentru a face aceste două supoziţii: 
că miss Delmar și Rankin erau agenţi de-ai celor șapte și 
că hârtia era încă în casă, el se baza pe faptul că Derrick 
Grey, mort sau viu, era de mai multe ore în mâinile celor 
Șapte. Admițând că el ar fi încă viu, poate că secretul îi 
fusese smuls și Slade era sigur că miss Delmar putuse 
comunica cu cei Șapte în timpul zilei; deci exista o șansă 
pentru ca secretara să știe unde era ascuns documentul; în 
acest caz, ea va profita de noapte, pentru a pune mâna pe 

el. 

După o așteptare destul de lungă, Slade, în dulap, 
tresări ușor. El văzu ușa ce-o supraveghea deschizându-se 
încet. Își reţinu respiraţia. Lumina lunii, trecând prin 
fereastra de deasupra scării, îi permise să distingă lămurit 
o siluetă zveltă și întunecată ce ieșea din cameră, silueta 
unei fete îmbrăcată în negru din cap până-n picioare. 
Pantofi și ciorapi negri, maillot negru ce se oprea la 
genunchi, masca neagră. 

Parfumul! El își aminti deodată. 

— Serpolet, murmura el printre dinţi. 

Era fata acea misterioasă, cunoscută sub numele de 
Serpolet, care lucrase cu Lessinger, care fusese 
condamnată în același timp cu el și care, în acest moment, 
ispășea, sau mai curând ar fi trebuit să ispășească, o 
condamnare de șapte ani în închisoarea de la Galverston. 

CAPITOLUL XI 
SERPOLET APARE ȘI DISPARE 


— Serpolet! 

Slade își repeta acest nume cu un ușor fior de emotie. 
Câte lucruri îi evocau aceasta apariţie misterioasă. 

— Serpolet! 

Dar era imposibil, ridicol! Nu putea fi Serpolet! Toata 
lumea știa că celebra parteneră a lui Lessinger era 
prizonieră între zidurile penitenciarului de la Galverston. 

Era imposibil. Totuși era adevărat! Din prima clipă când, 
ieșită din camera sa, ea apăruse, graţioasă și sprintenă, 
Slade fusese convins că nu putea fi decât Serpolet ce-și 
reluase vechiul sau rol de „femeie în negru”. Dreaptă și 
zveltă ca un băiețandru, îmbrăcată în negru, mascată cu 
negru, ea se ridicase, odinioară, împotriva lui, 
amenințându-l cu revolverul, și el nu putea s-o uite. El nu 
putea să uite acest parfum de flori primăvăratice care 
pentru el o evoca și o va evoca întotdeauna pe Serpolet și 
nimeni alta. Slade ieșise învingător din prima sa întâlnire 
cu Lessinger și cu Serpolet din cauza acestui parfum. 
Aceasta era pentru Serpolet o slăbiciune: nu se putea lipsi 
de aceasta completare înmiresmată a frumuseţii sale. 
Rochiile sale ce umpleau dulapul erau impregnate de el. 

Dar ce însemnau toate astea? Serpolet era în 
închisoarea de la Galverston, și totuși, se găsea aici... 
Evadase? Cum? Când? De abia de câteva ore, altfel Slade 
ar fi știut-o... McGoorty n-ar fi lipsit să-i anunţe-o veste atât 
de importantă. Dar atunci, cum putuse ea parcurge în atât 
de puţin timp cele trei sute de kilometri ce despărțeau 

Galverstonul de această casă? Şi cum putuse pătrunde în 
ea, când casa era păzită de la dispariţia lui Derrick Grey. 
Era inexplicabil. 

Atunci, Serpolet să fie miss Delmar, secretara lui 
Derrick Grey? Asta părea inadmisibil... Dar ce se putea 
presupune altceva? Slade știa, din rapoartele polițiștilor, 
că miss Delmar ocupa camera pe care o părăsise Serpolet; 
deci, afară numai dacă miss Delmar nu era încă în cameră, 
era una și aceeași persoana cu ea. Totuşi, miss Delmar 
îndeplinea, de mai multe săptămâni, slujba de secretară pe 
lângă Derrick Grey. Atunci cum putea fi Serpolet? 'Toate 
astea păreau nebunești. El trebuia să accepte faptele fără 
a căuta să înţeleagă. Era încă un mister creat de Lessinger 
a cărui putere ocultă putea fi ghicită. Și dacă într-adevăr 
era Serpolet, nu putea încăpea îndoială că Lessinger 
participase la dispariția lui Derrick Grey: deci, 
avertismentele sale cu privire la acesta din urmă nu erau 
decât prefăcătorie. Slade strânse din dinți. El se mai 
luptase cu Lessinger și acesta din urma fusese învins în 
ultimul moment. Slade hotărî să fie învingător și de data 
aceasta și acolo, în faţa lui, se găsea mijlocul care îi servise 
pentru prima sa victorie, adică Serpolet. Cine era 
Serpolet? Nu știa nimeni. Poliţia nu putuse descoperi nimic 
despre ea. Contrariu lui Lessinger, care, amuzat și 
batjocoritor, lăsase poliţiei grija de a alege între diferitele 
sale identități, Serpolet nu avea decât un singur nume care 
era vădit o poreclă. Ea refuzase orice informaţie 
anchetatorilor, nu dăduse nici o lămurire asupra trecutului 
său. Ea fusese judecată și condamnată sub numele de 
Serpolet. Un lucru era sigur, o legătură de sânge sau o 
afecţiune, sau poate amândouă, o lega de Lessinger. 
Acesta ar fi înfruntat orice primejdie pentru a o salva pe 
Serpolet, dar aceasta prinsă, Lessinger căzuse au hotărâre 
în cursa ce i-o întinse Slade pentru a-și salva complicea. Şi 
iată că acum aceeași șansă i se oferea lui Slade. Serpolet, 
această fantomă neagră, dădea târcoale din nou prin 

noapte. Nimeni nu l-ar fi putut conduce mai bine până la 
Lessinger decât aceasta femeie. El simţi o bucurie feroce. 
Avea de aranjat o socoteală cu Lessinger. Acesta, în ultima 
lor luptă, fusese bătut, dar își păstrase prada; Slade hotări 
să i-o smulgă. 

În timp ce Slade, ascuns în dulap, reflecta astfel cu o 
rapiditate fulgerătoare, Serpolet rămăsese nemișcată; 
zvelta ei siluetă neagră se contura în cadrul ferestrei 
luminate de lună; ea asculta atentă, gata să pareze 
pericolul ce s-ar fi putut ivi din beznă. In ciuda tuturor, 
Slade, ca odinioară, simţi în el, un brusc elan de admiraţie 
pentru ea. Deodată, ea păru să creadă că drumul era liber 
pentru ceea ce voia să facă. In casa domnea o tăcere 
completă. Ea înaintă, ușoara ca o umbră, spre dulapul în 
care se adăpostea Slade. Văzând-o venind, el închise ușa 
de-abia întredeschisă și se înfundă printre rochiile care îl 
acopereau cu totul. 

I se păru că inima încetase de a mai bate. 

El își dădea seama cât de puţin sigură era ascunzătoarea 
sa. Era sigur că sub vestminte, pantofii și marginea de jos 
a pantalonilor săi erau destul de vizibili. Dacă Serpolet 
avea o lumină, sau dacă mișca rochia după care se 
ascundea el, ea îl va descoperi, inevitabil. Și el nu voia încă 
s-o aresteze pe Serpolet. Voia ca Serpolet să-i servească, 
ca data trecută, de cursă pentru a-l prinde pe Lessinger. 

Momentul era critic. Serpolet nu părea să-i bănuiască 
prezenţa; dar, după cum se temuse el, ea venise să caute 
ceva de îmbrăcat; degetele sale aproape că îi atinseră faţa. 
Parfumul de flori se accentuă. Ea părea să cunoască bine 
conţinutul dulapului, slavă Domnului, și putea să găsească 
pe pipăite ceea ce dorea: o dovadă în plus că ea trăia de 
oarecare timp în casă sub numele de miss Delmar. Ea luă 
în sfârșit o manta lungă neagră - din fericire nu aceea care- 
l acoperea pe Slade - și și-o puse peste maillot3. Deci ea nu 


3 Maidu, maiouri, s. n. Articol de lenjerie sau de echipament sportiv (cu 
sau fără mâneci), de obicei decoltat, purtat direct pe piele. 
48 


avea de gând să caute documentul dispărut, ci se pregătea 
să plece. Dar ce însemna asta? Nu fusese plecată toată 
ziua? Slade conchise că ea găsise deja documentul și că-l 
avea asupra ei. Voia să-l ducă de acolo cu orice risc. Ea era 
prea fină, prea inteligentă, pentru a ignora că locuinţa era 
păzită, dar spera să dejoace supravegherea. Cui voia ea să- 
i ducă documentul fatal? Cui altuia decât lui Lessinger? 
Slade întrevăzu triumful. Dacă o urmărea, îi va prinde pe 
amândoi, și pe de-asupra va avea și documentul. El se 
felicită de a fi ordonat polițiștilor să nu împiedice pe 
nimeni să iasă. 

Înfășurată în mantaua neagră, fata se îndreptă în tăcere 
spre scară. Tot atât de tăcut, Slade ieși din ascunzătoare. 
Mai înainte de toate, trebuia să rămână cât mai aproape de 
ea, căci de când părăsise locul luminat de lună, ea nu mai 
era decât o umbră invizibilă printre umbrele scării. Mereu 
niciun zgomot. Ea se mișca, mai ușor ca un fulg. Numai 
dâra de parfum lăsată în urmă îi marca trecerea, altminteri 
Slade ar fi putut crede că era jucăria unei iluzii. 

Cu toate că înţelese necesitatea de a rămâne pe cât 
posibil la mică distanţă de femeia în negru, Slade făcu un 
salt până în dormitorul ce-l părăsise ea, și-l lumină cu 
lanterna. El se aștepta aproape s-o găsească pe miss 
Delmar dormind în pat sau legată sau cloroformizată. Dar 
nu, camera era goală, patul neatins; nu se culcase nimeni 
în el. Alături de pat, pe un scaun, se găseau niște 
vestminte strânse. Slade recunoscu tailleur-ul gri cu guler 
alb pe care-l purta miss Delmar. Încă o dovadă, dacă era 
necesar, că miss Delmar și Serpolet erau o singură și 
aceeași persoană. În grabă, fără zgomot, Slade se avântă 
în urmărirea lui Serpolet. 

CAPITOLUL XII 
AUTOMOBILUL NEGRU 


Numai graţie mirosului de parfum, lăsat de Serpolet, 
Slade putu da de urma acesteia, care intrase în salon. Ușa 
era întredeschisă. Slade se strecură în bezna salonului cu 
precauţiuni infinite și se lipi de peretele cel mai apropiat. 
Nu vedea nimic, dar avea sentimentul că în încăpere se 
mai află o persoană. 

Trecură cam zece minute care păreau ore urmăritorului, 
nemișcat, și de abia îndrăznind să respire. 

Deodată, văzu o umbră strecurându-se prin ușa cu 
geamuri ce dădea în grădină. Cu toate că luna nu lumina 
această parte a casei, Slade recunoscu silueta fină, în 
lunga sa manta neagră. 

Arbuști aleși ajungeau până la ferestre, într-o clipă 
silueta se pierdu în umbra lor. În timpul minutelor de 
așteptare, fugara, uitându-se pe fereastră, căutase să vadă 
locurile unde se găseau polițiștii postați de pază. 

Slade, zece secunde mai târziu, era în mijlocul 
arbuștilor. El urmă zidul, știind că ea se îndrepta spre 
fundul grădinii, unde în zidul împrejmuitor se afla o 
portiță. 

In dreapta sa, Slade putu vedea unul din oamenii 
Scotland Yard-ului expunându-se prostește în lumina lunii. 
Vădit, omul acesta nu văzuse până atunci nimic suspect, 
nici pe fugară, nici pe el. El dădu din umeri: în raportul lor 
de a doua zi, polițiștii vor afirma că nu părăsise nimeni 
casa! Dar, chiar în clipa aceea, simţi o mână viguroasă pe 
braţ și trebui să-și schimbe părerea cu privire la vigilența 

oamenilor Scotland Yard-ului. Era polițistul care cu o oră 
mai înainte deschisese fereastra de la bucătărie. 

— V-am văzut ieșind, domnule, suflă polițistul, și pe ea la 
fel. Este chiar înaintea dvs. Staţi lângă zid, mi se pare că 
se îndreaptă, nu spre portița din fund, ci spre spărtura de 
colo. 

Într-adevăr, Slade văzu pe fugară sărind cu ușurință 
peste zidul pe jumătate dărâmat și el o urmă imediat. 

În urma ei, el străbătu grădina învecinată și ajunse în 
stradă. Acolo, evenimentele se precipitară. Pe stradă venea 
încet un taxi întârziat. Fata nu era vizibilă; ea rămase lipită 
de perete după cum făcea și Slade la oarecare distanţa de 
ea. Şoferul taxi-ului nu făcu nici un semn care să facă să se 
creadă că era de conivenţa cu fata. Aceasta rămase tăcută, 
dar deodată o umbră neagră se avântă, sări pe scara taxi- 
ului și luă loc alături de șofer care acceleră imediat. 

Slade nu încercă să se urce în mașină care trecea în 
toată viteza, dinaintea locului unde stătea ghemuit. Totuși, 
fata îi trimise un salut ironic cu mâna-i înmănușată în 
negru. Își dăduse deci seama că el nu încetase s-o 
urmărească? Slade nu-i dădu satisfacția de a avea dovada 
sigură și rămase ascuns. După ce taxi-ul se îndepărtă, el se 
ridică, alergă două sute de metri într-o grădină din 
vecinătate, a cărei poartă era deschisă. O mașină aștepta 
în mijlocul copăceilor. La volan ședea un om. Slade se urcă 
în graba lângă ea. 

— Haide, repede, Mason, spuse el. Apucă la stânga. 

Mașina ieși repede din grădină și începu să gonească pe 
stradă. La o răscruce de drumuri, Slade văzu pe strada din 
dreapta, taxiul urmărit. 

— Uite-i, Mason, strigă el. Nu te apropia prea mult, dar 
nu-i pierde. 

Dar Slade află numaidecât că, dacă el avea ajutorul 
forţelor Scotland  Yard-ului,  Serpolet, avea aliați 
determinaţi. Cum mașina luă o turnantă, doi oameni, ce 
parcă ieșiseră din pământ, se urcară pe scări. Unul din ei îl 

apucă pe șofer de gât sperând să provoace un accident. Al 
doilea îl atacă pe Slade, dar acesta, cu un uppercut violent, 
îl trimise gemând să se rostogolească pe stradă. Apoi, 
apucând bâta polițienească de cauciuc ce se afla lângă 
șofer, îl lovi în cap pe cel de al doilea individ care dădu 
drumul șoferului și căzu jos. 

— L-aţi ucis, domnule? întrebă șoferul. 

— Eu n-am arme, răspunse Slade simplu. Acum totul 
merge bine, drumul este fără obstacole. Păstrează 
distanța; nu vreau ca oamenii aceia să știe că-i urmărim. 

— Cred că știu, mormăi Mason. 

— Mă tem că ai dreptate, spuse Slade; dar cu atât mai 
rău! Mașina noastră merge mai repede decât a lor; contra 
acestui lucru ei nu pot face nimic, chiar știindu-se urmăriţi. 

Nu făcuseră doi kilometri, că urechea exersată a 
șoferului auzi un zgomot îndepărtat. 

— Am impresia că ne urmărește o mașină, domnule. 

Slade se întoarse și zări, destul de departe, o mare 
mașină neagră închisă, prevăzută cu două faruri orbitoare. 
Ea câștiga teren cu un bâzâit ce părea a fi al unui motor 
puternic. Slade se gândi numaidecât la automobilul 
misterios care răpise corpul lui Derrick. 

El anunţă lui Mason apropierea mașinii și adăugă: 

— Crezi că ne urmărește pe noi? 

— Nu știu, domnule. Pe aici circulă mașinile toată 
noaptea. Vom ști-o imediat, motorul fiind foarte puternic, 
trebuie să ne întreacă în câteva minute. 

Dar în loc să-i întreacă, mașina, apropiindu-se până la 
vreo sută de metri, păstră această distanţă. Farurile sale 
luminau drumul înaintea lor. 

Ajungeau acum în apropierea împrejurimilor Londrei. 

— Fără îndoială că mașina neagră ne urmărește, spuse 
deodată Mason. De când e în spatele nostru am luat trei 
turnante; fără motiv n-ar fi urmat același drum cu noi. 

Ei ajunseră într-o stradă foarte largă. Atunci, mașina 
neagră înaintă până ce îi ajunse. 

— O să ne întreacă, spuse Mason. 

În aceeași clipă, mașina viră în unghi drept și se aruncă 
asupra lor. Ciocnirea fu teribilă, mașina poliţiei se răsturnă 
pe șosea. Slade și Mason fură aruncaţi afară și le trebuiră 
câteva minute pentru a-și reveni și a privi în jurul lor. 
Amândoi erau loviți și tăiaţi de geamurile sparte, dar nu 
era grav căci avuseseră mult noroc. 

— Asta-i culmea! spuse Mason ridicându-se. Şoferul 
acestei mașini blestemate a făcut-o dinadins. Mă duc să-i 
spun vreo două. 

— Pentru asta va trebui să cam aștepți, spuse Slade sec. 
Ne-au bătut! 

Mason traversă strada. 

— Nu e nimeni în mașină, spuse el. 

— Natural, răspunse Slade. Şoferul nu ne-a așteptat. 

— Vreti să spuneţi că ne-a răsturnat dinadins? 

— Evident! Totul era pregătit! Ei au reușit și noi am avut 
noroc că am scăpat așa. 

O ancheta ulterioară demonstră că mașina neagră fusese 
furată dintr-un garaj din regiunea Nordului, cu câteva 
săptămâni mai înainte, și că numărul era fals. 

Lupta începuse și Serpolet câștigase prima repriză. 

CAPITOLUL XIII 
UNDE ESTE DOCUMENTUL? 


McGoorty ascultase cu tot atâta interes cât și uimire 
relatarea lui Slade asupra reapariţiei lui Serpolet. 

— E o poveste cam ciudată, spuse el. În sfârșit, fiindcă 
pseudo-secretara a șters-o, îl avem pe Rankin, valetul, care 
locuiește în casă și face cu siguranţă parte din bandă. Să-l 
arestam mai înainte de a nu fugi și el. 

— Pentru moment lasă-l în pace, răspunse Slade. Fă să 
fie supravegheat, dar dacă se poate, fără ca el să 
bănuiască ceva. Dacă el crede că nu-l bănuim, ne poate 
ajuta să reușim, ceea ce n-am putut face cu Serpolet. 

— Este într-adevăr Serpolet? spuse McGoorty. La urma 
urmei, n-ai văzut-o decât în penumbră și o fata înaltă, 
zveltă și mascată, seamănă grozav cu altă fată, înaltă, 
zveltă și mascată. Totuși, mi se pare că fața micuţei 
Delmar nu semăna... 

— Uiţi că noi nu cunoaștem adevărata înfățișare a lui 
Serpolet după cum n-o cunoaștem nici pe a lui Lessinger. 
Acesta din urmă putea să-și schimbe fizionomia într-un 
mod uimitor nemachindu-se, pentru a spune astfel. Medicii 
spun că este o chestiune de control a nervilor faciali. În 
definitiv, știi cum schimbă o expresie paralizia facială. 

— Un om nu se poate paraliza după voinţă! 

— Nu spun asta, dar Lessinger avea arta de a se 
transforma prin felul său de a se stăpâni și a-și modifica 
figura. Asta a putut-o învăţa și pe Serpolet. Știu că aceasta 
personifică trei persoane diferite; ea însăși, Madge 
Nicolson, cu care am avut de furcă când eram în secţia H, 

și presupusa fiică a lui pseudo Brian Ruddock. Aceste trei 
femei erau de tip complet deosebit și, în plus, Madge 
Nicolson era altfel făcută decât celelalte două; nu zveltă, ci 
mai curând plină. În sfârșit, vom ști adevărul îndată. Te-ai 
informat la închisoarea de la Galverston? 

McGoorty râse ușor. 

— Am telegrafiat și fără să te superi Slade, răspunsul nu 
confirmă teza dumitale. Ei spun că Serpolet este mereu 
acolo, mereu aceeași, și că nu a părăsit niciodată 
închisoarea. Atunci... 

Slade se încruntă. 

— Atunci, dacă este încă acolo, chestiunea este 
rezolvată. Am fost păcălit. Noaptea asta am urmărit o falsă 
Serpolet... 

El tăcu o clipă și adăugă: 

— Totuși, nu mă voi da bătut până când nu voi constata 
chiar eu că Serpolet este mereu la Galverston. 

— Îmi închipui, că n-ai găsit faimosul document? spuse 
McGoorty. Oricare ar fi femeia pe care ai urmărit-o, - 
Serpolet sau Ethel Delmar - ea l-a luat când a părăsit casa. 
Modul în care a fost protejată de prietenii ei dovedește că 
avea asupra ei ceva important. 

— Evident, încuviință Slade. Ce mai face Beryl Grey? 
întrebă el după o clipă de tăcere. 

— S-a întors acasă azi de dimineaţă, răspunse McGoorty. 
Chiar a întrebat la telefon de dumneata. 

— Mă duc la ea, spuse Slade ridicându-se. 


Fata îl primi numaidecât. Ea nu arăta mâhnirea și 
durerea ce s-ar fi putut crede. Era gravă, stăpână pe sine 
și hotărâtă. Slade fu satisfăcut de această atitudine calmă. 

— Îţi sunt foarte recunoscătoare că ai vrut să iei 
conducerea anchetei, domnule Slade, spuse ea. Ai vreo 
speranţă? Crezi că-l poţi regăsi repede pe tatăl meu? 

— Încă nu-ţi pot răspunde, miss Grey. Ce ţi-a spus 
despre tatăl dumitale? 

— Mi s-a spus că e mort; asta m-a zdruncinat și mi-a 
întârziat întoarcerea acasă. Totuși, aveam conștiința că 
încă trăia. Acuma, văd că aveam dreptate. 

Slade o privi cu surprindere. 

— Ai certitudinea că trăiește? Noi o sperăm cu toţii. Și 
eu am aceeași părere. Dar nu este decât o simpla 
supoziţie, fără nicio dovadă. Ce-ţi dă o asemenea 
convingere normală? 

— Când am sosit aici, am găsit scrisoarea asta. Citește-o. 

Slade scosese scrisoarea din plic și citi: 


„Dragă miss Beryl, nu fii neliniștită în privința 
tatălui dumitale. Nu e mort. 

A dumitale, 

Ethel Delmar”. 


În partea de jos a hârtiei se găseau patru curioase mici 
pete întunecate. 

— Recunoști scrisul? spuse Slade. 

— Da, este al lui miss Delmar, secretara tatei, răspunse 
Beryl, care habar nu avea de rolul jucat de secretară în 
dispariția lui Derrick Grey. 

— Şi asta te face sigură? continuă Slade. 

Fata păru neliniștită. 

— Dar pentru ce să nu cred ce spune ea, domnule Slade? 
Dumneata te îndoiești? 

Slade șovăi. 

— Cred că trebuie să fie adevărat căci miss Delmar 
poate ști mai bine decât oricine. 

— Nu înţeleg ce vrei să spui, murmură fata, năpădită de 
o nouă spaimă. 

— Vei ști imediat, spuse Slade. Rolul jucat de miss 
Delmar în acest mister nu este încă lămurit. Dumneata ai 
încredere în ea? 

— Oh, da! Tatăl meu la fel. El spunea că era mai 
inteligentă decât toate secretarele pe care le-a avut 

vreodată. Mie îmi era foarte simpatică. Dar, spune-mi, ce 
sunt petele astea ciudate de pe scrisoare? 

— Amprente digitale, indică Slade scurt. 

— Dar pentru ce a lăsat aceste pete? 

— Nu știu, replică Slade. 

Dar gândea contrariul și adaugă: 

— Dacă-mi dai voie, voi păstra scrisoarea asta. Unde ai 
găsit-o? 

— Pe masa din salon. Lângă ușa care dă în grădină. Miss 
Delmar știe ca imediat ce mă reîntorc de undeva, mă duc 
la masa aceea unde se pune toata corespondenţa mea. 

Aceasta informaţie îi explică lui Slade pentru ce 
Serpolet, sau miss Delmar, trecuse prin salon noaptea 
trecută mai înainte de a pleca. 

— Încă o chestiune, miss Grey, reluă Slade. Noi avem 
toate motivele să credem ca tatăl dumitale avea în posesia 
sa câteva hârtii importante dintre care mai ales una cu 
privire la niște operaţiuni financiare efectuate de șapte 
oameni... Dar poate că tatăl dumitale nu te ţinea la curent 
cu afacerile sale politice? 

— Ba da, răspunse fata, nu fără mândrie, îmi spunea tot. 
Cu documentul acesta sunt la curent. 

Slade, stăpânindu-și bucuria, continuă: 

— Miss Grey, îţi voiai spune tot ce știu despre afacerea 
asta ca să vezi cât sunt de informat. Pe acest document 
exista numele, sau mai curând semnăturile acestor șapte 
oameni. 

— Știu; tata mi-a explicat totul. Atunci? 

— Atunci, noi credeam că acești șapte oameni sunt 
responsabili de dispariţia - dacă e numai atât - tatălui 
dumitale. Intrebarea pe care vreau să ţi-o pun este 
aceasta: știi unde păstra tatăl dumitale această hârtie? 

— Da, știu unde este, spuse fata liniștită. 

Slade își stăpâni din nou emoția. 

— Nu-ţi cer să-mi indici această ascunzătoare, reluă el 
cu voce joasă. Dar, de când te-ai întors, ai putut constata 

dacă documentul mai e acolo? 

— Nu, nu m-am uitat, răspunse Beryl. Dar sunt convinsă 
că trebuie să fie, căci nimeni n-ar putea găsi locul fără ca 
să-i fie indicat. 

Slade nu fu prea impresionat de afirmaţia asta. El 
cunoștea prea bine instinctul uimitor cu care căutătorii 
profesioniști descoperă ascunzătorile pe care amatorii le 
consideră ca de negăsit. 

— Cine a avut ideea acestei ascunzători? întreba el. 

— Eu, răspunse Beryl. 

— Şi această miss Delmar, secretara perfectă în care 
tatăl dumitale avea toată încrederea, era la curent cu 
ancheta ce-o făcea el? 

— Nu știa nimic. 

Slade scosese un oftat de ușurare. El se aștepta să afle 
că Grey ar fi fost destul de naiv pentru a face confidente 
secretarei sale. 

— Cine cunoștea ascunzătoarea în afară de tatăl 
dumitale, miss Beryl? 

— Nimeni, în afară de mine, n-o cunoștea. 

Slade o privi uimit. 

— Vrei să spui că nici tatăl dumitale nu știe unde se 
găsește documentul? 

— Da. Numai eu știu. Tata are mare încredere în 
inteligența mea... Poate mai multă decât merit. El mi-a dat 
hârtia asta și mi-a spus s-o ascund într-un loc unde va fi în 
siguranţă și unde nu va putea-o găsi nimeni. 

— Şi el nu ţi-a spus motivul pentru care nu voia să 
cunoască nici el ascunzătoarea? 

— Nu, răspunse Beryl. Dar cred că cunosc acest motiv. 
Nu mi l-a spus pentru a nu mă înspăimânta. El combătea o 
asociaţie foarte puternică. Așa este, domnule Slade? 

— Desigur. Aș spune chiar că nu există pe lume alta mai 
puternică. Banii lor le dă o putere nelimitată, și lista 
crimelor lor dovedește că sunt cu totul lipsiți de scrupule. 

— Asta gândeam și eu. Natural, tata nu mi-a spus tot, 

dar eu cred că el prevăzuse ce avea să se întâmple. 

— Ce? O crimă? 

— Nu; nu cred că tatăl meu să fi fost asasinat. 

— Totuşi oamenii aceștia nu se vor da înapoi de la nimic. 

— Desigur. Dar nu le-ar servi la nimic să-l ucidă pe tata 
dacă nu pot relua documentul ce-i ameninţă. 

— Și eu am aceeași idee, spuse Slade. Continuă miss 
Grey. 

— Tata a prevăzut că ar putea fi răpit pentru a-l face să 
mărturisească ascunzătoarea documentului. Dar cum să 
spună un lucru pe care nu-l știe? Desigur că asta a fost 
ideea lui, și acum că lucrul acesta s-a întâmplat, regret că 
nu știe secretul, pentru ca să-l poată spune. Cine știe dacă 
în clipa asta chiar nu este torturat, termină fata tremurând 
de o spaimă ce nu și-o mai putea stăpâni. 

— Liniștește-te, miss Grey, spuse Slade, cu o profundă 
simpatie. Nu-ţi dai seama ce armă avem dacă hârtia asta 
este mereu în ascunzătoarea sa? Putem ameninţa pe acești 
oameni cu publicarea acestui document dacă fac cel mai 
mic rău tatălui dumitale. 

Dar Beryl era prea inteligentă pentru a nu vedea îndată 
punctul slab al argumentului. 

— Domnule Slade, dumneata reprezinţi poliția. Vrei să 
spui că ai de gând să tratezi cu ei? Ei vor cere hârtia în 
schimbul liberării tatălui meu. Le vei da-o? 

Slade se simţi cam prost în faţa unei întrebări atât de 
directe. 

— Acesta e un punct asupra căruia trebuie să reflectam, 
miss Grey. Dacă vrei, să-l lăsăm pentru mai târziu. Ceea ce 
este sigur, este că, dacă ei îl păstrează pe tatăl dumitale ca 
ostatec, noi avem o armă care-i poate lovi pe toţi. Situaţia 
este cu mult mai bună decât aș fi gândit, căci eu credeam 
ca ei au, în același timp, și pe tatăl dumitale și documentul. 
După plecarea mea, asigură-te, te rog, dacă, documentul 
mai este în același loc și anunţă-mă imediat. 

— Îţi telefonez la Scotland Yard, spuse Beryl. Atâta timp 

cât ești aici, nu mă pot convinge de lucrul acesta. 
Ei se găseau în salon și, după ultimele cuvinte ale fetei, 
Slade conchise că hârtia era ascunsă în încăperea aceea. 
Rankin, valetul, care asculta la ușă, avu aceeași 
certitudine și se îndepărtă fără zgomot cu ochii aprinși de 
triumf. 

CAPITOLUL XIV 
CHEMARE IN AJUTOR 


Slade se întoarse în grabă la Scotland Yard și se urcă în 
biroul lui McGoorty. Acesta era morocănos; el mărturisi că 
dispariția lui Derrick Grey, complicată cu evadarea lui 
Lessinger, îi făcea multe griji; afacerea Serpolet în plus și 
curând nu va mai putea rezista. Pentru a spune adevărul, 
nu părea să fi ajuns până acolo; obrazul său indica o 
sănătate înfloritoare. 

— Fii calm, dragă! îl sfătui Slade. 

Inspectorul principal ridică braţele spre cer. 

— Cum vrei să fiu calm? Cu cât înaintăm mai mult în 
afacerea asta blestemată, cu atât devine mai încurcată. 
Dumneata ești tot atât de nedumerit ca și mine, dar n-o 
mărturisești! 

— Oh! ba da, mărturisesc, răspunse Slade. Sunt 
nedumerit, mă înfund din ce în ce... Ai regăsit-o pe 
Serpolet? 

McGoorty dădu din umeri. 

— N-am regăsit nimic. De altfel, povestea asta cu 
Serpolet nu stă în picioare. Nu pot face să fie căutată 
Serpolet când știu că se afla în siguranţă la Galverston. De 
la închisoare, mi s-a spus că nu e posibilă nici o eroare. 
Chiar când a fost la spital, a fost supravegheată 
îndeaproape. 

Slade ridică brusc capul. 

— Ce spui? Când a fost la spital? 

— Nu știu precis. Cred că acum câteva săptămâni 
Trebuia să fie operată de apendicită, apoi a scăpat fără 

operaţie. 

Slade reflectă o clipă apoi scoase din buzunar scrisoarea 
dată de miss Grey. 

— Cred că putem elucida numaidecât chestiunea cu 
Serpolet, spuse el. Când s-a întors acasă azi dimineaţa, 
miss Beryl, a găsit scrisoarea asta, semnata Ethel Delmar. 
Eu cunosc scrisul lui Serpolet, este același, sau o foarte 
bună imitație. In plus, scrisoarea poartă amprentele a 
patru degete. Cred că sunt ale lui Serpolet. 

— Dacă Serpolet este în libertate și se ascunde, nu văd 
pentru ce și-ar lăsa amprentele pe scrisoarea asta, spuse 
McGoorty. 

— Just. Ea se ascunde dar nu ascunde că este Serpolet. 
Ea vrea ca noi să știm asta. Știe foarte bine că o scrisoare 
și o semnătură nu dovedesc nimic, un fals este ușor de 
făcut. Atunci, ca dovadă, ea își adaugă amprentele. 

— Vreau să spun că sunt amprentele lui Serpolet, sau 
este deţinută la Galverston? 

— Vreau să spun că sunt amprentele lui Serpolet, sau 
mai curând ale unei condamnate de drept comun 
cunoscută sub numele de Serpolet. 

— Asta-i ușor de dovedit, spuse McGoorty. 

El apăsă pe un buton de sonerie. Un funcţionar apăru. 
Inspectorul principal rupse cu grijă bucata din scrisoare 
care conţinea amprentele. 

— Uite, Masters, privește amprentele astea. Sunt bune? 

— Aproape perfecte, răspunse celalalt fixându-și la ochi 
o lupă de ceasornicar pentru a le examina mai bine. 

— Cât timp îţi trebuie să le găsești posesorul, admițând 
că sunt în registrele noastre. 

— Cred că cinci minute, răspunse Masters, care era 
șeful Serviciului Amprentelor. 

— Cum, cinci minute? 

McGoority era mirat. Timpul necesitat de aceste 
cercetări varia de obicei între una și cinci ore, și uneori 
trebuiau câteva zile. 

— Mi se pare că recunosc aceste amprente, explică 
expertul. Pe index se află o cicatrice mica în formă de 
cruce. Pe cel de al treilea deget un semn în diagonală. 
Dacă am ghicit, voi ști-o imediat. 

— Foarte bine, spuse McGoorty. Verifică și vino de-mi 
spune. 

Expertul apăru imediat. 

— Sunt amprentele unei femei cunoscută sub numele de 
Serpolet, spuse el calm. 

— Ești sigur? 

— Absolut. 

— Mersi, Masters. 

Expertul se retrase. 

— Acum, situația se lămurește, spuse Slade. Lessinger și 
Serpolet au fugit amândoi, dar în curând vom auzi 
vorbindu-se de ei. În clipa aceea vom intra în acţiune. 

— Dar femeia care se află în închisoarea din Galverston? 
observă McGoorty. 

— Imediat ce voi putea, mă duc la închisoare. Sunt 
curios să văd cine o înlocuiește pe Serpolet. 

— Totuși, la început Serpolet a fost aceea către a fost 
arestată, altminteri n-am fi avut amprentele sale aici. 

— Substituirea a avut loc mai târziu. Altă explicaţie nu 
văd. Povestea cu spitalul mi se pare destul de necurată. 
Acum, am o noutate pentru dumneata cu privire la 
afacerea Derrick Grey. 

— Sunt fericit s-o aflu, spuse McGoorty. Ce este? 

— Banda celor șapte n-are documentul; acesta se află în 
siguranţă. 

Ochii lui McGoorty scânteiară. 

— Il ai dumneata? 

— Nu, dar am toate motivele să cred că este la adăpost. 

McGoorty scutură din cap. 

— În afacerea asta, nu cred nimic ce n-am văzut. Unde 
este hârtia? 

— Ascunsă în casa lui Derrick Grey. Numai miss Grey 

cunoaște ascunzătoarea. Nici Derrick Grey n-o știe. Cu 
hârtia asta dominăm situaţia. Pentru început, putem cere 
eliberarea lui Grey. 

Slade era însufleţit. McGoorty rămase morocănos. 

— Da, bine înţeles, răspunse el, dar nu avem hârtia. Nici 
nu știu măcar unde este. Dacă un om este destul de 
mărginit pentru a încredința un document de această 
valoare unei fete, atunci merită să rămână sechestrat toată 
viaţa. 

În acel moment sună telefonul și McGoorthy răspunse și 
dădu receptorul lui Slade. 

— Miss Beryl vrea să-ţi vorbească. Pare emoţionată. 

Slade luă receptorul. 

— Miss Grey? Aici Slade. 

— Poţi să vii numaidecât, domnule Slade? Te rog, vino 
repede! 

— Ce s-a întâmplat, miss Grey? 

— Vino repede, repetă fata. E ceva grozav... 


Un strigăt de groază ajunse la urechea lui Slade, urmat 
de căderea receptorului. 

Slade, foarte palid, lăsă aparatul și se ridică. 

— Repede, McGoorty! O mașina! Oameni. 

Grasul McGoorty dădu deodată dovada unei agilităţi 
surprinzătoare. El ajunse jos în același timp cu Slade. O 
mașină a poliției aștepta în curte. 

Câteva secunde mai târziu, ducându-i pe amândoi în 
tovărășia a trei inspectori, ea gonea cu toată viteza spre 
casa lui Derrick Grey. 

CAPITOLUL XV 
RANKIN IN ACTIUNE 


Rămasă singură în salon după plecarea lui Slade, Beryl 
Grey reflectă câteva minute la ceea ce aflase. 

Astfel deci, acest document misterios, pe care ea Îl 
ascunsese cu atâta grijă constituia o amenințare nu numai 
pentru acești șapte oameni, dar și pentru tatăl său care 
pusese mâna pe el pentru a-l întrebuința în contra lor. 

Fata își dădu seama că acești oameni puternici nu se vor 
lăsa astfel zdrobiţi fără a întrebuința toate mijloacele, chiar 
crima, pentru a se apăra. Totuși, Derrick Grey va risca 
totul pentru a-i nimici. Beryl o știa și voia să-i vie în ajutor. 
Slava Domnului, avea mijlocul; ceea ce poliția, condusă de 
Slade n-o putea face, o va face ea. Tatăl său fusese 
sechestrat de acești oameni care voiau să obţină de la el 
restituirea documentului sau secretul ascunzătorii. Dar 
Derrick Grey nu știa unde se găsea documentul. El îl 
dăduse fiicei sale, prevăzându-se astfel cu o hotărâre 
fanatică în contra unei slăbiciuni posibile. Chiar din cauza 
asta, ea îl va salva. Va trata cu acești oameni, le va oferi 
documentul în schimbul libertăţii tatălui ei. Dacă Slade era 
nemulțumit, cu atât mai rău! Pentru motivul acesta nu 
voise să-l dea lui Slade. Dacă i l-ar fi cerut, l-ar fi refuzat. 
Apoi, va spune simplu poliției că documentul era în 
siguranţă și nu mai mult. 

Acum ea trebuia să se asigure că era acolo, și să-l 
anunţe pe Slade prin telefon, după cum promisese. Ea nu 
se îndoia că documentul era la locul său, căci 
ascunzătoarea era atât de ingenioasă încât nimeni nu-l va 

putea găsi. Cel puţin asta era părerea lui Beryl. 

Ea se duse la fereastră, privi afară și lăsă încet oblonul. 

Asta fu greșeala ei. 

Beryl, mergând pe covor cu o ușurință felină, se duse la 
ușă și o deschise repede. Nu că ar fi bănuit pe cineva din 
casă, dar pentru că știa că trebuia să ia toate 
precauţiunile, mai ales acum. Ea nu văzu pe nimeni pe 
coridor și încuie ușa. 

Rankin, valetul spion, care ascultase la ușă, auzind 
coborârea oblonului, înţelese că se pregătea ceva. Se 
îndepărtă îndată și nu reveni decât după ce ușa fusese 
deschisă și apoi încuiată. El privi prin gaura cheii. Din 
fericire pentru el cheia era întoarsă în așa fel, că putea 
vedea o parte din încăpere. 

Ceea ce văzu îl uimi. Beryl privi zâmbind portretul 
tatălui ei făcut de ea și care era agăţat pe un perete din 
salon. 

— De ce dracu zâmbește la tablou? se întrebă Rankin. 

Dar el înţelese imediat cu cea mai mare bucurie. Fata se 
apropie de tablou, îl ridică ușor și privi în spatele lui. Apoi 
îl lasă după cum îl lăsase. 

Rankin era tot atât de sigur că documentul era acolo, ca 
și cum i-ar fi spus-o Beryl. El scotocise casa amănunţit, cu 
ajutorul secretarei. Amândoi erau experţi în această artă, 
și nu neglijaseră nimic. Ei știau unde-și ţinea Grey toate 
celelalte documente ce le poseda asupra acestei afaceri, 
dar documentul capital, singura dovadă formală și 
indiscutabilă, rămăsese de negăsit. 

Rankin știa acum unde era ascunzătoarea. El era puţin 
cam surprins. Nu neglijase să se uite pe după tablouri, mai 
ales la acela a cărui pânză nu era înrămată. 

Rămânea peretele. Ascunzătoarea putea fi în perete. 
Totuși, când făcuse cercetările, el constatase că peretele 
era din cărămizi vopsite. 

Văzând fata îndreptându-se spre ușă se îndepărtă în 
grabă. Ea ieși din salon și se duse în biroul tatălui ei. El o 

urmă fără cel mai mic zgomot. Ea se duse la telefon și ceru 
Scotland Yard-ul. Firul nu era liber. Beryl spuse că va 
aștepta să fie chemată și se așeză la birou. 

— Bine, gândi Rankin. Câteva minute o să fie ocupată. 

Cu pași tăcuţi, el reveni spre salon, intră și ridică tabloul 
după cum făcuse Beryl. Dar nu văzu nimic. 

În picioare pe scaun, spionul pipăi peretele. Imposibil de 
a bănui o ascunzătoare. Totuși, era sigur că secretul era 
acolo. El puse tabloul la loc și-l contemplă. Deodată ochii i 
se însufleţiră. El își trecu ușor degetele peste portretul, 
care nu era înrămat. 

Deodată exclamă de surprindere și admiraţie. El scoase 
briceagul. Într-o secundă, sfâșie figura portretului. 

Beryl care continua să aștepte apelul telefonic, crezu 
deodată că aude mișcându-se ceva în camera învecinată, 
adică în salon. Rankin în agitația lui, nu se ferise să nu facă 
niciun zgomot. 

Fata, surprinsă, ascultă o clipă, apoi ieșind cu 
precauţiune din birou, traversă coridorul. Ea văzu ușa 
salonului - pe care ea însăși o închisese cu două minute 
mai înainte - întredeschisă. Se apropie, tăcută, și-l văzu pe 
Rankin chiar în clipa când sfâșia tabloul ce acoperea 
documentul. 

Beryl tresari de stupoare și spaimă. Ascunzătoarea sa 
era descoperită. Rankin era un trădător, îi fura singura 
armă ce-o avea pentru a-și apăra tatăl. 

O femeie mai puţin curajoasă ar fi tipat sau ar fi leșinat. 
O alta, mai îndrăzneață, s-ar fi precipitat în încăpere 
pentru a-l acuza în faţă pe valet. Beryl nu făcu nimic din 
toate astea. Instinctul său o avertiză că Rankin ar fi capabil 
de orice, că nu va șovăi, dacă era necesar, să se servească 
de cuțitul său. 

Incet, se întoarse în birou unde suna telefonul. Ea apucă 
aparatul cu mâini tremurânde. Îl ceru pe Slade, omul cu 
faţa pătrată, cu braţul de oţel, și ochiul rece ca o lamă: elo 
va salva. 

— Aveţi legătura, spuse telefonista. 

O pauză, care păru lui Beryl o eternitate, apoi auzi vocea 
lui McGoorty, și apoi imediat aceea a lui Slade, calmă și 
fermă. 

— Poţi să vii numaidecât, domnule Slade? Te rog. Vino 
repede! gâfâi ea. 

Slade răspunse; ea își repetă chemarea: 

— ... Vino!....ah!... 

Fu un adevărat strigăt de groază. Ușa se deschise cu 
violență. Rankin se repezi asupra ei, aruncând telefonul pe 
jos și apucând-o cu brutalitate. Ea ţipă din nou, se zbătu. 
El îi puse mâna pe gura, o stăpâni cu ușurință, 
strangulând-o pe jumătate. Ea se sufoca, se clătina. Omul 
profită, se căută în buzunare, scoase o batistă peste care 
sparse o fiolă; un miros dulceag umplu încăperea. Apăsă 
batista pe faţa fetei, care, îndată, încetă să mai miște. 
Atunci o așeză într-un fotoliu. Ea gemu și se mișcă ușor. 

— Asta n-ajunge, spuse el calm. 

El scoase din buzunar un flacon, udă batista și o întinse 
pe obrazul lui Beryl. 

— Asta o să te facă să stai liniștită o jumătate de oră, 
murmură el. 

El părăsi biroul, șovăi, reveni pentru a lua un creion roșu 
și intră în salon. Acolo, scrise ceva pe perete. 

Apoi, nu se mai gândi decât la fugă, căci auzise apelul 
telefonic adresat Scotland Yard-ului. O mașină rapidă de-a 
poliţiei va face aproape o jumătate de oră până acolo; 
poate chiar numai douăzeci și cinci de minute. Deci trebuia 
să plece mai înainte. Dar cum să scape de polițiștii ce 
păzeau casa? O idee îi trecu prin minte. Se întoarse în 
birou. Beryl era mereu fără cunoștință. El luă telefonul și 
chemă centrala. 

— Foc! strigă el au o voce agitată. Arde casa! 

El dădu adresa și adăugă: 

— Anunţă repede pompierii și spune-le că e un incendiu 
mare! 

Acum totul depindea de rapiditatea pompierilor; dacă 
ajungeau înaintea poliţiei, totul avea să meargă bine. 

Rankin urcă repede într-o cameră de la primul etaj, 
smulse perdelele și draperiile, luă cuverturile de pe pat, 
aduse haine, stropi totul cu un bidon de benzină luat din 
camera lui, dădu foc cu un chibrit și fugi. 

Pe scară, întâlni o cameristă: 

— Foc, urlă el. Sus arde tot! 

Camerista cobori scara în fugă, ţipând. Imediat, se auzi 
gălăgie în subsol. Servitorii soseau în fugă. Casa se umplea 
de fum. Mulțumită confuziei generale, Rankin putu să se 
ascundă pe o scară ce ducea la pivniţă lângă ușa de 
serviciu, în spatele casei. După o clipă el auzi lovituri 
puternice în ușa de la intrare, un zgomot de tăblii sparte, 
strigăte. Toată lumea striga și în casă și afară. Rankin 
zâmbi, satisfăcut: era o idee simplă și, ca multe idei simple, 
reușea de minune. Poliţiștii care păzeau casa își dădeau 
concursul pompierilor. Câţiva servitori se urcară sus, în 
camerele lor, spre a-și salva avutul. Ei vedeau scara plină 
de fum și urlau. Pompa de incendiu fusese pusă în acţiune 
și scările pregătite. Din ascunzătoarea sa, Rankin auzea 
tumultul. El începu să râdă. 

— Minunat, își spuse el. Ce bine că am avut bidonul cu 
benzină la mine în cameră. Pompierii care sunt aici ar 
putea stinge un întreg cartier din Londra. În zece minute 
totul va fi terminat. 

Pe lângă pivniță nu era nimeni. Rankin ieși prin ușa de 
serviciu. Grădina era pustie. Evident ca poliţia era sus. 
Fugarul putu auzi mulţimea ce se strângea în faţa casei. El 
spera că aceasta va întârzia sosirea mașinii Scotland Yard- 
ului. El se avântă prin grădină, ascunzându-se printre 
arbuști. Ajunsese aproape la portița cea mică, când simţi o 
mână grea pe umăr. 

Era unul din polițiștii de pază. Rankin văzu că era singur 
și duse mâna la buzunar. Dar polițistul i-o luă înainte și-i 
puse revolverul în piept. 

— Arde casa, protesta Rankin Nu vezi? Mă duc după 
ajutor. 

Polițistul rânji: 

— Cam slab pretextul. Pompierii sunt acolo. Caută ceva 
mai bun, Rankin. Sunt gata la orice discuţie. 

„Gata la orice discuţie? Ce vrea sa spună asta?” se 
întrebă Rankin. 

— Am un drum de făcut în oraș, reluă el cu voce tare. N- 
ai dreptul să mă împiedici. 

— Am toate drepturile, spuse polițistul. Ordinele sunt 
ordine. Trebuie să arestez pe oricine iese de aici. Pe 
dumneata mai mult ca pe oricare altul. Nu cumva ai hârtia 
misterioasă? 

Rankin se prefăcu surprins. 

— Ce hârtie? 

— Eh! dacă nu știi despre ce hârtie vorbesc, atunci 
desigur că n-o ai. 

Rankin era buimăcit. Cine era acest om și unde voia să 
ajungă? Nu era posibil ca un detectiv subaltern să fie la 
curent cu documentul ce se afla asupra lui. 

— N-am nicio hârtie. Și apoi cine ești dumneata? 

— Sunt un funcţionar civil în serviciul Scotland Yardului, 
spuse omul. 

După câteva clipe adaugă pe un ton confidenţial: 

— Ştii că se întâmplă câteodată să poţi servi doi stăpâni 
deodată. 

— Oh! Oh! încep să înţeleg, murmură Rankin. Eu n-am 
documentul, dar dacă este cineva susceptibil de a-l avea, 
eu sunt acela. 

Celalalt își baga liniștit revolverul în buzunar. 

— Prietene, cred că ne înțelegem, spuse el. Leafa unui 
poliţist nu e minunată și nu permite să se piardă ocazia de 
a mânca puţin cozonac. Vrei să tratezi? 

— Cât? 

— Cei din asociaţie sunt bogaţi. Cinci mii de lire bani 
gheaţă. 

— Nici un ban sub șase, răspunse repede Rankin. 

— Bine, spuse celalalt îndată. Va trebui să ne întâlnim 
undeva să aranjăm afacerea. Bine înţeles că n-am așa o 
sumă la mine. Diseară la nouă sunt liber. Fixează o 
întâlnire. 

— Ştii unde e Bunsen Aldgate? întrebă Rankin. Da? E 
acolo un restaurant „Royal George”. Voi fi acolo la 
unsprezece. Restaurantul e deschis până la miezul nopţii. 

CAPITOLUL XIV 
NUMELE DE PE PEREIE 


Mașina Scotland Yardu-lui sosea în clipa când pompierii 
terminau de stins începutul de incendiu. Casa era teatrul 
unei agitaţii generale. Servitorii înnebuniţi alergau în toate 
părţile, stingherind lucrările salvatorilor. Scara cea mare 
fusese ridicată înaintea fațadei și un furtun străbătea 
anticamera și urca pe scară. 

O cameristă o descoperise pe miss Grey încă fără 
cunoștință și chemase pe ceilalți servitori. Ei gândiseră că 
fata leșinase auzind alarma. Ea tocmai își revenea când 
Slade intră în birou. Dând servitorii afară, el încuie ușa. 

— Ei, miss Grey te simţi în stare să-mi spui ce ți s-a 
întâmplat când mi-ai telefonat? 

Fata se ridică și, într-un efort energic, își reveni cu totul. 

— Da, răspunse ea. Am fost atacată de Rankin, valetul. 
Cred că m-a cloroformizat. Mă cam doare inima și... uite, 
acolo, pe jos, batista de care probabil că s-a servit. 

Slade încuviinţă. 

— A găsit ascunzătoarea? A luat documentul? 

— Vai! sunt aproape sigură că da, spuse Beryl cu 
tristeţe. Vino în salon. 

În salon, portretul lui Grey era încă agăţat în perete, dar 
mijlocul pânzei fusese tăiat. 

— A furat documentul! strigă fata. 

— Vrei să spui că-l puseși în spatele pânzei? răspunse. 
Slade. 

— Nu, nu în spatele pânzei. Găsisem ceva mai bun: dar 
probabil că Rankin mă spiona când am ridicat tabloul. Vezi 

dumneata, documentul acela consta într-o simpla foaie de 
pergament, pusă într-un plic la fel. Tatăl meu cerându-mi 
să găsesc o ascunzătoare, am pus plicul pe pânza 
portretului ce aveam să-l fac și am acoperit apoi cu ceruză. 
Ceruza, după cum poate știi, servește la acoperirea 
pânzelor pentru pictura. De obicei se pune un strat destul 
de gros. Eu am pus tocmai atâta ca plicul să devină 
invizibil, înţelegi? Când stratul s-a uscat, am pictat 
deasupra portretul tatălui meu. De atunci, portretul n-a 
mai părăsit zidul salonului. Tata era foarte mândru de el și- 
l arata la prieteni, fără a bănui măcar că era chiar 
ascunzătoarea preţiosului document. 

Cu tot rezultatul funest, Slade admiră ingeniozitatea și 
inteligenţa lui Beryl Grey. 

— Într-adevăr era o idee remarcabilă, spuse el. Din 
nefericire, n-ai fost destul de prudentă și te-ai trădat 
singură. În definitiv cine este Rankin? 

— Nu știu nimic. Tot ce știu, este că tata l-a angajat 
acum trei sau patru luni. 

— Pe timpul când a intrat și miss Delmar în casă? 

— Da, trebuie să fi fost cam pe atunci. Îmi aduc aminte 
că tata spunea că Rankin avea referinţe excelente. 

Slade dădu din umeri. 

— Îmi închipui că avea referinţe excelente. La fel și miss 
Delmar. Acum, miss Grey, vreau să-ţi cer ceva important. 
Fiindcă tatăl dumitale îţi făcuse confidenţe și ţi-a dat 
documentul, ar trebui să știi cele șapte nume ale 
semnatarilor. Vrei să mi le spui? 

Fata avu un gest de disperare. 

— Imposibil! Ţi-am spus că hârtia era într-un plic de 
pergament. Acesta era lipit. Eu n-am văzut documentul și 
nu-i cunosc conţinutul decât din ceea ce mi-a spus tata. El 
nu mi-a spus numele acestor oameni. 

Slade își mușca buzele. 

— Cam supărător. Dacă mi-ai fi putut da aceste șapte 
nume, mi-ar fi fost posibil să-ţi redau tatăl în douăzeci și 

patru de ore. Totuși, adăugă el văzând privirea dezolată a 
fetei, să nu pierdem curajul. De altfel, am mai multă 
speranţă ca înainte când nu erai amestecată direct în 
afacere, cu toate că pentru poliţie situaţia a devenit mai 
rea. 

— Ce vrei să spui? 

— Să-ţi explic. Tatăl dumitale n-a fost ucis; el a fost răpit 
de emisarii acestor șapte oameni ce erau ameninţaţi de 
document și care voiau să-l facă să spună unde se găsea 
acest document. Acum, că ei au hârtia, nu mai au niciun 
motiv să-l rețină pe tatăl dumitale care nu mai posedă nicio 
dovadă împotriva lor. 

— Crezi deci că Rankin este un emisar de-al celor șapte? 
întrebă Beryl. 

— Da, asta mi se pare evident. 

— Şi spui că miss Delmar este faimoasa Serpolet? 

— Am dovada. Amprentele au fost verificate la Scotland 
Yard, și fără nicio îndoială sunt acelea ale femeii care a 
fost judecată sub numele de Serpolet. 

— Şi femeia asta este asociata lui Lessinger, nu-i așa? 
întrebă Beryl. 

— Perfect. 

— Atunci, cum Rankin și Serpolet au intrat la noi în 
același timp și par amândoi complici în misterioasa 
dispariţie a tatălui meu, se poate crede că amândoi sunt 
sub ordinele lui Lessinger. 

— Se poate, spuse Slade. Dar, în fond, eu mă întreb dacă 
Rankin nu s-a arătat mai șiret decât ar fi crezut Serpolet. 
Aceasta își închipuia că îl face să lucreze pentru ea, în timp 
ce acesta îi ascundea că lucra pentru cei Şapte. 

— Uite-te, sub portret, e scris ceva, spuse Beryl 
ridicându-se deodată și îndreptându-se spre perete. 

Ea împinse portretul mutilat ce ascundea pe jumătate, 
un nume scris au creionul roșu: „Lessinger”. 

Urmă o tăcere. 

— Ciudat... murmură Slade. 

— Asta dovedește că Rankin nu este altul decât însuși 
Lessinger, spuse Beryl. 

Slade începu să râdă. 

— Nu, e imposibil. Încă acum două zile Lessinger era 
prizonier la Blackmoor. Trebuie să știi asta căci ai fost 
acolo. In momentul acela Rankin era deja sub 
supravegherea noastră. 

Beryl dădu din umeri. 

— Ce dovedește asta când e vorba de Lessinger? 
Dumneata spui că Serpolet era în același timp aici sub 
numele de miss Delmar și prizonieră la Galverston Jail. 
Dacă Serpolet poate fi în același timp în două locuri 
diferite, pentru ce n-ar fi la fel și cu Lessinger? El e foarte 
tare, domnule Slade. 

Tonul fetei era cam dispreţuitor. Slade răspunse calm: 

— Miss Grey, mă tem că în afacerea asta nu ai o părere 
prea bună despre poliţie, și mărturisesc că până în prezent 
ea n-a făcut nimic demn de a fi remarcat. Dar noi 
combatem o organizaţie foarte puternică, foarte bogată. 
Mai dă-ne puţin credit, și sper că în curând îţi voi putea da 
rezultate satisfăcătoare. Cât despre afacerea de la 
Galverston un lucru e limpede: femeia care e deţinută 
acolo sub numele de Serpolet, nu este Serpolet, asta-i 
sigur. De îndată ce voi avea timp să mă duc acolo, sunt 
sigur că voi descoperi că Serpolet a scăpat și că în locul ei 
se găsește o altă persoană. 

Beryl se căi de ieșirea sa. 

— Scuză-mă, domnule Slade, mă tem că am fost cam 
nepoliticoasă față de dumneata când, în realitate, îţi sunt 
foarte recunoscătoare pentru ajutorul dumitale. Trebuie 
să-ți spun că l-am văzut pe acest Lessinger desfășurând o 
dibăcie și o stăpânire de sine ce m-au impresionat foarte 
mult. Eşti la curent: salvarea fetiţei din casa de bani. Eu 
mai citisem ceva în genul asta, dar nu credeam că ar fi 
posibil în realitate. Modul în care a profitat de incident ca 
să fugă mi s-a părut admirabil. Dar poţi să-mi spui ce 


75 


interes poate avea Lessinger să se amestece în afacerile 
noastre? Nu înţeleg deloc. N-ai putea să-mi dai o 
explicaţie, oricât de neverosimilă ar putea pare? 

— Este una care ar lămuri totul, răspunse Slade. 

— Care? 

— Ca Lessinger să fie unul din cei Şapte. 

Beryl tresari. 

— Nu m-am gândit niciodată la asta... Crezi că ar fi 
posibil? 

— Cât se poate de posibil. Nu vreau să spun că dacă am 
avea documentul, am găsi numele lui Lessinger pe el; dar 
omul acesta avea mai mult de o personalitate. El mi-a spus 
că m-a văzut și mi-a strâns mâna sub un alt nume șia 
adăugat că fusesem încântat să-l întâlnesc. Asta poate fi 
bluff; dar tot atât de bine poate fi și adevărat. Lui sir James 
Rockley i-a spus că a fost ofiţer superior în armată. Și asta 
e posibil. Poate că l-a cunoscut pe tatăl dumitale și chiar pe 
dumneata, că a cinat la dvs., și dvs. la el. Acesta este unul 
din motivele pentru care aș dori atâta să cunosc această 
listă cu șapte nume. Ar fi fost interesant de făcut cercetări 
în trecutul lor... 

— Nu pot concepe că se poate identifica cu Rankin, 
spuse Beryl, gânditoare. Unul este gentleman, celălalt nu 
este. 

Slade începu să râdă. 

— Nu știu dacă-l poţi într-adevăr defini pe Lessinger ca 
fiind un gentleman; dar cu siguranţă că știe să pară când 
vrea. În ceea ce-l privește pe Rankin, ești sigură că ela 
scris acest nume pe perete? 

— Nu poate fi decât el. 

— Atunci Rankin nu este Lessinger. Scrisul acesta nu e 
al lui Lessinger. 

În momentul acela, McGoorty veni să anunţe că focul 
fusese cu siguranță pus și că toate cercetările făcute 
pentru a-l găsi pe valet rămăseseră infructuoase. Rankin 
dispăruse. 

CAPITOLUL XVII 
DETINUTA NR. 47 


Când directorul închisorii de la Galverston fu informat 
de Scotland Yard că d. Slade avea să vină să interogheze 
detinuta cunoscută sub numele de Serpolet - oficial nr. 47 - 
el fu cam neliniștit. McGoorty îi telefonase că acest caz al 
nr. 47 prezenta ceva ce dădea de bănuit, permițând să se 
creadă că avusese loc o substituire de persoane. 

La început, această bănuială părea ridicolă: Asta nu se 
întâmplase niciodată, mai ales la Galverston. 

Cu toate acestea, directorul nu era liniștit. Poţi să știi? 

La ora unsprezece, după cum se convenise, Slade sosi 
într-o mașină închisă; șoferul purta uniforma poliţiei și doi 
inspectori în civil făceau parte din expediţie. Directorul fu 
ușurat văzând că McGoorty nu venise. Inspectorul 
principal era foarte arareori amabil. 

Slade se arătă scurt, tăios și preocupat. El nu întârzie cu 
explicaţii inutile. Prizoniera fu adusă de gardieni care 
primiră îndată ordinul să iasă din biroul directorului și de a 
sta în fața ușii. Slade privi îndelung faţa tinerei femei 
zveltă și dreaptă care stătea în picioare înaintea lui în 
costumul său de deţinută. El se întrebă dacă ea îl 
recunoștea, apoi o interogă: 

— Cine ești? 

— Deţinuta nr. 47, răspunse ea cu o voce fără timbru. 

— Știu asta. Cum te numești? 

— Madge Nicholson. 

Directorul sări în sus: _ 

— Ce-i minciuna asta? Îţi ordon să spui adevărul, dacă 

nu... 
Slade îl întrerupse cu un gest. 

— Te rog, domnule director. Deţinuta spune adevărul. O 
știu. 

Madge Nicholson! Logodnica lui Jeff Higgins! Mai 
cunoscută în secția H sub numele de „Regina Bandei lui 
Mitchell”. 

La începutul carierei sale în poliţie, Slade voia să-l 
aresteze pe Buck Mitchell, șeful bandei. Pentru a face asta, 
el se prefăcuse a fi Jeff Higgins și Madge, înșelându-se 
pentru moment, se aruncase în braţele sale; apoi, 
recunoscându-l, ea nu-l trădase; din contra îl apărase de 
Mitchell. Slade cu siguranţă că nu l-ar fi arestat pe acesta 
din urmă dacă n-ar fi avut ajutorul frumoasei Madge 
Nicholson. Acum, își mai amintea el de asta?... Pe faţa lui 
impasibilă nu se putea citi nimic. Deţinuta oftă încet. 

— Nu ești dumneata persoana cunoscută sub numele de 
Serpolet și care a fost arestată și dusă la închisoare sub 
acest nume? 

— Nu, răspunse ea calmă. 

Slade îi întinse o tușieră și o foaie de hârtie. 

— Pune-ţi degetele aici și apoi apasă pe hârtie. 

Tânăra femeie asculta fără a scoate un cuvânt. 

Slade compară amprentele obţinute cu cele oficiale pe 
care le adusese. Apoi întinse amândouă foile directorului și 
declară: 

— Nu mai încape nici o îndoială, nu este prizoniera 
inițială. Amprentele sale sunt, după cum puteţi constata, 
cu totul deosebite de ale lui Serpolet. Uite fotografia 
acestora din urmă care se găsește la Scotland Yard. 

Directorul era copleșit. 

— Nu se poate, bâlbâi el. Am... am... mi-e greu să cred... 

— Totuși  acesta-i adevărul, spuse Slade sec. Şi 
amprentele iniţiale fiind luate în închisoarea dvs. În 
momentul când Serpolet a fost încarcerată, este 
incontestabil că substituirea a avut loc după ce a fost 

încredinţată supravegherii dvs. 

— Dar cine este această Madge Nicholson? întrebă 
directorul cu mâhnire. 

— Asta-i o chestiune ce-o voi lamuri mai târziu, răspunse 
Slade. Voi duce deţinuta aceasta cu mine la Londra. Am 
împuternicirile necesare. Am întâlnit-o pe Madge 
Nicholson când eram la secţia H. Există o oarecare 
asemănare între cele două femei care poate da loc la o 
confuzie când sunt îmbrăcate în uniforma închisorii. De 
asemenea știm ca Serpolet se servea de Madge Nicholson 
pentru a o dubla. Incolo, nu știm nimic precis. După 
arestarea lui Serpolet, n-am putut da de urma lui Madge 
Nicholson, așa că am sfârșit prin a crede că, poate, 
Nicholson și Serpolet erau una și aceeași persoană. 

Slade se întoarse spre deţinută: 

— Cred că concluzia asta era greșită? 

Fata zâmbi. 

— Sunteţi liber să credeţi ce vreţi, domnule Slade. Dar 
regret că trebuie să vă refuz concursul. 

— Refuzi să ne spui ce te leagă de Serpolet? 

— Exact. 

— Îţi dai seama că te pui într-o situaţie delicată? Vei fi 
urmărită pentru a fi facilitat fuga unei deţinute luându-i 
locul. 

— Da, știu asta. 

— Cred că substituirea s-a efectuat când Serpolet era la 
infirmerie? reluă detectivul. 

— Credeţi ce vreţi, răspunse tânăra femeie. Dar, încă 
odată, nu vă bizuiți pe mine pentru a vă lămuri. 

Slade nu insistă și chemă pe cei doi polițiști. După ce 
deţinuta fu echipată pentru drum, le-o încredinţă lor, apoi 
arătă directorului ordinul special al Ministerului de Interne 
pentru deplasarea deţinutei. 

— Substituirea, spuse Slade, a fost făcută fără îndoială 
în timp ce femeia era la infirmerie. E un truc vechi care 
constă în a se face bolnav când se plănuiește o evadare. N- 

ar fi rău să vă supravegheați spitalul mai îndeaproape. 
Foarte probabil că în personal e un trădător. 

El îl lăsă pe director foarte emoţionat și se urcă în 
mașină, alături de tânăra femeie, apoi spuse șoferului să ia 
direcţia Londrei. 

Slade lua loc în mașină cu un oftat de ușurare. Ochii 
tinerei femei, care rămăseseră lipsiţi de expresie în timpul 
interogatorului, străluceau acum de emoție stăpânită. Ea 
zâmbi și puse mâna pe braţul lui Slade. 

— Eşti un om minunat, murmură ea. 

În biroul său, directorul închisorii de la Galverston se 
gândea la inexplicabila evadare a celebrei Serpolet. Era 
prima oară că se producea un asemenea lucru de când era 
el în funcţie. Nu se îndoia că acest incident nenorocit nu va 
rămâne fără urmări, probabil destul de grave, căci Slade, 
cu toata politeţa lui, îl făcuse să simtă până la ce punct îi 
era angajată responsabilitatea. 

Directorul, după aceste meditații dureroase, ajungea la 
concluzia regretabilă că va fi chemat cu siguranţă să ocupe 
un post mai modest, când apăru o cameristă. 

— Domnul Slade dorește să vă vadă, domnule. 

Directorul sări în sus: 

— Ce spui? 

El se întrerupse. Slade pătrunse în cameră. 

Guvernatorul îl privi cu mirare. 

— Ce mai faceţi, domnule Rockingham? spuse Slade 
întinzându-i mâna. 

Directorul, buimăcit, strânse mâna și întreba încet: 

— V-aţi întors? 

Slade îi aruncă o privire surprinsă. 

— Vreţi să spuneţi că am întârziat. Am avut un mic 
accident pe drum, benzina era amestecată cu apă, a 
trebuit să oprim pentru a goli rezervorul și curăța 
carburatorul. Asta ne-a întârziat mai mult de o oră. 

Slade făcu o pauză. Ce avea directorul? Părea rătăcit. 

— În sfârșit, reluă Slade, să nu pierdem timpul, căci 

trebuie să mă întorc repede la Londra. Chemaţi vă rog pe 
deţinuta cunoscută sub numele de Serpolet, dar care 
bănuiesc...  Scuzaţi-mă, dar vă este rău, domnule 
Rockingham? A 

— Nu, spuse guvernatorul, sau mai curând da... Imi 
vorbiţi ca și cum n-aţi fost aici adineaori. 

— Eu, am fost aici adineaori? repetă Slade cu uimire. 
Dar deloc! Niciodată în viaţa mea n-am fost aici. Ce s-a 
întâmplat, domnule Rockingham? 

Directorul deveni purpuriu, apoi livid. El își scoase 
batista și-și șterse fruntea. 

— Nu... nu înţeleg... Aţi fost acum o oră aici? 

— Ce spuneţi? strigă Slade, încruntat. 

— Spun, că acum o oră aţi fost aici. Îmi închipui că dvs. 
sunteţi Dl. Slade? 

— Natural, eu sunt Slade! 

— Scuzaţi-mă. Aveţi un carnet de identitate? 

Slade scoase din buzunar niște hârtii, printre care o 
scrisoare a Ministerului de Interne, care-i cerea în mod 
oficial să conducă ancheta privitoare la dispariţia lui 
Derrick Grey. 

— Da, e în regulă, spuse directorul. Dar atunci cine era 
persoana pe care am văzut-o acum o oră? A sosit într-o 
mașina care părea să fie a Scotland Yard-ului și era însoţită 
de doi inspectori. 

Slade dădu din umeri. 

— E cam supărător, domnule Rockingham, ca nu l-aţi 
identificat. Ce voia? Unde este deţinuta pe care trebuie s-o 
văd? 

— A luat-o cu el, gemu directorul. Avea un ordin al 
Ministerului de Interne. 

— Nici nu se putea altfel. Mi se pare că aţi fost păcălit, 
răspunse Slade fără milă. Povestiţi-mi totul. 

Dl. Rockingham spuse ce se întâmplase. 

— Va să zică s-a lichidat, reluă el după ce directorul 
termină. 

— Lichidat?... Ce vreţi să spuneţi? 

— Vreau să spun că după evadarea lui Serpolet asistam 
la aceea a lui Madge Nicholson, complicea sa. 

— Dar cine e omul care s-a prezentat sub numele dvs.? 

— Lessinger. Nu e prima oara că mă dublează. Totul era 
combinat admirabil. Evident că el a pus să mi se toarne 
apă în rezervorul de benzină... Dar ce căutaţi? 

— Amprentele  deţinutei, răspunse directorul care 
răscolea printre hârtii; aceea care se numea Madge 
Nicholson. 

— Inutil să vă pierdeţi timpul. Fără îndoială că le-a luat 
Lessinger. Sunteţi sigur că nu vă mai lipsește nimic 
altceva? Poate ceasul? 

— Ceasul e în siguranţă, răspunse directorul. Ah! 
lipsește un bibelou de jad care se afla pe cămin. Asta-i 
culmea!... 

— Lessinger apreciază mult obiectele de jad, spuse 
Slade. 

Ultima scenă a acestei comedii, scena care l-ar fi 
interesat grozav pe Slade, avu ca teatru foarte respectabila 
casă a contelui de Braganda, tânăr aristocrat italian, bogat 
și seducător, foarte cunoscut în înalta societate. Contele 
sosi acasă într-o mașină închisă condusă de un șofer 
îmbrăcat civil, și nimeni n-ar fi putut recunoaște pe falsul 
Slade de la Scotland Yard în acest gentilom elegant, căci 
își schimbase putin fizionomia. Cei doi pseudo-inspectori se 
eclipsaseră în cursul drumului, după ce se întâlnise cu 
mașina adevăratului Slade. 

Contele o ajută curtenitor pe Madge să coboare din 
mașină și, un minut mai târziu, amândoi erau în casă. 
Madge se aruncă în braţele lui Serpolet în timp ce 
Lessinger era primit, cu o deosebită bucurie, de 
colaboratorii săi principali: Cossack, Bernard, George și 
Marco. 

— Unde e Rankin? întrebă Lessinger. 

— Încă n-a venit, răspunse Cossack. Nu mai poate 

întârzia. 

— Aveţi vești? A găsit documentul? 

— Nu suntem siguri, șefule. Dar cred că trebuie să-l 
aibă. 

— Pentru ce crezi? 

— Pentru că a fugit din casă, după ce i-a dat foc, și 
profitând de zarvă. 

— Foarte bine, spuse Lessinger. El n-ar fi plecat în felul 
acesta dacă n-ar fi avut ce căuta. Dar mă mir că încă nu-i 
aici... Poate se află într-o situaţie dificilă și are nevoie de 
ajutor. Să plece doi dintre voi în căutarea lui. Și uite, 
Cossack, pune te rog asta în cufăr, e un jad destul de 
frumos. 

CAPITOLUL XVIII 
RANKIN REAPARE 


Conștiinţa lui Rankin era destul de elastică și îi permitea 
să servească doi stăpâni în același timp, dintre care pe 
unul cu fidelitate. Avea acum ocazia avantajoasă a unei noi 
înșelătorii și se pregătea cu bucurie. 

Rankin era un băiat econom, chibzuit și suficient de 
inteligent. El știa că nu putea continua mult timp felul său 
de viaţă. El era un hoţ îndemânatec, dar simţea că odată 
cu vârsta își pierdea dibăcia și subtilitatea; în consecinţa, 
voia să-și asigure bătrâneţea. 

Stăpânul sau - acela pe care-l servea cu fidelitate - avea 
nevoie de documentul pe care el fusese atât de 
îndemânatec să-l sustragă în ultimul moment din casa lui 
Derrick Grey. Acum, i se oferea șase mii de lire pentru 
aceasta hârtie; era foarte interesant. 

Rankin era gata să primească banii, dar nu să dea 
documentul. În loc să se ducă direct la acela care-l 
întrebuința, el își pierdu câteva ore pentru a studia pe 
îndelete mijlocul - mai ales preţios - de a obţine ceva 
pentru nimic. Cum să încaseze șase mii de lire fără a da 
nimic în schimb”? După ce petrecu câteva ore meditând în 
parc, el crezu că găsise soluţia. El dezlipi plicul de pictură 
și-l deschise. Înăuntru găsi o foaie de pergament acoperită 
de un scris strâns și fin, și purtând mai multe semnături. 
Nu întârzie. El își procură, dintr-o papetărie, două plicuri 
asemănătoare; într-unul din ele puse faimosul document. 
În celalalt, o foaie subţire de pergament. 

Trebuie notat aici că Rankin făcuse odinioară 

prestidigitaţie, pentru care avea cele mai frumoase 
dispoziţii. Chiar remarcabila sa ușurință a mâinii îl făcuse 
să apuce pe drumurile mai remuneratorii ale furtului. 

În seara aceea la unsprezece, Rankin intră la King 
George, din Benson Row, și-și comandă sandwich-uri și 
bere. 

La o masă vecină era instalat un tânăr a cărui față avea 
o expresie destul de sinistră. Acest om era cunoscut, 
printre strălucitele sale relaţii, sub numele de Pumnal 
Burton, căci era expert în arta de a mânui un cuţit. Aceasta 
era ocupaţia lui de predilecție. El ar fi tăiat gâtul cuiva 
pentru cinci lire și chiar pentru mai puţin dacă ar fi gândit 
că era un gât ușor de tăiat. Pumnalul este o arma tăcută, 
rapidă și sigura în mâinile unui specialist. Pumnal Burton 
avea braţele încrucișate și picioarele întinse, cu bărbia în 
piept; el părea că dormitează pe jumătate, dar, pe sub 
sprâncenele-i dese, el arunca priviri ascunse spre Rankin, 
pe care nu-l putea situa, hotărând că nu era un „obișnuit”. 

Rankin nu-i dădea nicio atenţie, nu mai multă decât 
dădea pisicii negre de la King George, care se freca de 
picioarele sale sfârâind cu conștiinciozitate. 

Deodată un bărbat, destul de prost îmbrăcat, intră în bar 
și, îndreptându-se spre masa lui Rankin, se așeză în fața 
acestuia. 

Rankin recunoscu în el pe polițistul care-i înlesnise fuga 
cu câteva ore mai înainte. 

— Bună seara, spuse noul venit, căruia îi fu adusă o 
ceașcă de cafea. 

— Buna seara, răspunse Rankin amabil. 

— Ai marfa? reluă celălalt cu voce groasă. 

— Da, răspunse Rankin. Și dumneata? 

— Da, în buzunar. 

Omul aruncă o privire rapidă și ascuţită în jurul sălii. 

El nu-l remarcă pe Pumnal Burton care, aplecat înainte, 
se ocupa să mângâie pisica neagră. 

CAPITOLUL XIX 
PISICA NEAGRA 


Pisica neagră a acestui restaurant era o creatură 
susceptibilă. Văzând că Rankin nu se ocupa de ea, se 
dusese la sinistrul individ care răspundea la numele de 
Pumnal Burton. Acesta nu simţise niciodată dragoste 
pentru nicio ființă omenească, dar iubea pisicile; el 
mângâie deci pisica neagră și, făcând aceasta, găsi ocazia 
să spioneze, fără ca Rankin și polițistul să observe ceva. 
Iar aceia doi complotau ceva, Burton era sigur de asta și o 
lungă experienţă îl învățase că în aceste cazuri, era 
întotdeauna ceva de câștigat pentru un al treilea. Totuși, 
cu toata atenţia sa, la început nu putu auzi decât cuvinte 
fără semnificaţie precisă. Apoi ceilalți doi se însufleţiră și 
deveniră mai expliciţi. Burton se ridică încet și cu ochii 
închiși, păru să dormiteze din nou. 

— O afacere cinstită? murmură mai întâi polițistul. 

— Da. Tot ce vrei, afară de un lucru. 

— Care? 

— Nu mă întreba pentru cine lucrez, altminteri ar trebui 
să inventez niscaiva minciuni, și-ți promit să nu te întreb 
cine te plătește. 

— Just, spus celalalt. S-a făcut. Am banii în buzunar. 
Şaizeci de bilete în câte o sută de lire. E exact? 

— Absolut, declară Rankin înveselit. 

— Atunci am dreptul de a-mi vedea achiziţia înainte de a 
plăti? 

— Desigur, răspunse Rankin. 

El întinse un plic lipit. O bănuială trecu prin ochii 

polițistului. 

— Ei, asta-i, n-o să-mi spui că n-ai deschis plicul? 

— Totuși așa e, dragă. Sunt atât de sigur că e aici, încât 
nici n-am nevoie să-l vad. 

— Regret, prietene, spuse polițistul ferm. Admir ochiul 
tău sincer și figura ta deschisă; sunt sigur că n-ai fura o 
văduvă sau un orfan, totuși... mai înainte de a mă desparţi 
de banii mei aș dori să văd documentul. 

— Nimic mai ușor! strigă Rankin. 

El luă un cuţit de masă, despică încet plicul, apoi scoase 
originalul document, care conţinea semnătura a șapte 
financiari celebri. 

Polițistul puse mâna pe el. El cunoștea valoarea a ceea 
ce cumpăra și era capabil să-i aprecieze autenticitatea. 
Ochii săi străluciră. 

— Perfect. Sunt gata să fac schimbul, spuse el 
pregătindu-se să pună documentul în buzunar. 

Dar Rankin îl luă înapoi. 

— Stai! E al meu până ce plătești! 

Polițistul dădu din umeri și se căută în buzunar, în timp 
ce Rankin, cu grijă, îndoia hârtia și o punea în plic. 

— Uite banii, spuse polițistul, trecându-i un plic 
voluminos. Numără-i, dacă vrei... Și dă-mi documentul. 

Pumnal Burton, mereu adormit în aparență, dar 
surescitat la culme, văzu un plic galben plin cu bilete de 
bancă, îl văzu pe Rankin numărându-le sub masă, apoi 
vârându-le în buzunarul hainei. 

Un lucru totuși nu fu văzut de Pumnal Burton - și nici de 
poliţist - chiar Rankin nu avu nevoie să vadă, obișnuit să-și 
facă scamatoriile în obscuritate. În momentul în care 
Rankin îndoia faimosul document, o făcu atât de fățiș, încât 
polițistul care-l observa nu putu bănui nici cea mai mică 
înșelăciune.... și totuși, plicul luat de poliţist în schimbul 
banilor și pe care-l puse cu grijă în buzunarul dinăuntru al 
hainei nu conţinea decât o foaie de hârtie albă. 

Cei doi oameni părăsiră barul. Străzile erau aproape 

pustii căci bătea miezul nopţii. La câţiva metri de tavernă, 
ei se despărțiră și apucară pe drumuri opuse. 

Pumnal Burton, pe urmele lor, ieșise și el din local. El îl 
urmări pe acela care avea banii și care se angaja repede în 
niște ulicioare întortocheate. Burton, obișnuit cu sportul 
acesta, se putu menţine în apropierea lui fără a fi văzut. 

După câteva sute de metri, Rankin apucă pe o străduţă 
pustie şi întunecată ce sfârșea într-o înfundătură. 
Constatându-și greșeala, el se întoarse. Burton, mereu în 
spatele lui, auzindu-l revenind, se lipi de zid, ţinând în 
mâna dreaptă cuțitul cu lama lungă și subţire care-i făurise 
sinistra-i reputaţie. 

Toată această aventură întunecată nu avea nimic de a 
face cu pisica neagră de la King George și, totuși, pisica 
aceasta își juca și ea rolul. Plăcându-i plimbările nocturne, 
ea se strecurase afară din tavernă odată cu Burton. Ba, de 
asemenea, parcursese străzile întortocheate și pătrunsese 
tăcută, în ulița întunecoasă. Dar de abia apucase pe ea, că 
un al treilea om trecu pe lângă ei și se avântă de asemeni 
în fundătura obscură.. Acest al treilea om aparţinea unei 
alte clase sociale decât ceilalţi doi. El avea douăzeci și 
cinci ani și se numea Railton. Rolul său în viaţă, era credea 
el, terminat. El riscase totul pentru tot și pierduse. Acum, 
nu-i mai rămânea nici o speranţă. Existenţa era sfârșită 
pentru el. Avea în mână, nu un cuţit, ci un revolver. 

Deodată, în umbra fundăturii, tânărul disperat auzi 
înaintea lui un țipăt înăbușit, un geamăt care-i îngheţa 
sângele ca un strigăt al morţii venind din beznă, apoi 
zgomotul surd al unui corp care se prăbușește. Fără să 
vrea, lăsă să-i scape un strigăt. Cineva era asasinat în 
fundătura asta. El uită brusc intenţia sa de a termina cu 
viața și se repezi în ajutorul victimei. Ceva îl lovi cu 
violenţă în umăr, trântindu-l puternic de perete. El rămase 
o clipă buimăcit, apoi alergă din nou, dar când ajunse în 
capătul ulicioarei, nu mai văzu pe nimeni, nu mai auzi 
nimic. Se întoarse în fundătură pentru a-și da seama ce se 

întâmplase. 

Aproape de extremitate, se împiedică de ceva și aprinse 
un chibrit. Un om era întins într-o baltă de sânge. Railton 
era prea tânăr pentru a fi cunoscut războiul cel mare în alt 
fel decât din povestiri. Nu văzuse niciodată moartea, cu 
toate că, cu câteva secunde mai înainte se gândise numai 
la ea. lată că ea i se prezenta în faţa, și sub ce aspect 
îngrozitor! 

Omul fusese lovit la baza gâtului. Cuţitul se afla încă în 
rană. Railton aprinse alt chibrit. Nu, nu era nimic de făcut: 
omul era mort. Railton își dădu seama de grozăvia actului 
disperat ce fusese pe cale să-l comită. Fără aceasta dramă 
întâmplătoare, el însuși ar sta întins în locul acela, și asta 
din cauză că avea de plătit o imprudenţă și n-avea 
mijloacele. Dar ce era pe jos alături de acest om asasinat? 
Un plic mare galben care părea umflat. Îl ridică instinctiv 
în momentul când i se stingea chibritul. Aprinse altul. El 
scoase un strigat înăbușit, chibritul îi căzu din mână: 
aruncase doar o privire asupra conţinutului plicului, dar 
văzuse destul. Rezemat de un zid, în beznă, la câţiva pași 
de omul asasinat, el tremura ca o frunză. Avea o avere în 
mână. Railton era funcţionar de bancă, rotiță neînsemnată 
în vasta organizaţie a milionarului Georges Baroldine. El 
era obișnuit să umble cu banii. Știu imediat că plicul plin 
de bilete conţinea o sumă mare... Şi el se hotărâse să 
moară, pentru că nu putea să găsească șapte sute de lire 
pentru a doua zi. 

Șapte sute de lire! Viaţa unui om valora mai mult decât 
suma asta mizerabilă, chiar aceea a unui sărman nebun 
care comisese o imprudenţă și care acum se întreba ce 
câștigase furând acești bani. Și nu era numai el în joc, dar 
Mary.... Mary, soţia lui de șase luni. Ea nu știa nimic, îl 
iubea, avea încredere în el, avea chiar puţină admiraţie 
pentru el. 

Ea nu bănuia nimic și asta pentru că el nu îndrăznea să-i 
spună că se gândise la sinucidere, modalitate rapidă și 

ușoară de a evada dintr-o situaţie de nedescurcat. lată că 
soarta îi trimetea mijlocul de a se salva, împreună cu Mary. 
Mortul nu mai avea nevoie de suma aceasta. Fără nicio 
îndoială că fusese ucis din cauza acestor bani, căci lucrul 
era limpede. Railton sosind în ajutorul victimei, tulburase 
pe ucigaș. Acesta fugise mai înainte de a lua banii pentru 
care comisese crima. Poate că chiar îi luase, apoi în grabă 
îi lăsase să cadă, fără a mai sta să-i ridice. În tot cazul, 
dacă Railton n-ar fi apărut la momentul oportun, banii ar fi 
dispărut. Pentru ce deci n-ar profita de asta? Aceasta ar 
salva o femeie tânără de mizerie și disperare. 

El nu șovăi decât puţin, cuprins de o tentaţie prea 
puternică pentru natura lui slabă. Luând banii, el alergă 
spre ieșirea din fundătură, mai speriat decât fusese 
ucigașul mai înainte. El calcă pe ceva moale care scoase 
un urlet sfâșietor. O ființă neagră și îmblănită se aruncă 
asupra lui, sfâșiindu-i hainele, scuipând și mormăind, 
zgâriindu-i mâinile, cățărându-i-se pe piept până la faţă pe 
care de asemenea i-o zgârie. Railton apucă animalul și-l 
aruncă cu toate puterile de zid. Apoi fugi, cu faţa și mâinile 
acoperite de zgârieturi sângerânde, pricinuite de ghearele 
răzbunătoare ale pisicii negre. 

CAPITOLUL XX 
PE URMELE LUI PUMNAL BURTON 


Slade, așezat la biroul lui McGoorty de la Scotland Yard, 
îl aștepta pe acesta care-l convocase la o oră matinală 
printr-un mesaj telefonic. Acest mesaj îi făcuse cunoscut 
lui Slade că plasa aruncată asupra Londrei pentru a-l 
captura pe Rankin dăduse un rezultat neașteptat. Rankin 
fusese găsit, dar mort. Fusese găsit asasinat într-o 
ulicioară îngustă din cartierul Aldgate. 

McGoorty intră greoi în birou. 

— Ei? întreba Slade. 

— Nu e nici o eroare. El este. Vin de la Morgă și am fost 
la locul crimei. Rankin a fost ucis noaptea trecută în 
Aldgate cu o lovitură de cuţit. Lucru de profesionist 
experimentat. 

— Ai percheziţionat corpul? 

McGoorty făcu semn că da. 

— Nimic, nicio hârtie. 

Slade dădu din umeri. 

— Atunci, i-a luat cineva documentul. Asta-i evident. 
Când Rankin a părăsit ieri casa lui Derrick Grey, avea în 
posesia sa hârtia care ne preocupă. El a fost asasinat și i s- 
a furat documentul mai înainte ca să-l fi putut da celui ce-l 
plătea. E clar ca lumina zilei! 

— Cred că da, spuse McGoorty, după o clipă de tăcere. 
Asta înseamnă deci că mai sunt alte două grupuri în afară 
de noi care doresc să aibă această hârtie? 

— Ceea ce trebuie să facem acum, reluă Slade, este de 
a-l găsi pe asasinul lui Rankin și de a afla de la el cine l-a 

folosit. 

— Prima parte este ușoară, replică McGoorty. Pe gulerul 
și plastronul cămășii mortului s-au găsit amprente. La 
serviciul amprentelor se fac cercetări și vom avea 
rezultatul imediat. În acest timp, Grayson anchetează 
asupra faptelor și gesturilor defunctului înainte de dramă. 

Se auzi o bătaie în ușă, și Masters, expertul, intră. El 
părea satisfăcut. 

— Ei bine! Masters, văd că ai obţinut un rezultat, spuse 
inspectorul principal. Cine e omul? 

— Pumnal Burton, răspunse Masters. 

— Avem noroc, strigă McGoorty. Omul acesta e viclean, 
dar fără nicio inteligenţă. Va fi ușor de găsit! 

El sună și un tânăr, vioi și slab, apăru. 

— Bonjour, Carson, spuse șeful. Îl căutăm pe Pumnal 
Burton care a comis o crimă. Adu-l cât mai curând posibil. 
Dar înarmează-te. El știe să se folosească de cuţit. 

Polițistul făcu un semn afirmativ și ieși cu atâta calm ca 
și cum ar fi fost rugat să caute un ziar. 

— Carson își cunoaște meseria, spuse McGoorty. Sunt 
sigur că până diseară ne va aduce omul. 

— Până atunci, răspunse Slade, să mergem să vedem 
locul unde a fost găsit cadavrul. Imi pare rău că ai pus să-l 
ridice deja. 

— Nu eu, răspunse inspectorul principal. Când am ajuns 
acolo, fusese deja transportat la Morgă. Totuși, cum ela 
fost găsit într-o fundătură fără nicio locuinţă, am putut 
posta un poliţist la intrare, și cred că n-a fost atins nimic. 

Ei găsiră, într-adevăr, totul neatins. Slade examină 
locurile cu grijă. Sângele arăta locul exact unde căzuse 
corpul. Fundătura se termina printr-un fel de tunel sub o 
clădire. Acolo, lângă zid, se găsea cadavrul pisicii negre. 
După ce-l privi câteva clipe, Slade îl luă de pe jos. 

— Ce este? întrebă McGoorty. 

— Mă întreb cine a ucis pisica asta, răspunse Slade 
gânditor. 

— Poate a murit aici întâmplător. 

— Nu. Pisica asta a murit de moarte violentă. Asasinată, 
ar trebui să spun. A fost trântită de peretele acesta. Cred 
că ea a fost singurul martor al crimei. Și uite, adăugă el 
după o pauza, privește-i ghearele: sunt pline de sânge. 
Pisica asta a zgâriat pe cineva mai înainte de a fi trimisă pe 
lumea cealaltă. 

— Asta se poate explica, replică McGoorty. S-a plimbat 
pe aici după crimă și a călcat în sânge. 

— Nu cred că ai dreptate, Mac. Precis nu. Numai 
ghearele sunt acoperite de sânge, nu și tălpile labelor. Mai 
mult, dacă pisica ar fi călcat în sânge, s-ar vedea urmele 
labelor sale, ceea ce nu-i cazul. 

Slade scoase cu grijă dintre ghearele animalului două 
sau trei fire de păr blond pe care le puse între foile 
carnetului său, adăugând o scamă de lână gri de aceeași 
provenienţă. 

— Ce părere ai de toate astea? întrebă McGoorty, 
începând să se intereseze de incident. 

— Formez o teorie, răspunse Slade. Cred că faţa 
ucigașului, și probabil mâinile, trebuie să fie acoperite de 
zgârieturi adânci. El purta un costum de stofă gri sau de 
stofă cu fire gri; are părul blond, destul de lung. Am 
impresia că este un om tânăr, și destul de elegant. 

McGoorty îl privi uimit. 

— Până la oarecare punct îţi înţeleg raţionamentele à la 
Sherlock Holmes. Crezi că pisica s-a bătut cu ucigașul 
pentru motive cunoscute de ea, și că asasinul a ucis-o 
pentru a se apăra. Te înţeleg încă când spui că omul este 
blond și îmbrăcat în gri. Dar când afirmi că este tânăr și 
destul de elegant, mărturisesc că nu mai pricep nimic. 

— Asta nu-i decât o presupunere, explică Slade, nu o 
certitudine. După lungimea părului, îmi închipui că omul 
acela îl purta destul de lung pentru a-l da peste cap. 
Aceasta coafură la modă este adoptată în general de 
oamenii tineri și eleganți. 

— Așa merge, spuse McGoorty. Dacă presupunerea 
dumitale este exactă, asasinul nu este Pumnal Burton. El 
are părul negru și scurt și nu prea este un dandy. În 
sfârșit, după ce-l va aduce Carson, vom vedea dacă are faţa 
zgâriată; să telefonăm pentru a ști dacă au venit ceva vești. 

McGoorty telefonă la Scotland Yard și află că-l căutase 
Carson rugându-l să se ducă numaidecât la o adresa 
indicată din „East End”. El nu dăduse alte amănunte, în 
afară de faptul că-l regăsise pe Pumnal Burton. 

— Uite, spuse McGoorty. Ce-ţi spuneam eu? Carson e un 
copoi fin. Adresa dată de el nu e departe de aici. Să 
mergem imediat. 

Îl găsiră pe Carson așteptându-i într-o casă dărăpănată 
la cinci sute de metri de staţia Aldgate. 

— E în siguranţă? întrebă McGoorty urcând scările cu 
Slade și detectivul. 

— Da, e în siguranţă, răspunse Carson, dar mă tem ca 
nu ne va mai folosi la ceva, șefule. 

— De ce? 

— Pentru că e mort. 

— Asta-i fantastic! strigă McGoorty. Mor cu toţii? Ce i s- 
a întâmplat? 

— A fost ucis de dimineaţă, șefule. A fost văzut intrând 
în camera lui pe la șase dimineaţa. Nimeni n-a auzit nimic, 
casa fiind mai ales locuită de lucrători absenţi în timpul 
zilei; afară de asta, vacarmul de pe stradă ar fi înăbușit 
zgomotul unei împușcături. Am încercat să trag și eu un 
foc și oamenii de dedesubt n-au auzit nimic. lată camera. 

— Odată mai mult sosim cu întârziere, Mac, observa 
Slade. Cineva care căuta același lucru ca și noi a trecut pe 
aici. S-a cercetat peste tot, chiar în buzunarele mortului. 
Dacă Pumnal Burton avea documentul, l-a luat cel care l-a 
ucis. 

— Omul acesta nu e mort de mult timp. Cred că nu mai 
mult de o oră. 

McGoorty luă revolverul de pe jos: 

— Şi arma asta nu e aceea care l-a ucis. 

— Pentru ce? 

— Pentru că nu s-a tras cu ea. 

— Carson! chemă Slade. Spui că ai tras o împușcătură în 
camera asta. Unde s-a dus glontele? 

Dar ei îl căutară zadarnic pe Carson. Acesta dispăruse. 

Reîntorcându-se la Scotland Yard, McGoorty trimise un 
mesaj telefonic tuturor comisariatelor Londrei, cerându-le 
să cerceteze imediat pe lângă toţi medicii, infirmierele, 
farmaciștii, și în toate clinicele și spitalele, pentru a ști 
dacă un om cu fața zgâriată fusese îngrijit. In afară de 
asta, toţi agenţii de poliție primiră ordinul de a căuta și 
aresta pe orice individ rănit astfel. 

CAPITOLUL XXI 
SEMNUL PISICII NEGRE 


Pe la orele două dimineaţa, funcţionarul de bancă Mark 
Railton pătrunse tăcut în apartamentul modest ce-l ocupa 
în sudul Londrei. 

După ce intră încet în salonaș, Mark Railton se simţi în 
siguranţă. Nu-l văzuse nimeni. Dar el nu-și închipuia nicio 
clipă că obrazu-i zgâriat ar fi putut fi o dovadă în contra 
lui. Se gândi mai ales să ascundă banii. Micul apartament 
era tăcut; soția lui dormea. El luă plicul cu mâinile-i 
tremurânde. li trebuiau șapte sute de lire pentru ca totul 
să fie aranjat a doua zi, căci era sigur de a putea falsifica 
registrele pentru ca să nu se observe nimic. Numărând 
repede biletele, văzu ca avea șase mii de lire! O avere! 
Toate biletele erau de câte o sută de lire; pentru un 
funcţionar de bancă, era ușor să le schimbe... era 
salvarea!... Dar ce se mai afla în afară de bani în acel 
pachet mare? Un plic foarte subţire și înăuntru o foaie de 
pergament. O clipă, fu tentat s-o arunce în foc fără să se 
uite la ea, căci probabil că aceasta hârtie îl va face să 
cunoască identitatea omului pe care-l furase, și el nu ţinea 
deloc la asta. Dar focul era stins, soţia lui culcându-se 
devreme, obișnuită cu întârzierile soţului ei, care pretexta 
că lucrează pentru a putea petrece nopţile în oraș. El citi 
repede, și cunoștințele lui în chestiuni financiare îl făcură 
să înțeleagă imediat ceea ce pentru alţii ar fi părut obscur. 
Ceea ce citise nu era mai puţin decât o mărturisire de furt 
în dauna Guvernului cu ajutorul contractelor din timpul 
războiului. Nu se putea înșela. Era scris în termeni 


96 


comerciali: 


„Subsemnaţii recunoaștem a fi conspirat pentru a 
deturna șapte milioane de lire cu ajutorul unor contracte 
frauduloase”. 


Fiecare fraudă era urmată de amănunte și indica suma 
furată. Railton, cu respiraţia tăiată, căzuse pe un scaun. 
Foaia era scrisă pe ambele părți și povestea fraude 
colosale analoage, făcute după război, operaţiuni de 
schimb, devalorizare în profitul câtorva magistrați ai 
finanţei. Railton înţelese imediat motivul existenţei acestui 
document care, la prima vedere, părea un act de nebunie; 
acești șapte oameni nu aveau nicio încredere unii în alţii. 
El examină numele: le cunoștea pe toate, afară de unul. La 
ultima semnătură, el scoase un fluierat de uimire. Era 
numele lui Georges Baroldine. Acesta din urmă era în 
fruntea uneia din cele mai mari bănci din ţară, chiar în 
aceea în care era funcționar Railton. 

Railton reflectă. El furase băncii lui Georges Baroldine 
șapte sute de lire pe care avea să-i pună la loc mai înainte 
de a i se fi verificat registrele. El furase de asemeni șase 
mii de lire unui mort necunoscut. Și ţinea în mână un 
document care ar duce pe Baroldine la închisoare și pe alţi 
șase financiari, dezonorându-i și ruinându-i fără milă. În 
ciuda dibăciei sale, se putea ca contabilii să-i descopere 
frauda, cu toate că banii ar fi la loc. Va urma o anchetă, în 
care caz va fi bine să aibă această armă pentru a-și 
ameninţa patronul. 

— Dragă, de ce vii așa de târziu?... Dumnezeule! Ce sunt 
toţi banii aceștia? 

Railton sări în sus. Fără a se întoarce, el adună banii și-i 
acoperi. Apoi râse nervos. 

— Din nefericire, nu sunt ai mei, dragă. Banii aceștia 
aparțin băncii. Am lucrat până târziu și nu era nimeni să 
încuie casa de bani, sau mai bine zis casa de bani era 

încuiată și nu era nimeni s-o descuie. Atunci m-am gândit 
că e mai bine să-i aduc aici. Sunt responsabil de ei și te 
asigur că nu eram deloc liniștit știindu-mă cu o asemenea 
suma asupra mea. 

El se întoarse zâmbind; femeia scoase un ţipat. El se 
ridică, mirat, și se duse spre ea, dar ea ţipă iar. 

— Ce ai? întrebă el speriat. 

Putea ea să-i citească gândurile sau era nebună? 

— Mark, faţa ta! Ce-ai făcut? 

Ea tremura, și, voi să tipe din nou, dar el o apucă de 
umeri și o scutură. 

— Nu fii proastă. O să trezești toată casa. 

El se privi în oglindă și rămase încremenit de înfățișarea 
sa. Jumătate din faţă era acoperită cu sânge închegat... Și 
el umblase așa pe stradă! Dacă l-ar fi văzut vreun sergent, 
desigur că l-ar fi oprit. Ce noroc avusese! 

— Nu e atât de grav după cum pare, spuse el. E din 
cauza unei pisici. 

— O pisică? 

— Da, o pisică. leșind de la bancă, pe întuneric am 
călcat peste o pisică care s-a aruncat asupra mea. Bine că 
nu mi-a scos ochii. 

Tânăra femeie era tulburată; ea plângea în timp ce-i 
pansa rănile. 

A doua zi de dimineaţă, ea încercă să-l hotărască pe 
Mark să se ducă la un doctor, dar el râse de ea. El ar fi 
dorit să nu iasă, pentru a nu se arata în oraș cu fața 
zgâriată, dar trebuia să fie devreme la bancă dacă voia să 
evite să fie arestat pentru deturnare. 

După amiază, după ce termină treburile în casă, tânăra 
d-nă Railton se îndreptă spre farmacistul din cartier. Ea 
voia să-i explice că soţul ei fusese zgâriat și mușcat de o 
pisică, și să-i ceară câteva sfaturi pentru a evita infectarea 
rănilor. Când intră, prăvălia era goală. Ea îl zări pe 
farmacist în camera din fundul prăvăliei. Cu el se găsea un 
agent de poliție ale cărui cuvinte ajunseră la urechile sale. 

— Facem aceeași anchetă la toţi farmaciștii și medicii 
din cartier. Căutăm un om a cărui faţă a fost zgâriată tare 
de o pisică. Credem că omul acesta este blond, că poartă 
un costum gri și că e tânăr și elegant. În tot cazul, are 
zgârieturi pe faţă și desigur și pe mâini. 

D-na Railton, făcu un efort să se stăpânească și ceru 
niște acid boric. Ea nu scosese nicio vorbă despre 
adevăratul motiv care o adusese în farmacie. 

CAPITOLUL XXII 
CONTELE DE BRAGANDA 


Contele de Braganda, din nobleţă italiană, mai cunoscut 
în lumea hoților sub numele de Lessinger, şedea în 
frumoasa lui sufragerie ce dădea spre Saint-James Park. În 
dimineaţa aceea fusese leneș. Erau orele zece și el de-abia 
se sculase. 

Un om intră fără să bată la ușă. 

— Bună ziua, Cossack, spuse contele cu afabilitate 
Rankin e aici? Îl voi vedea de îndată ce va fi gata să-mi dea 
raportul. 

Omul tresări. 

— Ai spus Rankin, șefule? 

— Da. Ce este? 

— N-ai citit ziarele? 

— Nu! 

— Ai face bine să te uiţi puţin prin ele, spuse Cossack 
părăsind încăperea în grabă. 

O oră mai târziu, uitând de mâncare, Lessinger era 
cufundat în reflecţii, cu ziarele de dimineaţă răspândite în 
jurul lui. Ușa se deschise și-și făcu apariția omul cunoscut 
la Scotland Yard ca „copoiul cel fin”, 

— Bună ziua, șefule, spuse el. 

— Bună ziua, Carson. Erai în căutarea unui anume 
Burton care l-a ucis pe Rankin, l-ai găsit? 

— Da, șefule, dar stricând lucrurile. 

— Toţi sunteţi la fel. Dacă nu sunt cu voi ca să vă 
conduc, încurcaţi totul. Ce-ai făcut? 

— M-am trădat, șefule. A trebuit să fug și nu mă voi mai 

putea întoarce la Scotland Yard. 

Lessinger oftă. 

— Putea să fie și mai rău. Din fericire mai am și alţi 
oameni acolo. Ce ţi-a spus Burton? 

— Pumnal Burton nu mi-a spus nimic. A reacţionat și era 
cât pe aci să rămân acolo. Toată lumea credea că Burton 
se folosea numai de cuţit. Totuși, primul lucru pe care l-a 
făcut văzându-mă, a fost să-și ia revolverul și norocul meu 
că am reușit să trag primul. 

— L-ai ucis? 

— Da, din nenorocire. N-aveam de ales. 

Figura lui Lessinger se întunecă. 

— În sfârșit, el e acela care l-a ucis pe Rankin, nu? 

— Fără nicio îndoială. 

— Şi documentul? 

— Nu era acolo. 

— Nu era acolo? repetă Lessinger. 

— Am răscolit casa cu susul în jos. Documentul nu există 
și nu era nicio urmă de bani. E uimitor. Dacă Burton era în 
serviciul celor Șapte, după cum gândeam, și le-ar fi dat 
hârtia mai înainte de a se reîntoarce acasă, ar fi avut o 
sumă de bani, dar nu erau nici banii și nici documentul. 

Lessinger tăcu timp de câteva minute. 

— Nu există decât o explicaţie, spuse el în sfârșit. 
Pumnal Burton n-a avut documentul după ce l-a ucis pe 
Rankin. Probabil că a fost întrerupt și a trebuit să fugă. Am 
impresia că a intervenit o a treia persoană. De la Scotland 
Yard mai ai ceva vești? 

— Da, șefule. Slade a trimis un mesaj tuturor 
comisariatelor capitalei ordonându-le să caute în toate 
spitalele și la toţi medicii și farmaciștii, un om care a cerut 
să-i fie îngrijite zgârieturile de pe faţă. 

— Zgârieturi? Ce fel? 

— Nu știu. Dar asta-i în legătură cu crima. Poate e 
amestecată o femeie în afacere; o ceartă, zgârieturi. 

— Ancheta lor a avut vreun rezultat? 

— Nu știu. 

Carson povesti în amănunt descoperirea corpului lui 
Rankin în fundătură și cum fusese identificat ucigașul prin 
amprentele găsite pe cămașa cadavrului. 

— Ai fost la locul crimei? întrebă Lessinger. 

— N-am fost trimis, dar în drum spre Burton, m-am oprit 
acolo. Cum s-a putut vâri Rankin în fundătură aceea, în 
mijlocul nopţii, cu un document, care, după cum se pare, 
valorează o avere? E de neînchipuit. Când am ajuns acolo, 
cadavrul fusese ridicat. 

— Altceva ai mai remarcat pe acolo? 

— Nimic. Nu erau decât doi polițiști însărcinaţi să 
oprească lumea să treacă, și o baltă de sânge. Ah! am mai 
observat o pisică neagră moartă. 

— O pisică moartă? Spui că era o pisică moartă? Și nu 
înţelegi pentru ce este căutat un om cu faţa zgâriată?.. 
Trebuie ca noi să-l găsim pe omul acela înaintea poliţiei! 

CAPITOLUL XXIII 
O ARESTARE 


Slade nu-și putea neglija cu totul îndatoririle sale de 
membru al Parlamentului. Deci îi fu imposibil de a se 
reîntoarce la Scotland Yard mai înainte de a doua zi după 
amiază. 

McGoorty părea bine dispus, ceea ce-i dădu speranţe lui 
Slade. 

— Ei, Mac, îi spuse el, ai găsit omul cu faţa zgâriată? 

— Nu, răspunse inspectorul principal. Omul acesta 
trebuie să se fi ascuns undeva și nu va ieși decât vindecat. 

— Atunci? 

— Stai să vezi, dragul meu Slade. Când am dat dispoziţii 
să fie căutat omul cu faţa zgâriată, am dat și 
semnalmentele lui Carson. Am pică pe el, căci îl socoteam 
ca unul din cei mai buni colaboratori ai mei. 

— Ei și? 

— L-am prins, spuse McGoorty mulţumit. Este închis 
într-un post de poliţie din nordul Londrei. Am fost anunţat 
adineaori. Hai să-l vedem! 

— Perfect, spuse Slade. Crezi că va vorbi? 

— Sper, mormăi McGoorty. 

— Mac, eu cred că e mai bine să mă duc singur. Poate 
voi avea mai mult noroc decât dacă ai să mă însoţești. 

Slade ajunse repede la unicul post de poliţie din nordul 
Londrei. 

— Îmi pare rău, spuse Slade lui Carson, că nu te-ai 
mărginit să-l urmărești pentru a vedea unde se duce. Asta 
ne-ar fi ajutat poate să ajungem la aceia pentru care 

lucrează și pe care îi căutăm. 

Agentul, care spera să se reîntoarcă la Yard, fu 
consternat. 

Slade, pus în prezenţa lui Carson, își dădu seama 
imediat că acesta, inteligent și destul de bine educat, știa 
să tacă, rămânând curtenitor. 

— Nu voi insista, spuse Slade. Știu că atunci când un 
detectiv stimat la Scotland Yard se arată a fi trădător, orice 
ar spune el, nu poate spera în indulgență. 

El plecă, dar Carson îl chemă înapoi. 

— Vă voi spune ce pot, domnule. Ştiţi că lucrez pentru 
cineva, dar nu va voi spune cine. Ceea ce vă pot aduce la 
cunoștință, este că Rankin a fost într-adevăr ucis de 
Pumnal Burton. Nu există nicio îndoială. 

— Asta o știm, replică sec Slade. Dar poţi să-mi spui cine 
l-a ucis pe Burton? 

— Eu, răspunse Carson calm. El știa pentru ce veneam, 
și eu știam că el știa. A fost cât pe aici să fiu ucis de el, 
căci credeam că nu întrebuinţează niciodată revolverul, 
dar mă înșelam. Eu am tras cu o jumătate de secundă 
înaintea lui. Asta n-are nicio importanţă. Mai important 
este că n-am găsit ceea ce venisem să caut. Documentul nu 
era nici asupra lui, nici în încăpere; și nici bani nu erau. În 
afară de numele celor pentru care lucrez, și pe care nu le 
voi spune, nu mai văd ce-aș mai avea de adăugat. 

— Supravegheaţi omul, recomandă Slade la plecare, 
șefului postului de poliţie. Lessinger e amestecat aici. Așa 
că, fii atent, altfel rămai fără prizonier. 

CAPITOLUL XXIV 
ENIGMATICUL DOMN GREY 


Slade mergea îngândurat. Dar, ridicând ochii, din 
întâmplare, îl văzu pe însuși dl. Derrick Grey. 

Slade fu într-atât de uimit încât continuă să mai meargă 
mașinal câţiva metri înainte de a-și reveni. 

Derrick Grey trecuse pe lângă el. Ei se priviseră și 
tăcuseră amândoi; totuși se cunoșteau foarte bine și erau 
buni prieteni. 

Slade se întoarse repede. Omul cu care se întâlnise se 
îndepărtă. El era îmbrăcat cu costumul bleumarin pe care-l 
purta Grey de obicei; pe cap avea pălăria de sport care 
făcea obiectul glumelor cercurilor politice. El mergea, cu 
umerii încovoiaţi, cu ochii plecaţi în pământ, cu toate că-i 
ridicase pentru a-l privi pe Slade în trecere. Ce făcea 
Derrick Grey în acest cartier? Slade nu se gândi prea mult. 
Grey nu mergea repede, era ușor să traverseze strada și 
să-l întreacă, apoi să traverseze înapoi pentru a se găsi în 
faţa lui. De data aceasta, Slade voia să se asigure că Grey 
îl vedea, el îl privi în ochi ca și cum ar fi vrut să-i 
vorbească. Grey îi întoarse privirea și continuă să meargă 
fără a părea să-l recunoască. 

Slade fu surprins. Omul avea o privire ciudat de goală, 
lipsită de flacăra care strălucea întotdeauna în ochii lui de 
fanatic. 

— Aici e ceva bizar, murmură Slade. Să-și fi pierdut oare 
memoria? 

El hotări să-l urmărească, pentru a vedea unde se duce, 
poate să încerce să-i vorbească. 

Grey se opri deodată înaintea unei case destul de 
dărăpănate, sui câteva trepte și dispăru printr-o ușă 
întredeschisă. Hotărârea lui Slade fu imediată. Dacă Grey 
dispăruse de bună voie, și văzuse că era urmărit, căuta 
poate să-și tragă urmăritorul pe sfoară. Slade pătrunse și 
el în casă și, găsind întuneric, nu mai știu încotro să apuce. 
D. Grey dispăruse. Se asigură că parterul nu prezenta 
niciun interes, două uși fiind zăvorâte și-a treia cameră 
goală. Urcă la primul etaj și văzu lumină sub o ușă. 

La întâmplare, bătu în ea. 

— Dumneata ești, domnule Slade? Intră îi strigă o voce. 

Ce era asta? Slade crezu că recunoaște vocea; dar nu 
era aceea a lui Derrick Grey. 

Ascultând invitaţia, Slade intră în încăpere; un om 
termina de aranjat o lampa cu gaz pe care o aprinsese. 
Fără îndoială că era Derrick Grey. 

— Ce mai faci, domnule Slade? Nu ne-am văzut cam de 
mult, spuse omul înaintând cu mâna întinsă. 

Slade strânse mașinal mâna și întrebă: 

— Ia spune, ești sau nu Grey? 

— Desigur că nu, afirmă celălalt râzând. Ce întrebare! 

— Atunci cine dracu ești? 

— Lessinger! Credeam că mi-ai recunoscut vocea. 

Slade se încruntă. Într-adevăr, el recunoscuse vocea lui 
Lessinger. Detectivul se încordă, gata la acţiune. 

— Care-i jocul dumitale, Lessinger? întrebă el. 

Lessinger îi oferi ţigări și după ce fu refuzat își aprinse 
una și răspunse: 

— Te felicit de perspicacitatea dumitale, domnule Slade. 
Ești inteligent. Un joc, spui? Este. Noi suntem 
profesioniști, artiști. În acest joc, urmărim același scop. 
Dacă vrei, să facem pace pentru astă seară. Te invit la 
cină. 

Slade scutura din cap. 

— Eu sunt acela care te invit, dacă-mi dai voie. 

Lessinger începu să râdă. 

— Nu-ţi dau voie. Cred că ghicesc unde mă vei face să 
cinez, și sunt satul de mâncarea Statului. Te invit și nu poţi 
refuza! 

Slade aruncă o privire prin cameră. 

Lessinger râse din nou. 

— Uite! adaugă el deschizând ușa prin care intrase 
Slade. 

Acesta din urmă, distinse în penumbră, patru oameni, 
nemișcaţi, purtând măști negre, ceea ce le dădea un aspect 
sinistru. 

— Scuză măștile, dragul meu Slade, spuse Lessinger. 
Nu-i pentru plăcerea de a face teatru, ci pentru ca, mai 
târziu, să nu poţi identifica pe acești oameni, pe care poate 
că îi și cunoști. Îţi dai seama că sunt stăpân pe situaţie. 

Slade își dădu seama că intrase orbește în cursa ce i se 
întinsese. El se întoarse brusc, ducând mâna la buzunarul 
de la spate. Simti un fior rece. Buzunarul era gol. 

— Salomon! chemă Lessinger, mereu calm. 

Unul din oamenii mascaţi înaintă și, fără a scoate o 
vorbă, îi întinse lui Lessinger un pachet înnodat într-o 
batistă roșie. 

— Dragul meu Slade, am aici revolverul dumitale. 
Înţelegi că câteva mici precauţiuni fac parte din programul 
meu. 

Slade își reluă calmul. 

— Vasăzică totul era pregătit pentru a mă captura, fără 
riscuri, murmură el. 

— Exact, răspunse Lessinger cu un salut ironic. 

— Dar deghizarea dumitale? reluă Slade. Cum ai făcut 
rost de hainele lui Derrick Grey? Poţi să-mi explici? 

— Pentru moment, nu, spuse Lessinger. E un mic secret 
care nu-ţi va fi spus decât în actul al treilea, înainte de 
căderea cortinei. Îţi promit un loc în primul rând. 

Slade nu se putu împiedica să zâmbească faţă de 
sângele rece al aventurierului. Și, totuși, trebuia să 
privească faptele cu atenţie. Era oare aceasta preludiul 


107 


unei a doua sechestrări? Poate avea să dispară și el, ca 
Derrick Grey? 

— Uite-ţi revolverul, spuse Lessinger, făcând să apară 
obiectul din batista roșie asemeni unui prestidigitator. 

— Mi-au golit buzunarele? strigă Slade buimăcit. 

— A fost cât se poate de ușor, replică Lessinger mereu 
zâmbind. Îţi amintești de înghesuiala din staţia North 
London? Ei bine! bravul Salomon se găsea acolo. 

Urma o clipă de tăcere. 

— Ei, ce spui, dragul meu Slade? reluă Lessinger. 
Primești invitația mea? Cred ca nu te vei plictisi. N-o să 
mergem într-un restaurant, ci în vizuina mea, în caverna 
hoţilor, unde îmi pun la cale toate acţiunile mele rele. Vei îi 
acasă mai înainte de a se face ziuă. 

— E un târg? întreba Slade. 

— Ai cuvântul de onoare al celui mai mare escroc din 
Europa. 

— Perfect, spuse Slade. Accept. 

— Bravo! strigă Lessinger râzând ca un copil. Eşti omul 
care-mi trebuie! Și acum, permiţi să fii legat la ochi? 

— Nu, răspunse Slade. 

— Vai! e o necesitate, insistă Lessinger cu o expresie de 
tristeţe destul de comică. Îmi pare rău că tratez un oaspete 
onorat într-un mod lipsit de curtoazie, dar vizuina mea 
secretă nu trebuie să fie reperată. Acum, dacă ai prefera 
puţin cloroform, oamenii mei vor face cele cuvenite cu 
multă grijă și blândeţe, chiar dacă reziști. 

Slade nu-și putu stăpâni un zâmbet. Lessinger avea 
simţul humorului. 

— Dar cum voi merge cu ochii legaţi? A 

— Nimic mai ușor, dragul meu Slade. Iți voi acoperi 
capul cu un bandaj, eu îţi voi da braţul, și vei fi prietenul 
meu bolnav. Astfel te vei urca în mașina mea. 

Consimţi deci să fie legat la ochi, de către oamenii 
mascaţi care o făcură cu multă îndemânare. Dacă spera să 
vadă prin legătură, fu dezamăgit. Mai întâi i se puseră 

bucăţi de vată peste ochi, apoi i se înfășură un bandaj și, 
pe deasupra, un mic cozoroc negru. 

Slade fu astfel condus în mașină, care porni imediat, 
pentru ceea ce părea să fie un voiaj destul de lung. După 
câtva timp, putu conchide prin lipsa de circulaţie că erau 
afară din Londra. După vre-o douăzeci de kilometri, după 
aprecierea lui, el auzi din nou un zgomot de tramvaie și 
alte mașini; erau din nou într-un oraș mare. Ce oraș mare 
putea fi la douăzeci de kilometri de Londra? După puţin 
timp, nu mai auzi zgomotul tramvaielor; totuși, era sigur că 
se mai aflau încă în oraș. Mașina se opri îndată. 

— Ilată-ne sosiți! strigă Lessinger. Vei pătrunde în 
pivniţa hoților, ca Ali Baba. 

— Suntem în fața casei dumitale? întrebă Slade. 

— Casă! protestă Lessinger. Doar nu-ţi închipui că 
locuiesc în ceva atât de vulgar ca o cască! Asta-i o stâncă. 
O lovesc cu bagheta mea magică și strig: „Sesam, 
deschide-te!” 

— Acum, se gândi Slade, ar trebui să-mi smulg bandajul 
pentru a vedea unde suntem. 

CAPITOLUL XXV 
„CAVERNA HOTILOR” 


Maşina se oprise, credea Slade, în fața casei lui 
Lessinger. 

Slade fu dus între Cossack și Lessinger care-l conducea, 
spunându-i când trebuia să urce sau să coboare o treaptă. 
El observă că suise șase pentru a intra în casă. Apoi urcase 
o scară acoperită cu un covor gros, străbătu un coridor la 
fel și intră într-o cameră. Acolo, i se scoase bandajul și 
cătușele. El văzu o încăpere destul de vastă, mobilată cu 
un gust perfect și al cărei centru era ocupat de o masă. 

Slade constată că în această încăpere fiecare obiect era 
de valoare. El tresări recunoscând un tablou celebru care 
dispăruse de trei ani dintr-o colecţie princiară. Nimeni nu-i 
atribuise vreodată dispariţia sa lui Lessinger. 

„Totul provine din furturi”, gândi el. 

Slade se așeză lângă masă. Atunci zări prin partea 
superioară a uneia din ferestre ceva care-i atrase atenţia. 
Ferestrele erau pe trei sferturi acoperite cu perdele groase 
ce nu lăsau să se vadă decât un colţ de cer. Dar acum, 
Slade vedea trecând prin fereastra cea mai depărtată de el 
o lumină puternică foarte sus, ca în vârful unui turn, cam 
la vreun kilometru distanţă. El nu putu distinge pe ce era 
așezată lumina, nu vedea decât lumina puternică prin 
beznă. 

El conchise îndată că această lumină indica un 
aerodrom, și trebuia să ghideze avioanele pentru a ateriza 
noaptea. Caută care era orașul la douăzeci de kilometri de 
Londra care avea în apropiere un aerodrom, și nu găsi. 

Poate calculase viteza greșit și parcurseseră treizeci sau 
patruzeci de kilometri în loc de douăzeci. Deodată 
gândurile îi fură întrerupte de o scurtă exclamare a lui 
Lessinger, care observă că musafirul său se uita pe 
fereastră. 

Lessinger apasă pe un buton așezat în perete lângă el. 
Se auzi un zgomot ușor și în faţa fiecărei ferestre cobori 
câte un oblon de fier. 

Slade, surprins, tresări. 

— Asta-i una din invențiile mele, explică Lessinger 
zâmbind. Când am un invitat, servitorul are datoria de a 
lăsa obloanele. Dar trebuie să te aștepți întotdeauna ca un 
servitor să fie neglijent sau uituc. Dacă mai sunt vreodată 
arestat, va fi desigur din vina unui subordonat. 

După cină, fumară ţigări minunate. Lessinger vorbind cu 
bună voinţă despre comorile de artă pe care le adunase, nu 
se feri deloc să-i arate musafirului și alte obiecte din 
„colecţia” sa, nici de a-l scoate din cameră. 

Spre miezul nopţii, Lessinger sună, și un servitor intră 
aducându-i lui Slade pardesiul și pălăria. Slade privi omul 
cu uimire. Era Carson pe care-l lăsase cu câteva ore mai 
devreme în postul de poliție din nordul Londrei. Carson, 
copoiul cel fin! 

Carson îl salută politicos pe Slade, care revenindu-și din 
surprindere îi spuse cam acru: 

— Ei! văd că nu ţi-ai pierdut timpul degeaba! 

— Totul era aranjat mai înainte de a mă vedea, domnule 
Slade, răspunse Carson. 

— Aranjat!... strigă Slade. Cum asta? 

El se opri și adăugă: 

— Nu cred că mi-e permis să întreb cum s-a putut face 
asta? 

Lessinger râdea ca un copil. 

— Dar de ce nu, dragă Slade? Noi nu ne ţinem metodele 
secrete; de altfel, ele nu au nimic extraordinar: organizare 
și bun simț. lată secretul. Eu am o mașină de-a poliţiei și 

câteva uniforme. Mașina mea s-a dus să ia prizonierul după 
un telefon care anunţa asta; asta-i tot. 

Slade dădu din umeri. 

— Este mașina despre care mi-a vorbit inspectorul. El 
mi-a spus că ar fi mulțumit să nu mai aibă responsabilitate, 
a fost ascultat repede. 

— Acum, te vom duce la Londra, reluă aventurierul. De 
data asta va fi necesar să-ți punem cătușe. Nu, nu-i așa? 

— N-o voi vedea pe Serpolet înainte de plecare? întrebă 
Slade. 

— Din nefericire nu, răspunse Lessinger. Astă seară e 
plecată. Va fi dezolată. 

— Şi eu la fel, spuse Slade, în timp ce Carson îl lega la 
ochi. 

Slade fu condus din nou prin coridoare și scări. Când se 
deschise ușa de la intrare, el încercă să facă unele 
observaţii. El bătu cu piciorul în prag și observă că treapta 
era de aramă, apoi notă un ștergător pentru picioare, cam 
la vreun metru distanţă de cele șase trepte. El se ţinu de 
balustradă și făcu atunci o descoperire, importantă poate: 
mâna sa întâlni un obiect metalic ce părea să fie un 
stingător de lumânări întors și foarte mare. Ce era oare în 
realitate? Ce ornament poate semăna cu un stingător 
întors măsurând cam un picior? Deodată înțelese. Era un 
stingător pentru torţe! În unele cartiere din Londra, erau 
câteva case vechi care mai aveau încă la ușile lor astfel de 
obiecte ce se întrebuinţau odinioară. Acestea se puteau 
găsi și în altă parte nu numai la Londra. Problema consta 
deci în a repera un oraș mare în împrejurimile Londrei și 
unde se afla un aerodrom, cu un turn luminat, tramvaie, și, 
cel puţin, o casă veche cu stingătorul fixat la intrare pe o 
grilă de fier. Aceasta părea mai simplu decât a căuta pe 
omul cu faţa zgâriată. 

Slade fu urcat în mașină și ei reluară același drum 
liniștit și fără circulaţie, dovadă că erau afară din oraș. 

După vreo douăzeci de kilometri, din nou străzi ticsite: 

Londra fără îndoială. 

Deodată nasul și gura lui Slade fură acoperite cu ceva în 
timp ce era ţinut de mâini. El încercă să se zbată, dar 
zadarnic: un miros fad și greţos îi umplea plămânii, îl 
sufoca. Puterile îl părăseau; nu mai putu lupta. 

CAPITOLUL XXVI 
„OMUL CARE ARE DOCUMENTUL! 


În acest timp, afacerile lui Mark Railton, tânărul 
funcţionar de bancă care luase șase mii de lire de lângă 
cadavrul lui Rankin, erau din ce în ce mai complicate și se 
apropiau, încet, dar sigur, „spre un deznodământ dramatic. 

El trăia într-o veșnică stare de teroare. Așezat în fața 
căminului, el vedea deodată ochii tinerei sale soții, fixaţi 
asupra lui cu o privire scrutătoare unde vedea în același 
timp groază și teamă. Era inexplicabil. Soţia lui nu știa 
nimic. Pentru ce îl supraveghea? 

El plătise la bancă cele șapte sute de lire cu care era 
dator. Contabilii verificaseră registrele și nu observaseră 
nicio neregulă. Despre partea asta totul mergea bine. Dar 
zgârieturile sale se cicatrizau destul de încet. Soţia lui i le 
spăla dimineaţa și seara cu acid boric, și nu survenise nici 
o complicaţie. Liniile roșii și lămurite ce se mai vedeau 
încă pe faţa lui îl nelinișteau. El le masca de bine de rău pe 
stradă, cu un fular și cu borul pălăriei lăsat pe ochi. 

În sfârșit, încă câteva zile și aceste semne nu vor mai fi 
vizibile. Atunci, orice amintire despre această noapte 
grozavă ar fi dispărut. El își repeta mereu că fusese 
favorizat de noroc. Cele cinci mii trei sute de lire care-i 
rămăsese erau într-un sertar al biroului său, ignorate de 
soţia lui. Deci nu avea niciun motiv să fie preocupat. Totuși 
nu reușea să se scape de spaima ce-l stăpânea. 

El nu știa totuși că soţia lui văzuse acești bani și aflase 
că poliția caută un asasin cu faţa zgâriată de o pisică. Ceea 
ce nu știa de asemenea, este că, în timp ce-și fuma pipa 

lângă foc, repetând toate aceste lucruri, contabilii îi 
cercetau registrele a doua oară, după cererea patronului 
său, Dl. Baroldine. Ceea ce nu știa în sfârșit, este că Mary, 
soţia lui, trăia și ea sub teroare. Ei îi era frică de soțul sau 
frică de orice, îi era frică de fiecare pas, fiecare umbră, 
fiecare bătaie în ușă. Îi era frică de această sumă mare de 
bani, ascunsă în sertarul biroului și de ceea ce ea putea să 
însemne. 

Mary nu îndrăznea să vorbească soțului ei despre asta; 
nu avea putere. Cu toate că știa că pe el îl caută poliţia și 
că fiecare ieșire de-a lui din casă reprezenta un risc pentru 
el, ea nu îndrăznea să-i vorbească nici să-l avertizeze. 

După trei zile de zbucium ea se convinse că trebuia, cu 
orice preţ, să ducă acești bani din casă. Își iubea încă 
soțul, cu toată teama ce i-o inspira, și atâta timp cât banii 
aceștia vor fi în apartament, ei vor constitui o dovadă care 
l-ar putea trimite la eșafod. A doua zi de dimineaţă, de 
îndată ce-l văzu plecând ea se duse spre micul birou al 
cărui sertar îl găsi încuiat ceea ce era neobișnuit. Railton 
luase cheia cu el, dar Mary știa că cheia de la dulap se 
potrivește la sertar. Câteva clipe mai târziu, sertarul era 
deschis. Tânără femeie văzu banii; cinci mii trei sute de 
lire. În același plic se mai găsea o foaie de pergament 
acoperită cu un scris strâns; ea o citi, dar nu înţelese mare 
lucru și gândi că era vreo scrisoare de bancă; o puse deci 
la loc în sertar. Din teancul de bani făcu un pachet, și-l 
puse împreună cu niște haine vechi într-o valiză mică pe 
care o încuie și o duse la celalalt capăt al Londrei unde o 
depuse la gara King's Cross. Ne având curajul să distrugă 
banii cum avusese de gând la început își spuse că acolo nu 
mai erau compromiţători. 

Întorcându-se spre casă cu metro-ul în seara aceea, 
Mark Railton fu frapat de privirea ascuţită ce i-o arunca un 
om așezat lângă el în vagon și pe care nu-l cunoștea deloc. 
Ce însemna asta? 

Omul schimbă metro-ul în aceeași staţie cu Railton și se 

găsi din nou alături de el. Înfricoșat, Railton cobori la 
prima staţie, hotărât să scape de urmăritor. După ce 
schimbă câteva autobuze și metro-uri, el sosi acasă cu o 
întârziere de două ore, calmat și râzând de frica lui. 
Tăcerea și paloarea soţiei sale îl iritară. De ce era ea atât 
de întunecată? Deodată, își aminti că uitase să-și cumpere 
ziarul de seară. El ieși să-l cumpere din staţia metro-ului, 
situată alături de locuinţa sa. Trebuia cu orice preţ să 
urmărească progresul anchetei poliției asupra asasinării 
omului găsit în Aldgate. Până în prezent nu fusese 
descoperit nimic. Nici măcar numele mortului. Nu părea să 
se închipuie că avea asupra lui o sumă mare de bani. 
Cumpărând ziarul, Railton văzu un om în cabina telefonică. 
El tresări. Era omul care-l privise atât de ciudat în metro. 

În noaptea aceea nu putu dormi. Soţia sa rămase de 
asemenea trează, fără ca el să știe; ea se ruga pentru el. 

Omul care-l speriase atâta pe Mark Railton locuia pe 
aceeași stradă cu el; după cină el ieșise să telefoneze unui 
prieten. El nici nu-l remarcase măcar pe Mark Railton și-și 
fixase ochii asupra lui fără să-și dea seama. 

CAPITOLUL XXVII 
BANCHERUL BAROLDINE 


A doua zi de dimineaţă, marele bancher Georges 
Baroldine avu o întrevedere cu unul din personajele 
menţionate pe faimosul document, chiar personajul care, 
după părerea generală, nu mai putea avea vreo 
întrevedere cu oricine ar fi pe lume. 

Biroul particular al lui Baroldine era o încăpere 
construită cu grijă deosebită. Nu avea ferestre; zidurile 
erau acoperite cu placi de plută, ca și tavanul și parchetul, 
ușile duble erau masive și capitonate. Nici un zgomot nu 
putea nici pătrunde nici ieși. 

Cei doi bărbaţi erau singuri cu ușile încuiate. Ei păreau 
îngrijoraţi, mai ales acela care purta numele de Cyrus 
Rackem. Baroldine vorbea: 

— Ţi se va întâmpla asta, spunea el; sau vei fi internat 
într-un azil de nebuni, sau te vei sinucide a doua oară și de 
data asta, pentru totdeauna, Otto Sach. 

— Nu-mi spune așa! protestă celalalt, iritat. Otto Sach e 
mort. S-a sinucis și a fost incinerat la Paris. Știu că aici 
suntem singuri și că nu ne poate auzi nimeni. Totuși, îţi voi 
fi recunoscător să nu uiţi că numele meu este Cyrus 
Rackem! 

— Din New York, adaugă Baroldine, pe un ton 
ameninţător. Dl. Cyrus Rackem sosește din New York fără 
trecut, e în regulă! Dar dacă crezi că-ţi poţi evita 
responsabilitatea față de noi ceilalţi, atât de simplu, te 
înșeli. Îţi va trebui mai mult decât o falsă sinucidere, 
prietene! 

Fruntea lui Rackem deveni udă de sudoare. 

— Ce însemnează cuvintele astea, Baroldine? 

— Înseamnă asta, Otto Sach: ţi-ai pierdut documentul pe 
care noi am fost destul de proști să-l semnăm, pentru că ne 
temeam unii de ceilalţi. În consecinţă, ne-ai expus pe toţi la 
primejdii grave și nu trebuie să fii liniștit la ideea că Otto 
Sach fiind mort și incinerat, nu poate fi arestat ca noi. El 
poate fi și va fi. Schimbarea dumitale de identitate nu te va 
salva, vom avea noi grijă de asta. Vei împărtăși soarta 
noastră: scăpăm sau pierim cu toţii împreună. Fizionomia 
ţi-e schimbată, Otto. Părul ţi-a albit (mărturisesc că a avut 
de ce). Porţi mustață și barbă. Ai creat personajul lui Cyrus 
Rackem care este un alibi. Toate astea sunt foarte dibace, 
dar nu te vor salva, singurul lucru care l-ai putea face este 
de a regăsi documentul. 

Urmă o tăcere. 

— Eu nu încerc să vă trădez, spuse Rackem după o clipă. 
Voi scăpa sau voi cădea cu voi toţi. Documentul trebuie 
regăsit. Era în mâna lui Derrick Grey, o știm, știm de 
asemenea că Rankin l-a furat. 

— Credem, rectifică Baroldine. 

— Dacă vrei. Atunci, care este situaţia actuală? M-ai 
chemat să-mi spui ceva? Ce? Ce este? 

— Asta, numai, răspunse Baroldine calm. 

El luă dintr-un sertar un pachet de bancnote de câte o 
sută de lire și-l aruncă pe masă. 

Rackem se uită la bani. 

— Ei! și pe urmă? mormăi el. De ce-mi araţi banii 
aceștia? În numele cerului, vorbește! Îţi jur că nervii mei 
vor fi curând sleiţi. 

— Desigur că vor fi, dacă nu te stăpânești, spuse 
Baroldine cu severitate. Voi m-aţi autorizat cu toţii să 
cheltuiesc oricât pentru a regăsi documentul, asta m-a 
costat șase mii de lire. 

Rackem dădu din umeri. 

— Asta nu-i nimic. Aș plăti de zece ori câte șase mii de 

lire pentru a-l recăpăta. Dar spui că nu-l ai? 

— Ai răbdare; mai avem speranţe. Am plătit aceste șase 
mii unui polițist numit Harcourt, care a declarat că-l 
cunoaște pe omul ce deţinea acest document și consimţea 
să-l dea pentru această sumă. Ştii ce sta întâmplat. 
Harcourt dădu banii, crezând a fi primit în schimb 
documentul, el mi-l aduse, dar când deschisei plicul, nu 
mai era înăuntru decât o foaie de hârtie albă. 

— Pentru care ai plătit șase mii de lire, remarcă Rackem 
cu amărăciune. 

Baroldine se încruntă. 

— Astea sunt lucruri care se întâmplă. Joci contra lumii 
interlope. Nu există nicio regulă. Plătești înainte; dacă ai 
noroc, obţii un rezultat. Dacă nu... 

— Îmi închipui că acest Harcourt este o canalie, mormăi 
Rackem. 

— Nu știu nimic, replică bancherul. Desigur că nu cred 
să fie un om cinstit, dar cred că în tranzacţia asta a fost 
sincer. El spune că a văzut veritabilul document și l-a avut 
în mână. A dat banii acestui Rankin care, printr-o 
scamatorie, a păstrat documentul. Rankin a fost găsit 
asasinat a doua zi numai cu ceva mărunțţiș în buzunar. 
Banii și documentul dispăruseră. Acum, ajung la fapte. 
Aveam numerele bancnotelor date lui Harcourt și banca 
mea a încasat unele din ele zilele acestea. Iată-le, șapte 
sute de lire. Bilete cu totul noi din aceeași serie, ale căror 
numere sunt în continuare. 

— Ştii cine le-a plătit? 

— Nu. Nu știu. 

Rackem dădu din umeri. 

— Atunci, dacă nu știi asta, nu știi nimic. Noi știm că 
banii au intrat în mâinile cuiva, care-i va cheltui într-o zi 
sau alta. Banii au ajuns până la banca dumitale prin căi 
ocolite. Asta nu ne avansează deloc. Ceea ce ne trebuie e 
documentul. Banii n-au nicio importanţă. 

Urmă iar o tăcere. 

— Ei bine! domnule Rackem, îţi spun la revedere, reluă 
Baroldine. Nu-ţi pot spune nimic mai mult, neștiind nimic 
precis. Dar speranţa nu strică şi sper să pun mâna pe omul 
care ne-a vărsat acești bani. În acest caz, te voi anunţa. 
Acuma, lasă-mă. 

Rackem plecă. 

Câteva minute mai târziu, un băiat din biroul direcţiunii 
se apropie de unul din funcţionari, Mark Railton, care se 
găsea la casieria băncii și-i spuse că-l chema Dl. Baroldine. 
Mark Railton se ridică și se îndreptă spre ușă cu un pas 
nesigur, urmărit de privirile curioase ale colegilor lui. 

— Ce-i cu Railton? spuse unul din ei. Patronul l-a chemat 
în faimosul sau birou. Trebuie să fie ceva serios... de data 
asta, ceva mai serios decât zgârieturile de pe faţă. 

Dungile roșii ale zgârieturilor se vedeau mai mult pe 
obrazul palid al lui Railton când intră în biroul particular al 
directorului său. 

Văzând pe tânăr intrând, Baroldine se ridica hotărât, 
încuie ușa și puse cheia în buzunar, în așa fel să fie văzut 
de funcţionar. 

Railton înţelese intenţia acestui gest și-și adună tot 
curajul. La urma urmei, el avea o armă invincibilă: 
documentul, prin care își avea patronul la discreţia sa. 
Totuși, el tremura și fruntea i se acoperi cu sudoare. El 
văzu cu spaimă pe masă, teancul de registre. 

— Am să-ţi spun câteva cuvinte, Railton, începu 
directorul. De cât timp ești la bancă? 

— De zece ani, domnule. 

— Şi de când ești la contabilitate? 

— De șapte ani, domnule. 

— Şi ești satisfăcut de situaţia dumitale? 

— Da, domnule. 

Vocea lui Railton era din ce în ce mai slabă. El știa că 
marele Baroldine se juca cu el, îi simţea ochii pătrunzându- 
l ca un sfredel. 

— Nu te gândești să ne părăsești? 

— Oh! nu, domnule. 

— Foarte bine. Acum, îţi voi vorbi de dumneata personal. 
Ştii că e de datoria unei banei să cunoască viaţa 
particulară a funcţionarilor săi, și am fost anunţat că, de 
câtva timp, ai jucat, ţi-ai petrecut nopţile prin tripouri, ai 
dus o viaţă de risipă, oneroasă, care nu este compatibilă cu 
salariul dumitale. Scurt, dumneata cheltuiești mult mai 
mult decât câștigi. 

— Toate astea s-au terminat, domnule. Am înţeles că 
greșeam. 

— Sunt fericit s-o aflu, Railton. Nouă nu ne place să 
avem în personalul nostru oameni care cheltuiesc mai mult 
decât câștigă. În general asta-i destul de greu de realizat. 
Vrei să-mi spui cum ai reușit? 

— Am câștigat la cărţi și la curse. Am avut noroc, 
domnule. 

— Te felicit. Puţini sunt aceia care pot spune la fel. 
Acum, să vorbim de altceva, poate mai puţin plăcut. 

Railton se simţi pălind din nou. 

— Ştii că ti-au fost verificate registrele? întreba 
bancherul. 

— Da, domnule. 

— Crezi că socotelile au fost găsite exacte? 

— Ele sunt, domnule. Verificatorii n-au făcut nicio 
observaţie. 

— Nu dumitale, ci mie, declară Baroldine. Ei au procedat 
deci în noaptea asta la o a doua inspecţie, din ordinul meu, 
mă înţelegi? În noaptea asta. Ai ceva de spus? 

— Nu, răspunse Railton cu disperare. 

— Bine, bine. Vom vedea imediat. Raportul pe care l-am 
avut dovedește că, acum câteva zile, ţi-au lipsit șapte sute 
de lire. Dumneata ai furat sistematic banca în dauna 
clienţilor, de trei sau patru luni încoace. N-ai furat cu 
îndemânare. Asta nu putea trece neobservat. Ţi-o repet, 
deturnările dumitale sau ridicat la șapte sute de lire. 

— Nu există nici o deturnare, spuse Railton, conturile 

mele sunt echilibrate. 

— Am spus „s-au ridicat”, reluă Baroldine, căci acum 
conturile dumitale sunt echilibrate. Verificatorii o admit, 
dar treaba a fost făcută cu stângăcie, Railton. Avem 
dovada că dumneata însuţi ai pus banii la loc. 

— Atunci, domnule, totul este în regulă, spuse Railton, 
încăpățânat. 

Pumnul lui Baroldine se abătu peste masă. 

— Asta nu aranjează nimic, imbecilule! Timp de patru 
luni ai fost un hoţ. Nu numai că am descoperit când ai 
plătit ceea ce ai furat, dar am găsit și banii cu care ai 
plătit. Uite-i! 

El aruncă pachetul cu bani pe masă. Railton era în 
picioare, nemișcat, încăpățânat și revoltat. 

— N-ai nimic de spus? reluă Baroldine. Atunci să 
continui. Nu ai decât un singur mijloc pentru a evita 
închisoarea: unul singur. Poţi rămâne la bancă, greșeala 
dumitale va fi uitată, dacă îmi dai o explicaţie veridică și 
amănunțită de modul în care ai obținut aceste bilete. 

— Foarte bine, spuse Railton, ridicând deodată capul. Vă 
voi spune, domnule Baroldine. 

El spuse toată povestea, furtul sau, hotărârea ce-o luase 
de a se ucide, și găsirea banilor. 

— N-am avut nimic de a face cu crima, domnule 
Baroldine, încheie el. Dar sunt vinovat de a fi furat șapte 
sute de lire de la banca dvs. și de a fi luat șase mii de lire 
unui mort care nu mai avea nevoie de ele. Mă puteţi aduce 
înaintea justiţiei pentru asta... Dacă îndrăznițţi... 

Baroldine nu tresari, dar înţelesese. El rămase o clipă 
tăcut, privindu-l pe tânăr. El se gândea la absurditatea 
situaţiei. El, foarte bogat și ceilalţi șase, a căror putere în 
lumea finanţei era aproape fără margini, la discreţia 
acestui mic funcţionar neînsemnat, pe care îl plătea cu 
câteva lire pe săptămână. 

El nu se mai îndoia de locul unde era documentul și 
tremura de triumf și emoție, cu toate că nu lăsa să se vadă 

nimic. Câștigase. Ştia unde era documentul! Cât despre 
acest tânăr imbecil, era sigur că putea face ce vrea cu el. 
Dar situaţia era comică. 

— Nu prea înţeleg, Railton, reluă el. Ce însemnează 
aceste cuvinte: „Dacă îndrăzniți?" 

— Vream să spun, replică Railton hotărât, că plicul care 
conţinea cele șase mii de lire mai cuprindea și altceva. 

— O foaie de pergament? sugeră Dl. Baroldine. 

— Da, domnule, răspunse funcţionarul, o foaie de 
pergament cu o declaraţie, ce purta șapte semnături, 
dintre care și a dvs. Unul din semnatari s-a sinucis, acum 
câtva timp. Declaraţia este foarte lămurită, domnule, și aș 
fi cel mare dobitoc din lume dacă n-aş înțelege-o. 

— Desigur, Railton, spuse Baroldine amical. Cred că 
înţelegi. Să vorbim pe faţă, vrei? Dumneata ai hârtia aia și, 
din acest fapt, poţi crede că ai oarecare putere asupra 
mea. N-o admit și nici n-o neg. Dar, pe de altă parte, am și 
eu o oarecare putere asupra dumitale. Te pot da pe mâna 
poliţiei ca fiind asasinul unui om numit Rankin și cred că te 
vei găsi într-o situaţie destul de proastă. 

Railton conchise din aceste cuvinte că marele financiar 
se temea de el, curajul său crescu din ce în ce; el se așeză 
pe un scaun și râse insolent. Ochii lui Baroldine deveniră 
aspri, dar Railton nu băgă de seamă. 

— Nu puteţi face nimic, domnule Baroldine, declară 
Railton cu îndrăzneala. Dacă mă denunţaţi poliţiei ca 
ucigaș, veţi fi obligat să vorbiţi de acești bani, și cred că nu 
ţineţi deloc la asta. 

— Foarte bine, Railton, spuse Baroldine încet. Admit că 
ai argumente bune de care știi să te servești. Eu joc cu 
cărțile pe masă. Să vorbim de afaceri. Mărturisesc că 
hârtia asta e foarte importantă pentru mine, și e necesar s- 
o iau înapoi. Recunoști că o ai, nu? 

— Da, da, o am! replică funcţionarul pe un ton aproape 
vesel. O am, dar nu asupra mea. Este la mine acasă, în 
siguranţă, vă asigur. 

Sărmanul om se bucura de situaţie. Subaltern toată viața 
lui, el simţea pentru prima oară emoția minunată a puterii. 
În sfârșit, călca în picioare pe unul din puternicii acestei 
lumi. 

— Foarte bine, spuse Baroldine, cu o voce mieroasă. 
Recunosc că am mare nevoie de acest document; sunt gata 
să plătesc pentru a-l avea. 

— Așa da! strigă Railton; cu ochii strălucitori. Asta-i bun 
simţ. Cât sunteţi gata să daţi? 

— Şapte sute de lire, prietene. Suma pe care ai plătit-o 
deja băncii pentru a-ţi aranja contul. lată-i. Voi considera 
această afacere ca definitiv încheiată și uitată când îmi vei 
remite documentul. 

Tânărul râse batjocoritor. 

— Nimic de făcut, domnule Baroldine! Nu vă puteţi 
aranja atât de ușor. Oferta dvs. este foarte joasă, domnule 
Baroldine, mult prea joasă. Nu cumperi un automobil, ci-ţi 
cumperi averea, libertatea, poate viaţa. Veţi căpăta 
cincisprezece ani de muncă silnică și veţi muri înainte de 
sfârșitul pedepsei... Şi ceilalţi șase - sau mai curând cinci, 
pentru că Otto Sach s-a sinucis la Paris - pentru ei, ca și 
pentru dvs. hârtia asta valorează milioane. Și aveţi 
îndrăzneala de a veni să-mi reproșaţi șapte sute de lire 
mizerabile, luate băncii? Oh! știu bine ce spun, cât 
valorează hârtia și ce-aș putea face dacă aș uza de șantaj. 

— Mi se pare că nici nu faci altceva, remarcă Baroldine. 
Ei bine! spune o cifră. Care-i preţul dumitale? 

O expresie avidă și vicleană trecu prin ochii 
funcţionarului. Își avea norocul în mână, voia să profite. 

— Să vedem, calculă el cu voce tare. Am deja șase mii de 
lire, nu, cinci mii trei sute exact. Ei bine! vreau mai mult. 
Nu mai vreau să continui această meserie de funcţionar de 
bancă. Vreau să voiajez, să văd ţări noi, să nu mai duc lipsă 
de nimic. Asta ar face cu totul treizeci de mii de lire! In 
comparaţie cu averea dvs., este o nimica toată! 

Ochii lui Baroldine avură o licărire primejdioasă. 

— Ești lacom, Railton, spuse el calm. Treizeci de mii de 
lire... e o sumă mare, chiar pentru mine... 

Railton izbucni în râs. 

— În tot cazul, acesta e preţul meu, domnule Baroldine. 
Sunt sigur că veţi prefera să plătiți decât să vă duceti la 
închisoare. Aţi face bine să-mi acceptaţi oferta mai înainte 
ca să nu-mi măresc cererea. 

Baroldine se schimbă deodată la faţă. 

— Tânăr imbecil!, mormăi el. Dacă ai fi cerut să păstrezi 
restul de la șase mii de lire, aș fi încuviinţat. Acum, nu vei 
avea nimic, afară de concediere, de îndată ce va fi aranjată 
afacerea asta! 

Tânărul rânji: 

— E inutil să încerci bluff-ul, Baroldine! Ești în puterea 
mea și o știi! 

— Serios? strigă Baroldine. Sus mâinile, derbedeule! 

Railton scoase un strigăt de teroare văzându-și 
directorul îndreptând un revolver spre el. Băiatul acesta 
care, cu puţin mai înainte, se gândise la sinucidere, își 
pierdu cumpătul în fața amenințării. Ochii reci și cruzi ai 
lui Baroldine arătau că n-ar fi șovăit deloc să tragă.. 

— Haide, ascultă! strigă Baroldine. Ştii ce-i cu camera 
asta. Te pot ucide ca pe un câine și nu va auzi nimeni. Apoi 
mă voi debarasa de corpul dumitale fără să știe nimeni. 
Haide, în picioare lângă perete, și ţine-ţi mâinile deasupra 
capului. 

CAPITOLUL XXVIII | 
BAROLDINE PE PISTA 


Railton șovăi o clipă, dar frica îl făcu să se supună. Se 
duse lângă perete, cu mâinile ridicate și privind, ca 
hipnotizat, revolverul pe care directorul său îl îndrepta 
fără milă spre el. Acum înţelegea forța ce-o sfidase; 
înţelegea ca cei Șapte nu se dădeau înapoi de la nimic 
când erau ameninţaţi. 

— Ţine-ţi mâinile sus, ordonă Baroldine. N-ai decât un 
mijloc de apărare, să te baţi cu mine, să iei cheia și să fugi. 
Te previn că dacă încerci te dobor fără șovăire. Ești un 
nimic. O simplă rotiţă fără valoare în aceasta întreprindere 
mare, care este destul de puternică, pentru a nimici câteva 
mii de acest fel. Amândoi suntem bandiți, dar eu am 
puterea. Dacă ai fi fost modest în pretenţii, ași fi acceptat-o 
pentru a-mi evita oboseala de a te ucide. Dar ai încercat să 
mă înfrunţi. Ei bine! Acum ai de ales între document și 
viaţă. 

— Nu voi spune nimic! strigă funcţionarul într-un acces 
de groază. i 

— Nu te întreb nimic, replică bancherul. În îngâmfarea-ţi 
prostească, ai spus că ai hârtia acasă. Foarte bine, mă voi 
duce s-o caut chiar eu. Acum, stai liniștit, sau bagă de 
seama! 

Ţinând mereu revolverul îndreptat spre pieptul lui 
Railton, bancherul, cu mâna-i rămasa liberă, îl căută în 
buzunare și scoase o cheie: aceea a apartamentului lui 
Railton. 

— Asta voiam, spuse Baroldine. Acum, mă voi duce în 

apartamentul dumitale a cărui adresă mi-o va da șeful 
personalului și voi căuta hârtia și banii. Apoi vei fi 
concediat de aici pentru deturnare, și mă voi gândi dacă să 
te dau pe mâna justiţiei. 

— Nu vei îndrăzni, bâlbâi Railton. 

Baroldine dădu din umeri. 

— Nu fii atât de sigur, băiețaș. Odată acest document 
distrus, povestea dumitale, dacă vei fi destul de prost s-o 
povestești, va apare ca o calomnie și o răzbunare. Aceasta 
îți va complica situaţia și mai mult și vei merge fie la 
închisoare, fie într-un azil dacă vei fi crezut nebun. Acum, 
întoarce-te cu faţa la perete. Repede! 

Îl împinse cu ţeava revolverului și Railton se grăbi să 
asculte. 

— Pune-ţi mâinile la spate. 

Într-un minut, Baroldine, cu ajutorul unei sfori de 
mătase, legă mâinile tânărului la spate. Apoi îl făcu să se 
așează pe un scaun de care-l legă strâns. 

— Nu mă voi osteni să-ţi pun căluș, spuse el. Fiind aici, 
poţi să strigi cât vrei, nu te va auzi nimeni. 

— Soţia mea e acasă, murmură Railton, amintindu-și că 
mai mult din cauza ei preferase sinuciderea în locul 
dezonoarei. 

— Voi fi dezolat s-o plictisesc sau s-o sperii, răspunse 
Baroldine. Dar am intenţia să iau documentul și banii. 
Dacă are bun simţ, nu va încerca să mă împiedice. 

— Brută! strigă funcţionarul cu ură. Măcar de-ai crăpă 
pe drum. 

— Un sentiment foarte natural din partea unui hoţ 
pentru altul, spuse Baroldine, zâmbind. Dar dacă mii s-ar 
întâmpla ceva, după cum îmi urezi, ar fi cam supărător 
pentru dumneata. Biroul acesta nu are decât o cheie și ea 
e în buzunarul meu. Dacă mor, e probabil să treacă câteva 
zile mai înainte ca să intre cineva aici; cam prost, nu? 

Când Baroldine fu afară, el respira adânc. De când 
Derrick Grey era în posesia teribilului document, cei șapte 

misterioși nu avuseseră un minut de pace. El trăiau cu 
teroarea constantă de a simţi mânia justiţiei abătându-se 
asupra lor. Aceasta teroare era acum risipită, și Baroldine 
râdea gândindu-se prin ce întâmplare extraordinară îl 
servise norocul, și cum știuse să profite. Se gândi să-i 
telefoneze lui Rackem pentru a-i spune că documentul 
putea fi considerat ca găsit, apoi reflectă: era mai bine să 
aibă documentul în mână pentru a triumfa complet. li va 
convoca pe cei șapte în biroul său particular, le va arăta 
hârtia și o va arde cerându-le și celorlalţi să o ardă pe a 
lor. Astfel va fi terminată povestea asta lamentabilă. 

Când bancherul sosi la modesta locuinţa a lui Railton, 
din sudul Londrei și bătu la ușă, crezu c-o va găsi pe D-na 
Railton și nu se îndoia că va reuși ușor s-o intimideze. Dar 
nu fu necesar. D-na Railton nu era acasă și nu avea 
servitoare. După ce bătu de mai multe ori fără a primi 
răspuns, Baroldine se servi de cheia luată lui Railton și 
pătrunse în apartament. Când intră în salonaș, fu frapat 
numai decât de birou. Trebuia să înceapă acolo. Biroul era 
încuiat, nicio cheie. Atunci norocul îl servi din nou pe 
bancher. El observă o cheie la bibliotecă și o încercă la 
sertare. După ce deschise două, scoase o exclamaţie de 
bucurie. Acolo, în faţa lui, era plicul cel mare pe care-l 
recunoscu îndată, căci chiar el îl dăduse lui Harcourt, 
polițistul, cu șase mii de lire și Harcourt, la rândul sau, îl 
dăduse lui Rankin care fusese asasinat. 

Baroldine apucă plicul și se încruntă. Banii nu mai erau 
înăuntru. Când Mary Railton luase banii, ea lăsase plicul. 
Baroldine, crezându-l gol, voi să-l arunce când avu ideea 
să-l examineze îndeaproape. Da, în ziua aceea norocul era 
cu el. 

In plicul cel mare se găsea un altul mai mic, pătrat. 
Baroldine înțelese imediat că cercetările sale erau 
terminate și că reușise. 

Plicul era lipit și conţinutul său foarte subţire. Punându-l 
în fața luminii, putu vedea că conţinea o foaie de 

pergament, îndoită în patru. În acel moment, fu atât de 
emoționat încât își simţi inima bătându-i cu violenţă și avu 
ameţeală. Dar ce conta! Partida era câștigată. 

Deodată, auzi zgomotul unei chei în broasca ușii de la 
intrare. Puse cu grijă plicul în buzunarul dinlăuntru al 
hainei, închise sertarul biroului și puse cheia pe bibliotecă. 
Își luă pălăria și bastonul, ieși din salon și în micul vestibul 
întunecos se găsi faţă în faţă cu Mary Railton. El observa 
că era tânără și frumoasă, cu ochii mari, speriaţi, și 
tremura de indignare că o femeie atât de fermecătoare se 
putuse căsători cu o secătură ca Railton. Mary scoase un 
tipat, deveni palidă și se rezemă tremurând de perete. 

— Nu va fie teamă, doamnă Railton, spuse Baroldine cu 
vocea-i joasă și calmă. Cu toate că mă găsiţi în 
apartamentul dvs., nu sunt hoţ. 

El spuse aceasta cu un zâmbet amabil și tânăra femeie 
fu în parte liniștită de tonul și felul lui de a fi. „Nu pare să 
fie detectiv”, gândi ea. 

— Eu sunt Baroldine, spuse bancherul. 

Femeia îl privi uimită. Ea nu-l văzuse niciodată pe 
directorul întreprinderii unde era soțul ei funcţionar, dar 
numele lui îi era cunoscut. 

— Dwvs.... doriţi să-l vedeţi pe soțul meu? bâlbâi ea. 

— Nu, spuse bancherul. L-am părăsit adineaori, adică l- 
am lăsat la birou. Am venit să vă văd pe dvs. 

— Pe mine? strigă ea, cu ochii măriţi de spaimă. 

— Nu vă fie teamă, reluă Baroldine. Am găsit ușa 
întredeschisă și mi-am luat libertatea să intru pentru a vă 
aștepta, ceea ce poate n-ar fi trebuit să fac. 

— I s-a întâmplat ceva soţului meu? întrebă tânăra 
femeie neliniștită. 

— Niciun rău fizic, răspunse grav bancherul. Dar are 
supărări mari, doamnă Railton, și pentru asta am venit să 
vă văd. Vreau să-l ajut și pe dvs. la fel, dacă pot. 

El o duse în salon și-i împinse un fotoliu în care ea se 
prăbuși plângând încet. 

— Ascultaţi, doamna Railton, spuse  Baroldine, 
complăcându-se în aceasta situaţie dramatică. Am venit la 
dvs. cu intenţii foarte severe. De când v-am văzut, ele s-au 
îmblânzit mult. Soţul dvs. este vinovat de mari deturnări 
de fonduri ale băncii, ceea ce este, după cum cred că știți, 
foarte grav. 

Tandra femeie plângea mereu. Baroldine continuă: 

— Acum că vă cunosc, sunt sigur că veţi uza de toată 
influența pentru ca soțul dvs. să nu se mai abată de la 
drumul cel drept. Vreau să fiu indulgent. El a furat o sumă 
mare de la bancă. Unde sunt acești bani? Dacă știți 
spuneți-mi și nu va fi urmărit. 

— Da, da, știu, bâlbâi femeia. Am găsit banii în biroul de 
colo și, temându-mă de o vizită a poliţiei i-am luat și i-am 
ascuns! 

— Unde i-aţi ascuns? 

— La biroul de bagaje din staţia King's Cross. lată 
buletinul cu care-i puteţi scoate. 

Baroldine puse buletinul în portofel. El se îngrijea prea 
puţin de bani, dar asta completa succesul zilei. El câștigase 
pe toate fronturile! Ce triumf faţă de asociaţii săi! Aceștia 
vor vedea că nu numai că regăsise documentul dar și cele 
șase mii de lire. Aceasta costase două vieţi omenești, dar 
ce conta? De altfel, cei ce muriseră erau niște șnapani! El 
era atât de satisfăcut, încât se gândea că poate va putea 
arăta putind generozitate faţă de acest tânăr imbecil de 
Railton, din cauza farmecului tinerei sale soţii. 

Aceasta, cu toate revelaţiile supărătoare ale lui 
Baroldine, își simţi bătându-i inima de bucurie. Bancherul 
nu vorbise de crimă; după el, banii fuseseră luaţi de la 
bancă. Slavă Domnului, soţul ei nu era vinovat decât de 
furt, nu de crimă. 

Baroldine se hotărî să plece. El spuse: 

— Soţul dvs. a fost mai mult decât ușuratic, doamnă 
Railton, și la drept vorbind, băncile trebuie să trateze 
astfel de acte cu multă severitate, totuși voi face pentru el 

tot ce se poate face. Din respect pentru dvs., sper că voi 
putea trece cu buretele peste ce-a făcut și să-l păstrez la 
bancă. Puteţi conta pe bună voinţa mea. 

Tânăra femeie bâlbâi câteva mulţumiri, cu vocea plină 
de suspine, și Baroldine ieși. 

El luă metroul până la staţia King's Cross. Plicul 
conținând documentul era în buzunarul sau. Din când în 
când, se asigura că este mereu acolo. Dar nu îndrăznea să- 
l] deschidă, nici chiar să-l privească. Nu voia să riște tocmai 
acum, știind cu ce grabă căuta și poliţia hârtia asta. Fără 
să-și dea seama, el însuși putea fi bănuit și urmărit; omul 
de lângă el, sau din faţa lui, putea fi un detectiv. Prudenţa 
se impunea. 

Ajungând la King's Cross, înainte de a se duce la biroul 
de bagaje, intră într-o cabină publică pentru a telefona lui 
Rackem. Fără a răspunde întrebărilor nerăbdătoare ale 
acestuia, îi dădu ordinul de a comunica cu ceilalți membrii 
din cei șapte care trebuiau să fie cu toţii la Bursă, și să-i 
aducă la bancă, pentru a-l aștepta pe el. 

Bancherul se duse apoi la biroul de bagaje unde i se 
remise mica valiză. El se asigură ca banii erau intacți. 
Oricum, era mulțumit că-i recăpătase. 

CAPITOLUL XXIX 
TRIUMEUL LUI BAROLDINE 


Baroldine se întoarse la bancă unde îl așteptau cei șase 
asociaţi. 

El le ceru două minute de răbdare și se duse în biroul 
său particular unde-l regăsi pe Railton, mereu legat și 
care, acum, părea cu totul deprimat. 

— Pentru moment, n-am mare lucru să-ţi spun, zise 
Baroldine, desfăcându-i legăturile. Am găsit documentul și 
banii. Ti-am văzut soţia, și poate, din consideraţie pentru 
ea, voi fi dispus să închid ochii asupra nedelicateţei 
dumitale. Vom mai vorbi de asta. Până atunci, rămâi la noi 
și așteaptă-mi instrucţiunile. 

Railton ieși cu capul plecat și tremurând de frică. 
Baroldine puse pe masă o tavă de argint și puse alături o 
cutie de chibrituri. Apoi trimise să cheme pe cei șase 
asociaţi. 

— Acum, domnilor, spuse el, aţi putea ghici pentru ce v- 
am reunit astăzi aici? 

— Lasă  introducerile, mormăi  Rackem. Ai hârtia, 
Baroldine? 

— O am, răspunse bancherul. 

Și puse plicul pe masă. 

Fiecare din asociaţi se fălea cu o perfecta stăpânire de 
sine, totuși o expresie de bucurie intensă le destinse feţele. 
Rackem se rezemă de spătarul scaunului, scoțând un oftat 
prelung și ștergându-și fruntea. Slăbiciunea lui actuală era 
scuzabilă: din cauza lui se pierduse documentul. 

Timp de câteva secunde, Baroldine se bucura de triumf. 

— Am luat și cele șase mii de lire pe care le-am dat lui 
Harcourt, acum câteva zile ca preţ al documentului, spuse 
el zâmbind. Ar trebui să scot șapte sute de lire din acești 
buni, dar am hotărât ca pierderea asta să fie suportată de 
bancă. 

— Cele șase mii de lire sunt secundare, replică Rackem, 
recăpătându-și energia. Să vedem hârtia. Asta ne 
interesează. 

— Cred că fiecare și-a adus documentul? întrebă 
Baroldine. 

Toţi răspunseră afirmativ. 

— Foarte bine, spuse Baroldine. Le vom distruge. Tava 
asta din mijlocul mesei ne va servi la incinerarea lor. 
Documentul pe care-l voi distruge mai întâi este acela pe 
care l-a pierdut Otto Sach - pardon Dl Rackem. Apoi 
fiecare și-l va arde pe al său. După asta, domnilor, sper că 
nu vom mai fi atât de îngrijoraţi, cum am fost în ultimele 
luni, de dispariţia acestei hârtii care a cauzat sinuciderea 
scumpului nostru prieten. 

Tot vorbind, bancherul rupse plicul și scoase o foaie de 
pergament împăturită în patru. El o desfăcu încet, o privi 
fix o clipă, și o întoarse. Atunci, livid, el se lăsă să cadă pe 
scaun scoțând un strigăt înăbușit. 

Impresia fu mare. Ceilalţi șase financiari se repeziră 
spre masă și Rackem, cu o mâna tremurândă, apuca hârtia 
pe care Baroldine o lăsase să cadă, apoi privind-o, scoase 
un strigăt puternic, ca și cum și-ar fi citit sentința de 
moarte. 

Una din fețele hârtiei era albă; cealaltă fața nu purta 
decât o semnătură scrisă cu creionul roșu: 


LESSINGER 


După o clipă, Baroldine, cel mai inteligent și cel mai 
energic din cei șapte, își stăpâni emoția. 
Asociaţii săi îl asaltară cu întrebări zadarnice: 

— Ce înseamnă asta? 

— Ce-i cu semnătură asta? 

— Unde e hârtia semnată de noi? 

Baroldine dădu din umeri. Fusese bătut. Nu de 
mizerabilul funcţionar asupra căruia triumfase atât de 
ușor, ci de un adversar cu mult mai de temut. Pentru prima 
oară, Georges Baroldine își simţi sufletul pătruns de frică. 
El povesti pe scurt asociaţilor săi, întunecaţi și tăcuţi, cum 
reușise să-și procure acest document înșelător. 

— Situaţia e clară, conchise el. Lessinger, acest 
aventurier faimos a aflat, nu știu cum, de afacerea asta, și 
o să ne spetească. 

— Crezi că are el documentul? întrebă Rackem. 

— Fără nicio îndoială, răspunse bancherul. Eu m-am 
întrebat întotdeauna cine era acel Rankin. Bănuiam că n- 
are nicio legătură cu poliţia. Ştiam că era valet la d-l Grey, 
dar altceva nu știam nimic. Acum știu, era omul lui 
Lessinger, și cineva l-a ucis. Railton, din întâmplare, a 
putut pune mâna pe document și Lessinger a aflat-o. Știţi 
ce reputaţie are. Într-un fel sau altul i-a luat lui Railton 
documentul și ne-a lăsat semnătura pentru a ne arăta că 
ne-a bătut. Singurul lucru care ne rămâne de făcut este de 
a trata cu Lessinger. Dar dacă-l cunosc bine, o să ne lase 
pe drumuri. 

— În afacerea asta sunt amestecate mai multe persoane 
decât putem crede, spuse un alt membru al celor Şapte. 
Dispariţia D-lui Grey nu a fost încă explicată. 

CAPITOLUL XXX 
SLADE MARCHEAZA UN PUNCI 


Slade parcurgea străzile din sudul Londrei, destul de 
dezgustat de el însuși și de viaţă. 

Lupta lui contra celor Șapte și contra lui Lessinger 
mergea extrem de rău. 

Încă nu intrase în contact au cei Șapte. Aceștia 
rămâneau în umbră. Pentru moment, în duelul său cu 
Lessinger, acesta din urmă era biruitor. 

Slade îl părăsise pe McGoorty care era tot atât de 
pesimist ca el. McGoorty, ca și Slade, fusese păcălit 
noaptea trecută. Primind o telegramă falsă, care-l trimetea 
la ţară la o oră tardivă pentru a urmări o pistă falsă, el nu 
se putuse întoarce la Londra decât a doua zi. În timpul 
absenței sale, Scotland Yard-ul fusese devalizat, și 
amprentele lui Lessinger și Serpolet furate. 

În aceste condiţii, se va înţelege că gândurile lui Slade 
nu erau vesele. Toate teoriile lor căzuseră baltă și erau 
forțați să admită că nu știau nimic. 

În momentul când ajunsese la concluzia supărătoare că 
el nu era decât o nulitate, Slade văzu venind spre el omul 
care era singurul din Londra pe care dorea să-l întâlnească 
cel mai mult. 

Era omul cu fața zgâriată: Mark Railton care se întorcea 
spre casă și care, absorbit de gândurile sale lugubre, 
uitase să ia precauţiunile necesare pentru a-și ascunde 
rănile. 

El mergea cu aerul preocupat, cu ochii plecaţi. Slade, îi 
putu vedea fața lămurit. Nicio îndoială posibilă, acest 

obraz purta semnele roșii lăsate de ghearele unei pisici. 

Slade pierduse orice speranţă de a-l regăsi și 
întâmplarea îi aducea aceasta mărturie atât de căutată. 

O clipă mai târziu, Railton își simţi inima strângându-i- 
se: o mâna grea i se abătu pe umăr. Acesta era lucrul de 
care se temea fără încetare de când fugise din fundătura 
din Aldgate cu prada: descoperirea, arestarea... va fi oare 
acuzat de crimă fără a-și putea dovedi nevinovăția? 

Railton se întoarse și se găsi în faţa unui bărbat înalt, 
bine făcut și neavând aerul unui detectiv. 

— De unde provin aceste zgârieturi de pe faţa dumitale? 
întrebă Slade. 

— Cine ești și cu ce drept mă întrebi? 

— Îţi spun eu, răspunse Slade. În toate posturile de 
poliţie din Londra se găsesc semnalmentele unui om căutat 
pentru crimă. 

Railton se clătină și căută nebunește un mijloc de fugă. 
Slade continuă: 

— Semnalmentele spun că acest om are fața zgâriată. 
Părul său blond este dat pe spate; poartă un costum gri. 

— Cine ești? bâlbâi funcţionarul. N-am să răspund 
întrebărilor dumitale. 

— Da, da, vei răspunde. Eu sunt cunoscut sub numele de 
Slade de la Scotland Yard. Trebuie să ne spui unde erai 
într-o seară anumită, la o anumită oră, și ai fost zgâriat 
așa. Vrei să mă însoţești de bună voie până la Scotland 
Yard, unde vom avea o convorbire confidențială, mai 
înainte de a ajunge la măsuri extreme. Altminteri, voi fi 
obligat să te arestez și vei merge la Scotland Yard de voie 
sau de nevoie. 

Nu era nici un mijloc de a rezista. Railton îl însoţi pe 
Slade la Scotland Yard, unde fu prezentat lui McGoorty 

— Ilată-l pe d-l Mark Railton, spuse Slade intrând 
împreună cu tânărul în biroul inspectorului principal. Este 
funcţionar la banca Baroldine. 

McGoorty îi aruncă o privire recunoscătoare și figura îi 

deveni strălucitoare. 

— Domnule Railton, spuse el cu vocea sa joasă, niciodată 
n-am fost atât de fericit întâlnind pe cineva, ca acum. Ești 
bine venit. 

La început, Railton încercă să tergiverseze. Când fu 
invitat să-și lase amprentele pe o foaie de hârtie albă, o 
refuză, pretinzând că n-avea s-o facă atâta timp cât nu era 
arestat. Dar d-l McGoorty trase hotărât mâna tânărului și-i 
apăsă fiecare deget pe tușieră și apoi pe hârtie. 

Amprentele obţinute, fură îndată trimise serviciului 
competent și, zece minute mai târziu, erau identificate, ca 
similare acelora ce fuseseră găsite pe cămașa lui Rankin, 
în afara de acelea ale lui Burton. Faţă de această dovadă 
indiscutabilă nu-i mai rămânea lui Railton decât să 
mărturisească totul. El își spuse povestea în amănunte 
până în momentul când Baroldine îl chemase la el, cu două 
ore mai înainte. 

— Îi cunoşti pe acești șapte financiari? întrebă Slade. 

— Da, domnule, cu excepţia unuia singur. Adică îi 
cunosc numele, dar nu și pe el, actualmente e mort. 

— Scrie aceste nume pe hârtia asta. 

Slade fluieră ușor, văzând numele celor șapte pontifi ai 
finanţei. McGoorty era înspăimântat. 

— Ce zgomot o să facă asta!, spuse el încet lui Slade. 
După ce voi pune mâna pe ei, serviciul nostru va avea o 
frumoasă publicitate. 


În acest timp, cei Șapte erau tot reuniți în biroul lui 
Baroldine, și de două ore discutau asupra situaţiei 
primejdioase în care se găseau. 

— Cred că ai comis o greșeală tratându-l pe Railton după 
cum ai făcut-o, spuse Rackem. 

— Pentru ce? întrebă Baroldine feroce. 

— Pentru că se poate duce la poliţie și să povestească ce 
știe. 

Baroldine dădu din umeri. 

— Ce glumă! E mai mult ca probabil că se va duce să se 
înece, și o doresc din toată inima. Nu uita că dacă acest om 
se duce la poliţie, el poate fi acuzat de crimă. N-o să-și 
riște el pielea pentru ca să se răzbune pe noi. 

— Just, aprobă unul din cei Șapte. Railton va rămâne 
liniștit pentru a se salva pe sine. 

— Railton nu-i nimic, spuse un altul; Lessinger e totul, el 
ne are la mână, și va fi fără nicio milă. El ne va lua tot și 
apoi ne va da pe mâna poliţiei... 

Aceasta discuţie fu întreruptă de telefon. Era un fir 
special între acest birou și acela al șefului de serviciu. 
Acesta era singurul mijloc prin care se putea comunica cu 
Baroldine când era în sanctuarul său, și nu trebuia 
întrebuințat decât într-un caz foarte important. 

— Ce este, Lambton? 

— Vă caută un domn, domnule, răspunse șeful de 
serviciu. Nu v-aș fi deranjat, dar aceasta persoană insistă, 
și m-a rugat să vă anunţ imediat căci este pentru o afacere 
urgentă. 

— Cum îl cheamă? spuse Baroldine cu inima palpitând. 

— D-l Slade, de la Scotland Yard, răspunse funcţionarul. 

CAPITOLUL XXXI 
BAROLDINE IA CONDUCEREA 


— Foarte bine, spuse Baroldine la telefon. Spune acestui 
domn că îl voi primi. Te voi suna pentru ca să-l aduci aici. 

Bancherul închise telefonul. Cei șase asociaţi ai săi îi 
ascultaseră răspunsurile cu curiozitate. 

— Ce este, Baroldine? întrebă milionarul Digby. Ceva ce 
ne privește? 

— E destul de special, răspunse Baroldine pe un ton 
ironic. Într-adevăr, ne privește pe toţi. 

— Haide, vorbește! strigă Rackem iritat. Situaţia e 
destul de critică fără a-i mai adăuga mistere. 

— Stăpânește-te,  Rackem, spuse  Baroldine calm. 
Vizitatorul care dorește să mă vadă de urgenţă se numește 
d-l Slade, de la Scotland Yard. Și, după câte am auzit, e 
destul de greu de păcălit. 

Declaraţia lui Baroldine fu urmată de o tăcere profundă. 
Asociaţii nu-și reveniseră încă de emoția avută aflând că 
Lessinger era adversarul lor și acum se mai amesteca și 
poliţia. Într-adevăr, drumul ticăloșilor este presărat cu 
spini. 

În acest pericol, ei se întoarseră cu toţii instinctiv spre 
Baroldine, care era cel mai tare din bandă. 

— Baroldine, totul depinde de dumneata, îi spuse Digby. 
Ce intenţii ai? Îl vei primi într-adevăr pe omul acesta? 

— Trebuie, dragă Digby. Nu-l putem lăsa să aștepte. 
Fiecare minut îi va mări bănuielile. 

— Ai dreptate, Baroldine. Dar pe urmă ce vom face? 
Crezi că ar fi înţelept să încercam un bluff cu un om ca 

Slade? Cum îl poţi primi aici când șase dintre noi au acest 
faimos document în buzunar? Du-te să-l vezi în altă parte 
fără noi. 

— E inutil, răspunse Baroldine. Slade desigur că știe că 
sunteţi aici cu toţii. Trebuie să ne vadă împreună și noi 
trebuie sa bluffăm, acesta-i singurul mijloc. Numai că în 
momentul când va intra Slade aici, noi nu mai trebuie să 
avem documentele. 

— Cum să ne scăpăm de ele? întrebă unul din asociaţi. 
Nu le putem ascunde în camera asta. Slade trebuie să știe 
ceva, altminteri n-ar fi venit. El poate avea un mandat de 
aducere sau de percheziţie, și inspectori postați prin 
împrejurimi. E probabil că ieșirile sunt păzite; nu putem 
ieși de aici. 

— Evident, răspunse Baroldine. Slade n-ar fi neglijat 
aceste precauţiuni. lată pentru ce spun că aceste hârtii nu 
mai trebuie să fie aici când va intra el. 

— Dar cum să facem? 

— Să le ardem numaidecât, declară Baroldine. 

Cu toţii săriră în sus. Chiar acum, ei se temeau să se 
despartă de aceste documente care, cu toata primejdia lor, 
îi apăra pe unii de ceilalţi. 

— Dacă le ardem, Slade o va ști, obiectă Digby. Chiar 
dacă aruncăm cenușa, el va mirosi hârtia arsă. 

— Ei bine, s-o miroasă! spuse Baroldine. 

— Vrei să-l sfidezi? 

— Exact. Mai bine să-l sfidam decât să încercăm să-l 
tragem pe sfoară, căci asta nu vom reuși. El știe ceva, dar 
orice ar ști, nu poate face nimic dacă n-are unul din aceste 
documente, și el nu-l are, căci șase sunt aici, și al șaptelea 
în mâinile lui Lessinger care nu se va desparţi de el; în tot 
cazul, nu pentru a-l da poliţiei. Insuși Derrick Grey nu 
putea face nimic fără document. Slade, neavându-l este 
neputincios. Noi suntem stăpâni pe situaţie, căci putem 
distruge șase documente și știm unde este al șaptelea, 
ceea ce el nu știe. Suntem de acord cu toţii? 

— Da, răspunseră toti. 

Cele șase hârtii fură puse pe tava de argint, din mijlocul 
mesei. Baroldine le dădu foc cu un chibrit și toți priviră 
până ce nu mai rămase decât cenușa neagră pe care 
bancherul o făcu praf. Încăperea era plină de fum și 
mirosea a hârtie arsă. 

— Ar trebui o jumătate de oră pentru a se risipi asta în 
această încăpere fără ferestre și cu ușile închise, spuse 
Baroldine. În aceste condiţii, mai bine să lăsăm și cenușa. 
Dati-mi voie să vorbesc eu, domnilor; voi face cum va fi mai 
bine. 

El apuca telefonul. 

— Adu-l pe D-l Slade, spuse el calm. 

CAPITOLUL XXXII 
INTRAREA DOMNULUI SLADE 


În biroul particular al bancherului Baroldine, d-l Slade 
de la Scotland Yard se găsi în prezenţa a șapte bărbaţi; 
șase erau în picioare, și unul așezat. Acei care stăteau în 
picioare aveau cu toţii fețe spâne și aspre de financiari; 
acela care şedea jos nu-și arătă faţa, el și-o ţinea ascunsă 
în mâini. 

Slade își stăpâni o tresărire. Se găsea în sfârșit, 
înţelegea asta, faţă în faţă cu cei Şapte misterioși; sau în 
tot cazul cu șase dintre ei. Pe aceia, îi cunoștea pe toţi din 
vedere. Cine era al șaptelea? 

Prima lui privire fiind pentru feţele acestor oameni, a 
doua fu pentru mica grămadă de cenușă de pe tava din 
mijlocul mesei. Un miros acru de hârtie arsă umplea 
încăperea. Sosise prea târziu? Aceasta cenușă îi părea a fi 
preludiul înfrângerii. Dar el nu voia să se recunoască 
învins decât în ultima clipă. 

Baroldine încuiase ușa în urma lui, băgând cheia în 
buzunar. El era acum singur cu șapte oameni probabil 
înarmaţi și cu siguranţă gata la orice. El se întrebă dacă nu 
fusese temerar de a veni astfel fără apărare. Acești 
oamenii știau că el voia nimicirea lor, după cum ei i-o 
căutau pe a sa. Atmosfera era grea de ură nestăpânită. 

Baroldine, zâmbind, întinse mâna vizitatorului. 

— Ce mai faci domnule Slade? Încă n-am avut plăcerea 
să te întâlnesc, dar am auzit vorbindu-se de dumneata și 
știu că ești un eminent membru al Parlamentului. Inutil să- 
ţi mai spun că noi financiarii suntem întotdeauna fericiţi de 

un schimb de vederi cu politicieni de importanţa dumitale. 
Noi suntem, după cum vezi, în conferință, dar am 
întrerupt-o pentru a te primi pe dumneata. 

— Poate ai auzit vorbindu-se de mine ca detectiv, 
domnule Baroldine? spuse Slade calm. 

— Cine ar putea ignora reputaţia dumitale, domnule 
Slade? Ai avut succese răsunătoare ca colaborator al 
Scotland Yard-ului. 

— Ei bine, am venit aici ca detectiv, declară Slade 
hotărât și nu ca politician. 

— Serios? spuse bancherul. Mă faci curios domnule 
Slade. Stai jos. Colegii mei și cu mine vom fi fericiţi să afle 
ce ai să ne spui. 

Slade nu acceptă scaunul ce-i era oferit. 

— În acest caz, voi începe prin a va întreba ce aţi ars 
aici. 

Slade arătă tava plină de cenușă. 

— Foarte ușor, răspunse Baroldine, mereu zâmbitor. 
Cenușa asta este vestigiul unor brevete cu privire la o 
invenţie de care ne interesam cu toţii și pentru care am 
cheltuit o grămadă de bani. Brevetul fiind expirat, aceste 
documente se găsesc acum nefolositoare, și sunt în mod 
necesar distruse; e drept că incinerarea lor ne-a cauzat 
oarecare părere de râu. 

La cuvântul „incinerare”, omul care-și ţinea capul în 
mâini, scoase un geamăt surd. 

— Prietenul nostru e cam suferind, explică Baroldine, 
aruncând o privire fulgerătoare lui Rackem. El a sosit de 
curând din Statele Unite și încă nu s-a aclimatizat. 

Slade, față de atâta îndrăzneală în care simţea 
provocare și bătaie de joc, nu mai voi să cruţe nimic. El 
bătu cu pumnul în masă și strigă: N 

— Domnule Baroldine, să încetam cu gluma! Iți voi 
spune exact pentru ce sunt aici. 

Bancherul salută cu ironie. 

— Sunt gata să te ascult, domnule Slade. E oare în 

legătură cu contul dumitale de la bancă? Ai pierdut la 
Bursă? 

— Vin de la Scotland Yard, continuă Slade, și am lăsat 
acolo sub supraveghere pe unul din funcţionarii dumitale, 
anume Railton. Acest om mi-a spus toată povestea, pe care 
n-am nevoie să ţi-o repet în amănunte, căci o cunoști tot 
atât de bine ca și mine. El a luat unui cadavru niște bani și 
o hârtie. Această hârtie era semnată de șase dintre dvs., 
printre care și dumneata domnule Baroldine, și de un al 
șaptelea personaj care nu-i aici, căci e mort. Poliţia 
cunoaște conţinutul acestei hârtii și știe că ai luat-o din 
apartamentul lui Railton acum câteva ore. Am văzut-o pe d- 
na Railton care mi-a spus de vizita dumitale. 

— Toate astea sunt foarte curioase, domnule Slade, 
spuse Baroldine. Dar, pot să-mi permit a-ți spune că nu știu 
nimic, și că hârtia despre care-mi vorbești nu este în 
posesia mea! 

Slade nu voi să se lase impresionat de acest calm; el 
continuă cu speranţa că mai curând sau mai târziu unul din 
acești oameni se va trăda: 

— Domnule Baroldine, poliția vă aduce acuzaţii grave. 
Consimţi, ca să nu mă fortezi să te arestez, să lași oamenii 
mei să intre aici să percheziţioneze încăperea? 

Baroldine avea motive puternice pentru a nu dori să-i fie 
scotocit biroul. 

— Desigur că nu, răspunse el. Eu sunt un cetăţean liber, 
și nu admit aceste procedee. Dacă trebuie să-mi scotocești 
biroul, n-o poţi face decât cu un mandat de percheziţie în 
regulă, și cât despre arestarea mea, mai înainte de toate îţi 
trebuie o acuzaţie precisă și dovedită în contra mea. 

— Ai ars deja hârtia ce-o căutăm, de altfel ca toţi ceilalţi. 
Nu-i așa, domnule Baroldine? spuse Slade. 

Bancherul dădu din umeri cu insolenţă. 

— Nu răspund la întrebări ridicole, domnule Slade, dar 
dacă vrei să ajungi la concluzia asta, mi-e perfect 
indiferent. Ești liber să iei cenușa și s-o analizezi. Mi se 

pare că știința a făcut progrese uimitoare în domeniul 
acesta. 

Slade roși ușor sub această insultă voalată, el înţelese că 
într-adevăr hârtiile erau distruse și că Baroldine câștigase 
partida. El șovăi ce hotărâre să ia când îi trecu un gând 
prin minte. Dacă într-adevăr aceste hârtii erau toate arse, 
nu mai exista nicio primejdie pentru acești oameni. Pentru 
ce unul dintre ei arătase adineaori semne de mâhnire 
evidentă? Și la urma urmei, cine era omul acesta cu fața 
ascunsă? Și pentru ce toţi ceilalţi erau palizi și încordaţi? 
Hotărât că nu aveau aparenţa unor oameni scăpaţi de orice 
teamă. 

Telefonul sună zgomotos. 

— Scuza-mă, spuse Baroldine luând receptorul. 

El ascultă, tresari, îl privi fix pe Slade, apoi întrebă la 
aparat: 

— Ești sigur de nume? 

Primi răspunsul și spuse: 

— Foarte bine. Îţi voi spune peste câteva minute. 

El închise telefonul și se întoarse spre detectiv: 

— Domnule Slade, un domn cere să mă vadă pentru o 
afacere urgentă. Ai ceva de obiectat dacă vine aici? 

— Ce mă privește asta pe mine? răspunse Slade mirat. 
Cine e? 

— S-a anunţat sub numele de d. Slade, de la Scotland 
Yard. 

Slade sări în sus; stupoarea se întipări pe toate feţele; un 
geamăt se făcu auzit, provenind de la omul care-și 
ascundea faţa. Slade își revenise deja. El aruncă o privire 
ascuţită asupra asociaţilor. Toţi acești oameni, chiar 
Baroldine, se temeau de cineva, și aceasta trebuia să fie în 
legătură cu documentul dispărut. 

— Bănuiești identitatea acestui om care se servește de 
numele dumitale? întrebă Baroldine. 

— Am oarecare idee, răspunse Slade. Mi se pare că nu 
poate fi decât ilustrul Lessinger. 

— Lessinger! repetă surd Baroldine. 

Ceilalţi asociaţi aveau ochii fixați asupra lui Slade. S-ar fi 
spus că se agăţau de el, - ca reprezentant al legii - pentru a 
se apăra de un pericol necunoscut. 

— Da, Lessinger, regele aventurierilor, spuse Slade. Și, 
acum, domnule Baroldine, bine voiește și urmează-mi 
instrucțiunile. De-acum înainte, afacerea asta aparţine 
poliţiei, deci mie, reprezentantul ei. În numele legii, mă 
bizui pe dvs. șapte, domnilor, pentru a mă ajuta să punem 
în stare de arest pe un ocnaș evadat. 

— Dar..., dar pardon, obiectă Baroldine. Cum știm noi că 
omul acesta nu este într-adevăr d. Slade? Că dumneata 
însuţi nu ești Lessinger? 

— Evident e un lucru posibil, răspunse Slade. Pentru 
moment, trebuie să aveţi încredere în mine. Voi dovedi 
identitatea mea după ce-l voi fi arestat pe Lessinger cu 
ajutorul dvs. Are cineva un revolver? Am făcut rău că nu 
m-am înarmat. Adevărat, că nu mă așteptam la o situaţie 
atât de dramatică. 

Fiecare asociat făcu un gest instinctiv spre buzunar, 
apoi se opri. Slade zâmbi. 

— Foarte bine, văd că sunteţi înarmaţi cu toţii. Acum, vă 
cer să staţi toţi în fundul camerei, cu faţa spre ușă. Tineţi 
revolverele gata, dar păstraţi-le în buzunar. Vom lăsa omul 
să intre. Veţi vedea că a știut să se facă exact asemănător 
mie. Dumneata îl vei primi, domnule Baroldine. După ce va 
intra, încuie ușa dacă poţi fără ca el să bănuiască ceva, 
căci ar fugi. Apoi te vei duce lângă prietenii dumitale, cu 
mâna pe revolver în buzunar, cum vor face și ceilalţi. Nu 
vorbesc de domnul care, evident, nu ne poate ajuta. 

Slade îl arătă pe Rackem al cărui cap era mereu vârât 
între braţele sale îndoite pe masă. Nu se putea vedea dacă 
era într-adevăr bolnav, sau se prefăcea. 

— În acest timp, continuă Slade, eu voi sta după 
paravanul acesta. Veţi asculta ce are Lessinger să vă spună 
și nu veţi încerca să-l înconjurați până când nu mă veţi auzi 

tușind. Acesta va fi semnalul, imediat va veţi scoate 
revolverele și-l veţi ţine la respect. Eu voi face restul. 
Nimeni nu trebuie să tragă fără ordinul meu. Să fie bine 
înţeles. Vă sfătuiesc să nu uitaţi că este o arestare și nu un 
asasinat. Acum, pregătiţi-vă! 

Slade luă receptorul și dădu ordinul ca d. Slade să fie 
adus imediat. Servindu-se de telefon, el stătea cu spatele la 
Baroldine. Acesta din urmă scrise repede ceva pe o foaie 
de hârtie asociaţilor săi care și-o trecură din mână în 
mână. Baroldine scrisese: 


„Când vă voi spune, ucideţi-i pe amândoi. Vom 
spune că Lessinger l-a ucis pe detectiv. 
Baroldine”. 


Digby fu ultimul care primi hârtia. El era miop și-și 
lăsase ochelarii pe masă. Se duse să-i ia și trecu pe lângă 
paravan. Deodată, o mână îi smulse hârtia. Slade, care se 
aștepta la orice, făcuse o mică gaură în hârtia paravanului 
și urmărise scena. 

— Încă un document semnat de d. Baroldine! spuse el 
tare, fără să se arate. Un document care va fi foarte util... 
Dar știu că nu veţi îndrăzni să ascultați... 

În acel moment, cineva bătu la ușă; Baroldine deschise, 
și funcţionarul băncii anunţă, apăsând pe cuvinte, pentru 
a-și masca mirarea: 

— Domnul Slade, de la Scotland Yard. 

CAPITOLUL XXXIII 
CELALALT DOMN SLADE 


Omul care pătrunse în biroul particular al bancherului 
Baroldine era copia lui Slade. Funcţionarul care-l însoțea 
se întreba ce era acest mister: el introdusese de două ori 
pe același om în răstimp de o jumătate de oră. Dar după ce 
aruncă o privire în cameră, crezu că înţelege: desigur că 
domnul Slade ieșise și venise înapoi. 

Slade, care urmarea scena prin gaura paravanului, 
recunoscu îndată pe noul venit. Era desigur Lessinger, cu 
toate că asemănarea sa cu detectivul era minunată. El 
intră încet și nu păru nici surprins nici neliniștit de a-i 
vedea reuniți pe acești șapte oameni pe care îi ţinea în 
puterea lui. 

Baroldine făcu gestul de a încuia ușa, dar Lessinger îl 
opri politicos. 

— Dă-mi voie, domnule Baroldine. Prefer ca ușa să nu fie 
încuiată. Nu-mi place să fiu încuiat, asta mă face nervos. 
Vinu dintr-un loc unde eram încuiat continuu, și, dacă ţi se 
va întâmpla vreodată asta, vei vedea că nu este agreabil. 

Baroldine lăsă cheia în buzunar și se retrase în fundul 
încăperii, lângă asociaţii săi. 

Lessinger îi privi pe toţi cu o surprindere neascunsă și o 
licărire de bănuială îi trecu prin ochi. 

Apoi se uită la Rackem care stătea mereu aplecat pe 
masă. El făcu doi pași înainte spre el, apoi se opri. 

— Ei bine, domnilor, spuse el în sfârșit, bună ziua. Păreţi 
cam emoţionaţi. S-a întâmplat ceva grav? Ah, văd... (el 
zâmbi privind cenușa de pe tavă) a avut loc un început de 

incendiu; vă felicit de a-l fi stins fără a chema pompierii. 

— Pot să întreb cărui fapt datorăm onoarea acestei 
vizite? spuse bancherul. 

— Poţi, domnule Baroldine. Poţi. Mai întâi, lasă-mă să-ţi 
spun că nu sunt cine par a fi. Nu sunt acel detectiv 
eminent cunoscut sub numele de Domnul Slade, de la 
Scotland Yard. Mi-am însușit identitatea lui pentru a nu 
avea dificultăţi la obţinerea unei întrevederi cu dvs. 
Domnilor. Numele meu este Lessinger. 

Tăcere. Nimeni nu mișcă, nu păru nici surprins, nici 
alarmat., 

— lacă, iacă, nicio emoție, reluă aventurierul. Cu 
siguranţă că eram așteptat; fără îndoială că aţi conchis că 
mica comunicare pe care d. Baroldine v-a adus-o din 
apartamentul tânărului Railton, va fi urmată de vizita mea. 
Ei bine, iată-mă! Acum, domnilor, ce aveţi să-mi spuneţi? 

— Ce aștepți să-ţi spunem? întrebă Baroldine. 

Lessinger rânji: 

— Exact ceea ce ai spus. Adică nimic. Sunteţi cu toţii în 
nenorocita situaţie de a nu avea nimic de spus. Deci voi 
vorbi eu. De altfel, cu scopul acesta am venit aici. După 
cum știți, am faimosul document graţie căruia aţi putea fi 
duși la răcoare pentru mult timp. 

Slade manevrase bine. El știa acum că documentul mai 
exista încă și că era în mâinile lui Lessinger. 

— Acum, reluă acesta din urmă calm, vă voi spune sincer 
ce gândesc despre povestea asta. Sunteţi șapte hoţi, sau să 
spun șase. 

El privi gânditor capul înclinat al lui Cyrus Rackem și 
continuă: 

— Șapte hoţi. Şi eu sunt unul. Dar eu pretind a fi un hoţ 
mai bun decât voi. Eu nu-i fur decât pe bogaţi, și când pot, 
prefer să fur niște hoţi bogaţi ca voi. Imi place să fur, dar 
nu-mi place să-mi fur ţara, când aceasta trece printr-o 
criză dificilă. În timpul războiului, deși foarte tânăr, am 
luptat. Voi, voi aţi stat acasă și v-aţi furat compatrioţii. Aţi 

fost scutiți de serviciu pentru că eraţi necesari industriei, 
industria de a vă îmbogăţi în dauna altora. Și după război, 
în timpurile grele, aţi continuat, adunând bani și iar bani 
prin sinistre operaţiuni financiare care au sfârșit prin a vă 
duce ţara voastră și altele încă la marginea abisului. 
Foarte bine. Eu, Lessinger, am reușit să obţin o anumită 
hârtie semnată de fiecare din voi și pe care poliţia dorește 
grozav să pună mâna. Cu hârtia asta v-aș putea închide pe 
toţi și să vă nimicesc avuţiile ilicite. Dar eu sunt un hoţ, și 
nu mai bun decât voi, decât în ceea ce privește metodele 
mele; eu am funcţionari de plătit și luni întregi de 
inacţiune de recâștigat. Pentru asta sunt gata să tratez cu 
voi. 

— Pe ce baze? întrebă Baroldine, înțelegând că orice 
speranţă era pierdută. 

— Perfect, să vorbim de afaceri, continuă Lessinger 
cordial. Cer 80% din totalul averilor voastre. Vom hotări 
mai târziu cum îmi veţi plăti. Pentru moment, singur 
principiul ne interesează; apoi vom discuta metoda 
practică pentru a ajunge la rezultatul dorit. Gândiţi-vă 
repede, domnilor; dacă mă faceţi să aștept prea mult, voi 
ridica preţul. Vă dau cinci minute, după care voi urca cu 
5% de fiecare minut de așteptare. 

De după paravan se auzi o tuse ușoară. 

— Ah! spuse Lessinger. 

Repede ca fulgerul, el scoase un revolver din buzunar, 
dar cei șase asociaţi fură tot atât de prompti ca și el, și 
șase revolvere fură îndreptate spre el. 

— Cine e după paravanul ăsta? strigă Lessinger. Vorbiţi 
imbecililor! Nu vă jucaţi cu mine, altminteri veţi muri! 

Slade ieși din ascunzătoarea sa; Lessinger izbucni în râs. 

— Ah! ah! vechiul meu prieten Slade! Acolo erai? Ai un 
cordon de polițiști în jurul casei și mă vor aresta? Sau mai 
putem cina din nou împreună? 

— Mai întâi vreau documentul, Lessinger, răspunse 
Slade. Domnii aceștia sunt gata să tragă la ordinul meu, și 

gloanţele te vor atinge cu siguranţă. Nu te bizui că am să 
ezit. Unde-i documentul? 

— În buzunar! strigă Lessinger. Vino și ia-l! 

Deodată, aventurierul lăsa revolverul și mâna sa dreaptă 
se abătu în ceafa lui Rackem. Cu o putere irezistibilă, 
ridică omul care gemea, îl puse pe picioare și-l ţinu în faţa 
lui ca un scut. 

— Iată-l pe defunctul Otto Sach! strigă el râzând. Trageţi 
dacă vreţi; omul acesta e deja mort! S-a sinucis la Paris 
pentru a scăpa de responsabilităţi! Trageţi vă spun, nu 
puteţi ucide un om mort. 

Ţinându-l mereu pe Rackem în faţa lui, el se retrase spre 
ușă și cu mâna stângă căută comutatorul. Slade îi ghici 
intenţia și, strigând celorlalţi să nu tragă, se repezi înainte, 
dar încăperea era deja înfundată în întunerec. 

Lessinger îl ridică pe nefericitul Otto Sach ca și cum ar fi 
fost un manechin de paie și-l aruncă înainte. Sach căzu 
peste Slade și amândoi pe jos. Chiar dacă Baroldine ar fi 
avut curajul să spună asociaţilor lui să ucidă, era prea 
târziu. Lessinger scoase cheia din broască, ieși, încuie ușa 
de două ori și băgă cheia în buzunar. 

O jumătate de oră mai târziu, la Scotland Yard sosea un 
pacheţel adresat inspectorului principal McGoorty. El 
conţinea o cheie de formă complicată, și o scrisoare scurtă: 


„Dragă domnule McGoorty 
lată o cheie. Este aceea a încăperii zisă «Birou 
particular» care se găsește la direcţia băncii 
Baroldine. Te sfătuiesc să te duci imediat acolo, căci 
prietenul meu Domnul Slade și câțiva financiari 
cunoscuți sunt încuiaţi înăuntru și nu pot ieși fără 
cheia asta. Sunt sigur că vor fi încântați să te vadă. 
Cu cele mai bune amintiri. 
Lessinger” 

CAPITOLUL XXXIV 
PASAJUL SUBIERAN 


— Și acum ce s-a întâmplat? întrebă inspectorul 
principal McGoorty de la Scotland Yard, când d. Slade și el 
se găsiră pe trotuar în faţa băncii Baroldine. 

Urmând indicaţiile date de Lessinger, McGoorty se 
grăbise să vină să libereze pe Slade și financiari. 

Slade făcu o povestire complectă a evenimentelor și 
pentru a termina adăugă: 

— L-ai observat pe omul cu barba căruntă prăbușit pe 
scaun? 

— Acela care părea bolnav? 

— Da. Îl cunoşti? 

— Deloc. 

— Este Otto Sach, cel mai mare hoţ financiar al 
timpurilor moderne. Acela care făcea, cu propria sa avere, 
împrumuturi de bani guvernelor. 

— Otto Sach a murit în Franţa, protestă McGoorty. 

— N-a murit. Sinuciderea lui a fost simulată. Un alt corp 
a fost incinerat. Otto a putut fugi și probabil cu o frumoasă 
sumă de bani. El și-a asigurat o nouă identitate: aceea a lui 
Cyrus Rackem. Credea că va avea o bătrâneţe liniștită, din 
nefericire își pierdu hârtia ce purta semnăturile 
complicilor săi și, acum, știe că e în mâna lui Lessinger; 
asta ajunge pentru a-l îmbolnăvi. Lessinger și-a bătut încă 
odată joc de noi, dar totuși cred că ne apropiem de sfârșit. 

— Sunt fericit că te aud spunând asta, răspunse 
McGoorty pe un ton morocănos. Din partea mea, nu văd ce 
te face atât de optimist. 

— Am făcut progrese mari, insistă Slade. Acum câteva 
ore eram în presupuneri. Nici măcar nu știam dacă mai 
exista documentul, sau dacă fusese distras. Nu-i 
cunoșteam pe cei Șapte. Știu că Lessinger are documentul, 
și nu e greu de conchis că-i va șantaja pe cei Șapte. Nu ne 
va mai rămâne decât să-i prindem pe Lessinger. 

— Sunt încântat că asta-i tot ce ne mai rămâne de făcut, 
răspunse  McGoorty cu amărăciune. Din nenorocire, 
Lessinger nu vrea să se lase prins. Curios lucru, dar așa 
este. 

Slade zâmbi. 

— Nu fii abătut, Mac. Noi l-am mai prins odată pe 
Lessinger, de altfel ca și pe Serpolet, și sper că în foarte 
scurt timp vom recidiva. 

— Aș fi foarte fericit, spuse McGoorty care, pentru 
moment, era departe de a fi fericit. Care sunt instrucţiunile 
dumitale? 

Slade scrise ceva pe un carneţel, rupse foaia și i-o 
întinse lui McGoorty. 

— Iată numele celor Şapte pe care i-ai văzut adineaori, 
dar fără ca să fi știut că ei erau cei Șapte. Aș vrea să pui să 
fie urmăriţi, de-acum înainte, zi și noapte, până ce-ţi voi 
spune să-i arestezi. 

— S-a făcut, spuse McGoorty. Mă pricep la asta. Voi 
avea grijă să fie supravegheați de aproape. Mă întorc la 
Scotland Yard să dau ordinele necesare. 

El opri apoi un taxi. Slade prefera să meargă pe jos, 
pentru a putea reflecta în voie asupra deciziilor ce trebuiau 
luate pentru a continua lupta împotriva lui Lessinger. 

El trecu pe la club, apoi străbătu Saint-James's Park, cu 
intenţia de a se duce la Camera Comunelor. Cu toate 
străduinţele sale, nu reușea să găsească mijlocul de a 
smulge documentul din mâinile lui Lessinger. 

Deodată, trecând pe o strada liniștită, cu case vechi, el 
tresări. Vedea, fixat de o rampă de fier, unul din acele 
stingătoare de făclii care se întrebuința înainte de 

existenţa felinarelor. Slade se gândi numaidecât la casa lui 
Lessinger. El avu prezenţa de spirit să nu se oprească și 
continuă să meargă până la capul străzii, observând cu 
atenţie dar pe furiș, casele de pe ambele părți ale străzii. 
Se ivi o nouă dificultate. Erau patru case în stilul reginei 
Anna care aveau stingătoare; toate aveau șase trepte în 
faţa ușii lor (cifra pe oare o numărase părăsind casa lui 
Lessinger). Dar el remarcă una în special, care avea o 
treaptă de aramă sub poartă și un ștergător de pantofi. El 
notă numărul și se duse să consulte un anuar în biblioteca 
Camerei Comunelor. Această casă era locuită de contele de 
Braganda. Slade găsi faptul surprinzător, căci nu era de 
loc probabil să existe vreo legătură între Lessinger și 
contele de Braganda. Acesta din urmă era un om de lume 
bine cunoscut. Tânăr celibatar, bogat, amabil, distins, el 
era primit și sărbătorit în societatea cea mai înaltă. Adesea 
i se vedea portretul în periodicele mondene, și întotdeauna 
în tovărășia unor personalități eminente. Era oare posibil 
ca acest conte de Braganda să fie Lessinger, aventurierul? 

Slade dădu din umeri. Cum își putea închipui asta? Apoi 
se gândi că totul era posibil când era vorba de Lessinger. 
El își răscoli memoria dar nu-și aminti să fi văzut numele 
contelui de Braganda citat în reuniunile mondene în timpul 
ultimelor luni. El telefonă unuia din prietenii săi, redactor- 
șef al unui săptămânal monden foarte cunoscut. 

— Exact, răspunse redactorul. Contele a fost absent. N- 
aș putea să-ţi spun precis cât timp, dar câteva luni cu 
siguranţă. Se duce destul de des la moșiile sale din Italia. 
De curând am aflat că s-a reîntors în Anglia. 

Slade se reîntoarse în strada liniștită din apropierea 
parcului. Fără a trezi atenţia, el examină casa din nou; 
convingerea lui că aceasta este casa lui Lessinger se 
mărea din minut în minut, dar fără dovada formală, în lipsa 
căreia nu putea acţiona de o maniera decisivă. Singurul 
lucru de făcut era de a pândi casa. Aceasta însemna că 
avea perspectiva unei nopţi întregi de veghe și Slade se 

duse mai întâi la un restaurant pentru a prinde puteri. 

La restaurant, se întâlni cu un literat anume Timms, 
celebru prin studiile sale istorice asupra vechilor cartiere 
curioase din Londra ca și asupra legendelor legate de ele. 
Timms îl invită la masa lui pe Slade, care aduse vorba 
despre pitoreștile vestigii ale trecutului. El vorbi de strada 
pe care tocmai o părăsise și făcu o aluzie la stingătoarele 
de torţe și asta fu de ajuns pentru a dezlănțui entuziasmul 
lui Timms. 

— Aceasta e una din străzile cele mai interesante din 
Londra! strigă el. Fiecare piatră a acestor case vechi ar 
avea ceva de spus. Este mai ales o casă la marginea 
parcului, și una de partea cealaltă despre care se spun, 
vești uimitoare pe care, din nefericire, n-am avut niciodată 
ocazia să le verific. 

El spuse numerele caselor și Slade de abia își putu 
ascunde emoția. 

— Ce povești? întrebă el. 

Lui Timms îi plăcea grozav să vorbească și se lansă cu 
bună voinţă într-o lungă povestire. 

Acum mult timp, o artistă, foarte frumoasă și talentată, 
locuia în casa dinspre parc. Ea se numea Peg Woffington, 
era fiica poporului și dobândise, foarte de tânără, 
celebritatea. Londra întreagă era la picioarele sale. 
Povestea - sau legenda - spune că pe timpul acela exista un 
pasaj subteran între casa lui Peg, de la nr. 8 A și nr. 13 B, 
de cealaltă parte a străzii unde locuia un ministru de Stat 
atât de eminent, încât regele îl vizita adesea; trebuie să-ţi 
spun ce reputaţie avea, căci în timp ce ceilalţi miniștri se 
duceau la rege, acesta se ducea adesea la nr. 13 B. Mult 
timp după moartea regelui și a ministrului, se descoperi 
pasajul subteran ce exista între cele două case și se stabili 
o legătură între frecventele vizite ale regelui la ministrul 
său și frumoasa Peg Woffington. Care este adevărul? Nu se 
va ști niciodată. Eu însumi n-am putut verifica niciodată 
existența acestui pasaj. Nr. 13 B este acum locuit de 

contele de Braganda cu care sunt prieten și căruia i-am 
spus povestea. El spune că a făcut cercetări dar n-a 
descoperit pasajul care, fără îndoială, a fost astupat. 

Timms cunoștea multe povești romantice de acest fel 
despre bătrâna Londra. Dar aceasta îi păru lui Slade 
grozav de interesantă și, după ce se termină masa, el se 
întoarse la pândă, gândindu-se la cele ce auzise. 

Strada era bine luminată, dar cu totul pustie. Slade își 
dădu seama că s-ar face repede remarcat dacă se posta 
lângă casă. El se hotări să ceară adăpost într-una din 
casele de peste drum, de unde va putea, pândi de lao 
fereastră fără a atrage atenţia. Casa pe care credea a o fi 
recunoscut-o ca fiind aceea a lui Lessinger era nr. 8 A, 
locuinţa lui Peg Woffington. El se ducea să sune în faţă, la 
întâmplare, când văzu că era nr. 13 B. Chiar în clipa aceea, 
auzi pași în interiorul casei. Nu sună și se ascunse puţin 
mai departe sub o ușă întunecată. O clipă mai târziu, o 
tânără zveltă care purta o pălărie cu boruri mari ce-i 
ascundea faţa, ieși de la nr. 13 B. Ea trecu prin faţa lui 
Slade, care se înfioră de bucurie presimţind victoria 
apropiată, căci recunoștea acest mers, recunoștea mai ales 
acest parfum proaspăt de flori primăvăratice. El lăsă să ia 
puţin avans fata care, mergând repede, traversă mai multe 
străzi mici, îndreptându-se spre Westminster Bridge. Slade 
o ajunse când ea trecea în strada Parlamentului, 
îndreptându-se spre pod. El îi atinse încet braţul, și ochii 
lui Serpolet se întoarseră cu indignare spre el. Dar se ivi o 
întrerupere neașteptată. Un poliţist ieși din umbră și-l 
apucă brusc pe Slade de guler strigând: 

— Te-am prins, pușlama! Ce maniere sunt astea să 
acostezi femeile pe stradă? Hai la comisariat. Vreţi să 
veniţi, doamnă? 

Polițistul se întoarse și fu cam mirat să vadă că fata se 
îndepărtă repede, părând să ignore incidentul. Slade făcu 
un efort pentru a se libera și a o urmări, dar polițistul îl 
ținea solid. 

— Stai liniștit, băiatule! mormăi el. Mergi cu mine! 

Slade se calmă și-și întoarse faţa în lumina unui felinar. 

Polițistul îl recunoscu, tresari și-i dădu drumul. 

— Dumnezeule! domnule, iertaţi-mă. Nu știam că sunteţi 
dvs. Eu... 

— Nu-i nimic, răspunse Slade repede. Ţi-ai făcui datoria. 
Dar nu vreau să pierd femeia asta din ochi. 

Serpolet era la mijlocul podului când Slade o ajunse și a 
opri, din nou, punându-i mâna pe umăr. 

Ea scoase un strigat și se liberă. Slade nu încercă s-o ţie. 
El simţea puţină milă față de ea. Ea îl privea cu o expresie 
disperată în ochii săi frumoși. 

— Te-am prins, Serpolet, spuse Slade. Nu-mi poţi scăpa; 
dacă fugi, te voi ajunge. 

Ea se îndepărtă de el și se aplecă peste parapetul 
podului. Slade se simţea cam prost. Se gândea că faptul de 
a o prinde pe Serpolet nu era o misiune glorioasă, și totuși, 
trebuia s-o facă. Ea era primejdioasă, mai ales când îl 
simţea pe Lessinger în pericol. Însuși Lessinger îi spusese 
într-o zi lui Slade că, într-un asemenea caz, Serpolet ar 
avea cruzimea unei tigrese. Dar acum ea nu părea nici 
primejdioasă nici fără mila, și Slade voia s-o menajeze pe 
cât posibil. 

— Haide, Serpolet, reluă el. Nu-ţi voi pune cătușe. Vom 
merge împreună la Scotland Yard. Poţi să mă iei de braţ, 
sau te iau eu, cum vrei. 

El se apropie de ea; ea sări peste parapet și dispăru. 

Slade auzi zgomotul căderii ei în apă. El se aplecă peste 
parapet. Trecătorii începeau să se strângă. 

Slade nu vedea nimic, jos, afara de reflexul apei. 
Săritura nu prea era atrăgătoare, dar el era un înotător 
excelent. Astfel că Serpolet nu-i va scăpa și el n-o va lăsa 
să se înece. El sări. Apa era neplăcut de rece, dar el reveni 
repede la suprafaţă, și se găsi atras sub pod de un curent 
puternic. El se lasă dus, înotând ușor și încercând să 
distingă ceva în beznă. 

Imediat zări la câţiva metri de el pe fata care înota cu 
ușurință, dar pe care o ajunse repede. 

— Eşti prinsă, Serpolet, spuse Slade încă odată. Vezi că 
nici în apă nu poţi scăpa. 

CAPITOLUL XXXV 
ULTIMA ÎNTÂLNIRE 


Serpolet, continuând să înoate, întoarse capul spre 
Slade. 

— Aș prefera să mă înec, spuse ea, dar n-ai să mă lași. 

— Desigur ca nu! Hai spre mal. 

Curentul îi trăgea și Serpolet dădu câteva semne de 
slăbiciune înainte de a atinge ţărmul. Slade încercă s-o 
ajute, dar ea îl respinse. 

— Lasă-mă, bâlbâi ea. Pot să ajung și singură. 

Ei atinseră uscatul în faţa treptelor ce duceau spre 
Camera Comunelor, în timp ce cercetările pentru corpul 
pseudo-sinucigașului se continuau de cealaltă parte. 

Un poliţist, scandalizat, care nu-l cunoștea pe Slade 
decât ca membru al Parlamentului, îi ajută să iasă din apă. 
Vederea lui M. John Darrel M. P. ieșind din fluviu în 
împrejurimile Camerei ţinând o femeie de pe care apa 
curgea șiroaie ca și de pe el, era din punctul său de vedere 
puţin parlamentară. 

În timpul drumului Slade nu lăsă nicio clipă braţul lui 
Serpolet. Ea respira repede și tremura puţin dar nu vorbea 
deloc. 

— Serpolet, ce legătură te unește de Lessinger? întrebă 
Slade deodată. 

Ea ridică spre el un obraz de ștrengăriţă răutăcioasă. 

— Cât ai vrea să știi asta, nu-i așa, domnule Slade? 

El nu insistă și câteva minute mai târziu, la Scotland 
Yard, făcea să intre captiva udă leoarcă în biroul unui 
McGoorty buimăcit. 

— Pot avea vestminte uscate? întrebă Serpolet. Dacă 
vrei, pune o femeie să mă păzească în timp ce mă schimb. 

— Mă ocup eu de asta, răspunse McGoorty. Dar voi păzi 
ușa. De data asta n-ai să mai fugi. 

El ieși din birou. 

— Ce prost e! spuse Serpolet râzând lui Slade. 

Dar acesta nu fu înșelat de această veselie aparentă. 
Serpolet era neliniștită. Se temea pentru Lessinger. Ea 
vedea alarmată cum toată poliţia se ridica spre el. 

Slade împrumută niște haine de la Scotland Yard și, 
îmbrăcat într-un costum prea larg pentru el, se întoarse să 
supravegheze strada de lângă parc. Noaptea aceasta 
promitea să fie bogată în evenimente. De abia își reluase 
postul într-un colţ întunecat, că ușa de la nr. 8 A se 
deschise, lăsând să iasă un bărbat. 

Slade nu-i văzu faţa, dar îi recunoscu mersul și începu 
să-l urmărească. 

Detectivul era cam buimăcit. El avea acum certitudinea 
că nr. 8 era cartierul general al lui Lessinger și al bandei 
sale. Acest om ieșise de acolo în timp ce Serpolet ieșise de 
la nr. 13 B. Cum se făcea că asociaţii lui Lessinger se 
serveau de două case situate faţă în faţă. 

Legenda expusă de M. Timms cu privire la viața lui Peg 
Woffington și pasajul subteran să fi fost oare o realitate? 

Omul urmărit de Slade apucase pe străzile întunecate și 
sinistre din jurul catedralei Westminster. Acest cartier nu 
era prea atrăgător pentru planurile lui Slade. Dar acesta se 
hotări să acţioneze repede; voia să-l aresteze pe acest 
individ pentru a se întoarce să stea la pândă în faţa casei 
de lângă parc. 

Slade ajunse tăcut omul și pe umărul acestuia se abătu o 
mână grea. 

— Buna seara, Cossack! spuse el pe un ton vesel. 

Cossack nu arată nicio surprindere, nicio șovăire; ca și 
cum mâna ce-i căzuse pe umăr ar fi declanșat în el un 
resort, se întoarse iute ca fulgerul și pumnul său întâlni cu 

putere falca lui Slade. 

Slade se clătină. Cossack era desigur un boxeur de clasă 
dar, fidel antrenamentului său în secţia H, Slade nu dădu 
drumul umărului adversarului său și-l aruncă pe jos cu o 
piedică. (Cossack se ridică imediat cu o agilitate 
surprinzătoare. Slade îl apucă de mijloc și amândoi se 
rostogoliră pe jos. Trecătorii erau destul de numeroși prin 
cartier și cei doi adversari fură înconjurați de câţiva 
curioși. Această mulţime nu fu favorabilă lui Slade, când ea 
înţelese că era vorba de o arestare. 

Cineva strigă: „Detectiv!” Slade fu ocărât, dar nu putu fi 
separat de victima sa căci braţul său stâng era prins cu 
cătușe de braţul lui Cossack. Văzând aceasta, mânia 
spectatorilor crescu. 

Slade se ridicase și-l târâse pe Cossack până la un zid. 
Acolo, își scoase fluierul, și mai înainte de a fi atacat din 
nou, lansă două apeluri stridente. [In buzunarul 
pantalonului împrumutat de la Scotland Yard se găsea bâta 
de cauciuc reglementară de care se servi, cu oarecare 
plăcere, în contra atacatorilor săi. În acel moment, un 
detașament de polițiști îi veni în ajutor, și Slade se putu 
considera victorios. Cossack primise câteva lovituri, dar 
putu merge până la comisariat, unde fu închis cu grijă. 

— Asta-i al doilea; spuse McGoorty căruia Slade îi 
povestise ce făcuse. Merge bine. 

După o jumătate de oră, puţin înainte de miezul nopții, 
Slade reveni a patra oară în mica stradă liniștită de lângă 
Saint-James's Park. El îmbrăcase hainele lui Cossack și-și 
făcuse fața ex-valetului. Asupra acestuia fuseseră găsite 
trei chei. Prima purta nr. 8 A; a doua era o cheie Yale. 
Slade lăsă a treia lui McGoorty și le lua el pe celelalte 
două. El se duse direct la nr. 8 A și intră ușor cu ajutorul 
cheii. Câteva minute după asta McGoorty însoţit de câţiva 
polițiști făcu același lucru la nr. 13 B. 

Intrând la nr. 8 A, Slade găsi vestibulul foarte luminat. 
El își ștergea cu grijă picioarele pe ștergător ca orice valet 

care se respectă, când se deschise o ușă. El tresări: se 
găsea în prezenţa lui Serpolet. Cel puţin crezu la început, 
dar o a doua privire îl convinse că erau unele deosebiri. 

„Este Madge Nicholson”, își spuse el. 

Cele două fete puteau fi gemene, atât de mult semănau, 
dar Madge Nicholson era puţin mai puternică, și expresia 
ochilor ei era deosebită. Slade continuă să-și șteargă 
picioarele și Madge trecu de abia privindu-l și spunându-i: 

— Ai cam întârziat. Cina pensionarului nostru așteaptă 
în bucătărie; du-o sus imediat. Șeful n-a venit și nici 
Serpolet, nu înţeleg nimic. 

Slade răspunse printr-un murmur ușor și fata dispăru. 

Ce voia ea să spună prin cina pensionarului? În sfârșit, 
el trebuia să se ocupe de asta, fiindcă ea îi ordonase, 
altminteri șederea lui în casă putea fi compromisă din 
cauza aceasta. El deschise ușa prin care intrase Madge 
Nicholson și descoperi bucătăria. Desigur că Madge făcea 
pe bucătăreasa; mai multe farfurii erau puse pe o mașină 
de gătit electrică, el alese două, le puse pe o tavă ce-o 
descoperi într-un colț și urcă scara la întâmplare, până la 
ultimul etaj. Acolo se găseau patru uși. El se gândi că 
pensionarul era într-una din camere, dar în care? 

Deodată, auzi o tuse ce venea din camera din faţa lui. El 
tresări constatând ca ușa avea o broască Yale; scoase din 
buzunar cheia găsită asupra lui Cossack: se potrivea; el 
deschise ușa și intră cu tava. 

Pe un scaun, fumând, și citind, Slade îl văzu pe M. 
Derrick Grey, membrul dispărut al Parlamentului. 

În uimirea lui, Slade fu cât pe aci să scape tava din 
mână. La drept vorbind, evenimentele precipitate ale 
ultimelor zile îl făcuseră să uite pe acest sărman M. Grey. 
Revenindu-și, detectivul simţi o vie satisfacţie. O parte a 
cercetărilor sale se terminase: omul care dispăruse atât de 
misterios și dramatic era acolo. Cum numai era niciun 
motiv ca să tacă, Slade îi spuse repede lui Grey cine era. 

Surprinderea lui Derrick Grey fu mare, căci el crezuse 

că se află în prezenţa lui Cossack. Cu toate că timpul presa 
Grey își spuse povestea în câteva cuvinte. 

Lessinger, și nu cei Șapte misterioși, îl făcuse prizonier 
„pentru motive de umanitate”, specificase aventurierul. 
Aflând că emisarii celor Șapte voiau să-l asasineze pe Grey, 
el îl răpise de acasă pentru a-l pune la adăpost. In cursul 
acestei răpiri Grey, zbătându-se, se lovise cu capul de 
colţul biroului și căzuse fără cunoștință. Chiar în clipa 
aceea, vizita lui McGoorty îi deranjase pe răpitori, care 
fugiră în grabă pe ușa din spate. Apoi reveniră și-l luară pe 
M. Grey care zăcea leșinat pe jos, în timp ce McGoorty se 
găsea în camera de alături. De atunci prizonierul rămăsese 
în casa aceasta, foarte bine tratat, dar lipsit de libertate. 

Derrick Grey își termină povestea, când se auzi zgomotul 
unei uși care se închide, pași pe scară și o voce limpede 
chemând: 

— Cossack! Cossack! Vino repede! 

Era vocea lui Lessinger. 

Slade, după un semn de înţelegere cu Grey, cobori 
repede până la primul etaj unde un bărbat se găsea în 
încăperea unde cinase Slade cu aventurierul. Cu toate ca 
era vocea lui Lessinger, omul pe care-l avea Slade în fața 
lui părea să fie un alt Slade. 

Aventurierul era vesel. Fără a-l privi pe Slade, el își 
scoase pălăria și pardesiul, aruncându-le pe un scaun tot 
vorbind. 

— E un succes, dragă Cossack! În sfârșit, un succes! 
Începeam să mă îndoiesc de mine și mă temeam că aceste 
trei luni de inactivitate să nu mă fi făcut să nu mai fiu bun 
de nimic! Dar de loc. Tot eu sunt. Am documentul, iată-l 
Cossack, hârtia asta care pune șase milionari la discreţia 
noastră! Al șaptelea, Otto Sach, a plecat cu taxiul după 
întrevederea mea cu ei; a coborât la Piccadilly și și-a 
zburat creierii. Am citit vestea în ziarele de seară, dar încă 
nu i-a fost descoperită identitatea. In sfârșit, am 
documentul. Uite-l! 

El agita harta deasupra capului, și Slade de abia se 
stăpâni să nu i-o smulgă din mâini. 

— O scenă mare, Cossack! continuă Lessinger. Ce film 
frumos ar fi putut fi făcut! Când voi avea timp va trebui să 
fac cinema! În sfârșit, îi am la mână pe acești pungași. Ei 
vor plăti și vor fi ruinaţi, în timp ce noi, noi vom fi bogați... 

El întoarse spatele lui Slade, și acesta din urmă, zări 
revolverul în buzunarul pardesiului de pe scaun, făcu un 
pas rapid și, fără zgomot, puse mâna pe el. În aceeași 
clipă, văzu că Lessinger îl privea printr-o oglindă din faţa 
lui. 

Aventurierul se întoarse de tot, rămânând cu spatele 
spre bibliotecă. 

— Bună seara, domnule Slade, spuse el cu calm. Iartă- 
mă te rog că nu te-am recunoscut. 

El zâmbea, dar în ochii săi strălucea o lumină de oţel pe 
care Slade o mai remarcase deja în momentele dramatice. 

— Bună seara, Lessinger, răspunse Slade cu același 
calm. 

Cei doi bărbaţi se supravegheau, gata să sară. 

Lessinger întinse deodată mâna în spatele lui și apăsă un 
buton electric dintr-o scobitură a bibliotecii. Se auzi un 
zgomot surd, biblioteca se desfăcu în două, și cele două 
jumătăţi alunecară tăcut de fiecare parte în zid, 
descoperind o deschizătură ce lăsa să se vadă un ascensor 
luminat. Slade întinse revolverul. 

— Nu mișca, Lessinger, sau trag. 

— Ce dorești, Slade? întrebă Lessinger. Nu spun că voi 
ceda, dar vrei să iei hârtia sau chiar pe mine? 

— Pe amândoi, răspunse Slade, și în plus bijuteriile pe 
care Michael Derrington le-a lăsat fiicei sale Moyra și pe 
care le-ai furat. 

Lessinger rânji. 

— Îţi faci iluzii, Slade! 

— Nu cred, Lessinger. Am arestat deja pe Cossack și 
Serpolet; l-am eliberat pe Derrick Grey. Nu-mi mai rămâne 

decât să te prind pe dumneata, împreună cu bijuteriile și 
socotesc să reușesc. 

Lessinger se încruntă. 

— Chiar atâtea succese? Atunci, acum e vorba de 
discuţie sau luptă? 

— Lupta, spuse Slade. Am discutat destul! 

Lessinger nu răspunse. Braţul său se întinse încă odată 
în spatele lui, și încăperea fu cufundată în întuneric, la fel 
și ascensorul: vechiul truc pentru a-l zăpăci pe adversar. 
Slade se repezi în beznă și fu aruncat cu violenţă pe jos: 
ridicându-se cu greutate, el auzi zgomotul surd al 
ascensorului. El găsi butonul electric cu ajutorul unui 
chibrit și văzu ca Lessinger dispăruse și că biblioteca se 
închisese. 

În ciuda acestui eșec aparent, Slade fluiera vesel ieșind 
din încăpere pentru a se duce să deschidă poliţiei care 
înconjura imobilul. În acest timp, Lessinger, tot atât de 
vesel, cobori în pivnițele unde începea un pasaj subteran, 
faimosul pasaj prin care trecea odinioară regele pentru a o 
vizita pe frumoasa Peg Woffington. 

El ajunse la căpătul subteranei și deschise o ușă ce 
dădea în pivniţa casei de peste drum, nr. 13 B. 

Lessinger de abia intră că pivniţa întunecată fu luminată 
de vreo șase lanterne și el văzu șase oameni ţinându-l la 
respect cu tot atâtea revolvere. El dădu înapoi, dar 
McGoorty ieși și el din subterană. 

— Predă-te, Lessinger, sau trag, spuse McGoorty, și de 
data asta, jur că te ucid. 

Lessinger zâmbi cu oboseală. j 

— N-ai nici un pic de finețe, McGoorty. Intrebuințezi 
metode brutale. Dar ştiu că eşti om de cuvânt; deci mă 
predau. 

Astfel fu efectuată în seara aceea senzaționala captură a 
lui Lessinger și a complicilor săi. Ei fură cu toții 
condamnaţi la pedepse grele, afară de Madge Nicholson 
care reușise să scape. Slade o bănuia să fie sora geamănă 

a lui Serpolet, dar nu reuși s-o dovedească; tot astfel toate 
eforturile făcute pentru a descoperi legătura ce exista între 
Lessinger și Serpolet fură zadarnice. Faimosul document 
fu găsit asupra lui Lessinger și în aceeași noapte cei Șapte 
misterioși fură arestaţi. 

